SunOnline: Nidheegai dhimaavaa massala thah Tree Top Hospital ge Polysomnography test in balailaa\nނިދީގައި ދިމާވާ މައްސަލަތައް ޓްރީ ޓޮޕް ހޮސްޕިޓަލުގެ ޕޮލިސޮމްނޮގްރަފީ ޓެސްޓުން ބަލައިލާ\nއަހުމަދު މިޒްޔާލް 25 Nov 2020, 22:00\nޓްރީ ޓޮޕް ހޮސްޕިޓަލުގެ ޕޮލިސޮމްނޮގްރަފީ ޓެސްޓު-- ފޮޓޯ/ޓްރީ ޓޮޕް\nޕޮލިސޮމްނޮގްރަފީ ނުވަތަ ނިދި ޓެސްޓް ކުރުމަކީ ރޭގަނޑު މީހާ ނިދާފައި އޮންނަ ވަގުތު ސިކުނޑިއަށާއި ހަށިގަނޑަށް އަންނަ ބަދަލުތައް ދެނެގަތުމުގެ ގޮތުން ހެދޭ ޓެސްޓެކެވެ. މި ޓެސްޓް ހަދަނީ ނިދުމުގައި ދިމާވާ އެކި މައްސަލަތަށް ދެނެގަތުމައްޓަކާ ޓްރީ ޓޮޕް ހޮސްޕިޓަލުގައި ގާއިމު ކޮށްފައިވާ، އެކަމަށް ހާއްސަ ލެބޯޓަރީއަކުންނެވެ.\nމި ޓެސްޓް ހެދުމުގެ އަގަކީ އާސަންދައަށް ކެނޑުމަށްފަހު 500 ރުފިޔާ އެވެ.\nނިދުމުގައި ދިމާވާ މައްސަލަތަކުގެ ތެރޭގައި ހިމެނެނީ؛\nސްލީޕް އެޕްނިއާ (ނިދާފައި އޮންނައިރު އެކި ފަހަރުގެ މަތިން ނޭވާ ހުއްޓުމާއި، ގުގުރި ދެމުން)\nނާކޮލެޕްސީ (އަބަދު ނިދި އައުން)\nއިންސޮމްނިއާ (ރޭގަނޑުގެ ގިނަ ވަގުތު ނިދި ނައުން)\nސްލީޕް ވޯކިންގް (ނިދީގައި ހުރެގެން ހިނގުމާއި އެހެނިހެން ހަރަކާތްތައް ހިންގުން)\nރެޕިޑް އައި މޫވްމަންޓް ޑިސްރަޕްޓިވް ސްލީޕް ޑިސްއޯޑާ (ނިދީގައި އޮންނައިރު "ހަމަލާދޭ"ފަދަ ހަރަކާތެއް ކުރެވުން)\nނިދި ޓެސްޓު ކުރުމަށްޓަކައި ހޮސްޕިޓަލަށް ދާން ޖެހޭނީ ރޭގަނޑު ގަޑިއަށެވެ. އަދި ދުވާލު ވަންދެން (ގާތްގަނޑަކަށް 8-10 ގަޑިއިރު) ސްލީޕް ލެބޯޓަރީގައި ޓެސްޓް ހެދުމަށްޓަކައި ހުންނަން ޖެހެ އެވެ. މި ޓެސްޓް ހެދުމަށްޓަކައި އާންމުކޮށް ނިދުމަށްޓަކައި ބޭނުންވާ ނިދާ ހެދުން އަދި އާންމުކޮށް ނިދުމުގެ ކުރިން ބޭނުންކުރާ އެހެނިހެން ތަކެތި ގެންދެވޭނެ އެވެ.\nޕޮލިސޮމްނޮގްރަފީ ޓެކްނޮލޮޖިސްޓުން ބަލިމީހާ ރޭގަނޑު ނިދާފައި އޮންނަ ގަޑީގައި މޮނިޓާ ކުރާނެ އެވެ.\nއެއްވެސް އެހީއެއް ބޭނުންވާނަމަ ބޭނުންވާ ކަމެއް މޮނިޓަރިންގް އާލާތުގެ ޒަރީއާއިން ހިއްސާކުރެވޭނެ އެވެ. އަދި ތެދުވުމަށް ބޭނުންވާ ހާލަތްތަކުގައި ހަށިގަނޑާއި ގުޅިފައި ހުންނަ ވަޔަރުތައް ނައްޓާލުމަށް ޓެކްނީޝަން އެހީވެދޭނެ އެވެ. ގޭގައި ނިދޭހާ ފަސޭހައިން ސްލީޕް ސެންޓަރުގައި ނުނިދުނަސް ޓެސްޓްގެ ނަތީޖާއަކަށް ބަދަލެއް ނާންނާނެ އެވެ. ޕޮލިސޮމްނޮގްރަފީ ޓެސްޓުން ސައްހަ ނަތީޖާއެއް ހޯދުމަށްޓަކައި މުޅި ރޭ ނިދުން ލާޒިމެއް ނޫނެވެ.\nނިދީގައި ހިނގާ ހަރަކާތްތައް ޓެކްނީޝަން މޮނީޓަރު ކުރާނީ ކޮޓަރީގައިވާ ވީޑިއޯ ކެމެރާގެ އެހީގަ އެވެ. އަދި މި ކެމެރާގައި ދެފަރާތައް އަޑު އިވޭނެހެން އޯޑިއޯ ސިސްޓަމްއެއް ހުންނާނެ އެވެ.\nނިދުމަށް ރެޑީވުމާއެކު ޓެކްނީޝަން ބަލި މީހާގެ ހަށިގަނޑުގައި ސެންސަރު ހަރުކުރާނެ އެވެ. މި ސެންސަރުތައް ހުންނާނީ ކޮމްޕިއުޓަރަކާއި ގުޅިފަ އެވެ. މި ސެންސަރުތައް ހަރުކޮށްފައި ހުރިނަމަވެސް މީގެ އުދަނގުލެއް ނިދަން އޮންނަ ފަރާތަކަށް ނުވާނެ އެވެ. އަދި މި ސެންސަރުތަކުގެ އެހީގައި ނިދާފައި އޮންނައިރު ޓެކްނީޝަން ބަލި މީހާގެ ސިކުނޑިއާއި ލޮލުގެ ހަރަކާތް، ހިތުގެ ވިންދު، ނޭވާލާ މިންވަރު، ގުގުރިދަމާ މިންވަރު އަދި ހަތަރެސްފައި ހަރަކާތްކުރާ މިންވަރު ފަދަ ކަންކަން ތަހުލީލުކުރެ އެވެ.\nޓްރީ ޓޮޕް ހޮސްޕިޓަލުން ޕޮލިސޮމްނޮގްރަފީ ޓެސްޓްގެ ހިދުމަތްތައް ދިނުމުގައި އެންމެ ޒަމާނީ މެޝިނަރީ އާއި ވަސީލަތްތަކުގެ އެހީގައި ހުނަރުވެރި ޓެކްނީޝަނުންނާއި ތަޖްރިބާކާރު ޑޮކްޓަރުން އިސްކޮށް ހަރަކާތްތެރިވެ އެވެ.\nޓްރީ ޓޮޕް ހޮސްޕިޓަލުގެ ނަންބަރު 3351610 އަށް ގުޅުމުން ޕޮލިސޮމްނޮގްރަފީ ޓެސްޓްގެ އިތުރު މައުލޫމާތު ހޯދައި، ޓެސްޓަށް އެޕޮއިންޓްމަންޓް ހެއްދޭނެ އެވެ.\nފުޑް އެންޑް ޑްރަގް އޮތޯރިޓީ\nގަނޑުކުރި ކާބޯތަކެތި ސިއްހަތަށް ގެއްލުންވާގޮތަށް ވިއްކަނީ\nސިއްހީ ރައްކާތެރިކަމުގެ މިންގަނޑު ހިފަހައްޓާނަމަ ސެޓްފިކެޓް\nސިއްހީ ކުއްލި ނުރައްކާ އަންނަ މަހު ތިނަކަށް އިތުރުކޮށްފި


އަވަށްޓެރިއެއްގެ ރުޅިގަނޑު - ޢިބްރަތްތެރިވާހަކަ | Landhooinfo\nއަވަށްޓެރިއެއްގެ ރުޅިގަނޑު – ޢިބްރަތްތެރިވާހަކަ\nއަޙްމަދު ދާއޫދު / ލަންދޫ5އަހަރު ކުރިން\t1 ޚިޔާލު\nއަލީ އާއި، ހަސަނަކީ ކައިރި އަވަށްޓެރި ދެ ރަޙްމަތްތެރިންނެވެ. ދެމީހުންވެސް އެކަކު އަނެއްކެއްގެ އެހީތެރިކަމުގައި ދުވަސްތަކެއްވަންދެން އުޅުމަށްފަހު ޖެހުނު ކުޑަމައްސަލައެއްގައި އަލީ ، ހަސަނު ދެކެ ވަރަށްބޮޑަށް ރުޅިއަތުވެއްޖެެއެވެ. އަދި ހަސަނަށް ލަނޑެއްދޭން ރޭވިއެވެ.\nކޮންމެއަކަސް ހަސަނު ބޮލުގައި ދޮގު ތުހުމަތު ތަކެއް އަޅުވައި އަލީގެ ގެއިން ހަސަން ވައްކަން ކުރާކަމަށްބުނެ ފުލުހުންނަށް ރިޕޯޓްކޮށް ކޯޓްގައި މައްސަލަޖައްސާ އެގޮތް މިގޮތުން ހަސަނު މަޅިއެއްގައި ބައްދައިފިއެވެ. ކޯޓުން ހަސަނަށް ޖަލުހުކުމެއް އަތުވެއްޖެއެވެ. ދެއަހަރަށް ޖަލަށްލައިފިއެވެ.\nއޭގެ ދެއަހަރުފަހެވެ. ހަސަނު ޖަލުން ދޫކޮށްލައިފިއެވެ. އެކަމަކު އަލީ އަކާ ވާހަކައެއް ނުދައްކައެވެ. ހަމަ ޖެހިފަ ވެއްޓުނަސް އަނގައންވެސް ނުބުނެއެވެ، މިކަންތައް އަލީ އަށްވީ ކެތްކުރެވޭވަރަށްވުރެ ބޮޑުކަމަކިަށެވެ. މިކަމުގައި އޮތް ހައްލަކީ ކޮބައިތޯ ވިސްނިއެވެ. ހަސަނު ގާތަށް މާފަށް އެދެން ދާންވީއޭ ވެސް ހިތަށް އަރައެވެ. އެކަމަކިު އެކަންވެސް ކުރެވޭނީ އަލީ ، ހަސަނާ ދިމާއަށް އިސްއުފުލާ ބަލައިވެސް ލައިގެން ތާއެވެ.\nވަރަށް ގިނަގޮތްގޮތަށް ވިސްނުމަށްފަހު އަލީ ކޯޓަށް ދިޔައެެވެ. ޤާޟީ އާއި، ބައްދަލު ކުރިއެވެ. ވަރަށް ދެރަވެލައިފާ ގާޟީ އަރިހު ދަންނަވައިފިއެވެ.\nއަލީ: އެއްކަލަ ދުވަހު އަޅުގަނޑު ޖެއްސި މައްސަލައަކީ ދޮގު ހަދައިގެން ޖެއްސި މައްސަލައެއް އިނގޭތޯ.\nޤާޟީ: ދޮގުހަދައިގެންނޭ. ތިބުނީ ކޮންމައްސަލައެއްގެ ވާހަކަތަ؟\nއަލީ: މިދެންނެވީ އަޅުގަނޑުގެ ރަޙްމަތްތެރިޔާ ހަސަނާއި ބެހޭގޮތުން އަަޅުގަނޑު ކޯޓަށް ދީފައިއެވަނީ ދޮގުބަޔާނެކޭ. އޭރު އަޅުގަނޑު އޭނަދެކެ ރުޅިއައިސްފާ ހުރުމިުގެ ސަބަބުން ކުރެވުނު ކަމެކޭ އެއީ. އެކަންތައް އަލުން ރުޖޫޢަ ކޮށްދެއްވިދާނެތޯއޭ.؟\nޤާޟީ: އާ ތިކަންވެދާނެ މަބުނާކަމެއް ކޮށްލަނިކޮށް.\nއަލީ : (ތަންމިނަށް ދެލޯބޮޑުކޮށްލިއެވެ. ) އެހެންތޯ . ކޮންކަމެއްތޯ އަޅުގަނޑު ކުރަންވީ؟\nޤާޟީ: ކަލޭ ކުރަންވީ ކަމަކީ . ކަލޭގެ ރަޙްމަތްތެރިޔާ އާއި ބެހޭގޮތުން އޭރު ދެއްކިވާހަކަތައް އަލުން އެހެން ކަރުދާހެއްގައި ލިޔެލަންވީ .\nއަލީ ވަރަށް ވިސްނަވިސްނައިގެން އޭރު ކޯޓަށްދީން ބަޔާން އަލުން އެހެން ކަރުދާހެއްގައި ލިޔުނެވެ. އަދި ޤާޟީގެ އަތްޕުޅަށް އެރުވިއެވެ.\nއަލީ: އާނ. މިއޮތީ އިނގޭތޯ.\nޤާޟީ: ( ކަރުދާސް ކުދިކޮށްކުދިކޮށް އިރާލުމަށްފަހު އަލީ އަތަށް ދެމުން ) ދެން މިކަރުދާސްކޮޅުތައް ގެންގޮސް މަގުމައްޗަށް އުކާލާ . އަދި މައްސަލަ މުޅީން ނިންމަން މާދަމާ ހަމަ މިގަޑިއަށް ކޯޓަށް އާދޭ.\nއަލީ : (ރަހްމަތްތެރިޔާއާއި، އަނެއްކާވެސް ގުޅުން ބަދަހިކުރެވޭނެކަމުގެ ޔަޤީންކަމާއެކު ވަރަށްއުފަލުން ހުރެފައި) ލައްބަ . އަޅުގަނޑު ހަމަ މިގަޑިއަށް މާދަމާ އަންނާނަން އިނގޭތޯ.\nއަނެއްދުވަހު ހަމަ އެގަޑިއަށް އަލީ ކޯޓަށްދިޔައެވެ. އަދި ޤާޟީ އާއި، ބައްދަލުކޮށް އެވާހަކަ ދެންނެވިއެވެ.\nޤާޟީ: އާ ހިނގާ މައްސަލަ ނިންމަމާ ދޯ. އަވަހަށް ދޭ ކަލޭ އިއްޔެ މަގުމައްޗަށް އުކާލި ކަރުދާސްކޮޅުތައް ގެނެސްދެން. އެ ކަރުދާސްކޮޅުތައް ހޮވައިގެން އާދޭ. އޭރުން މައްސަލަ ނިންމޭނީ.\nއަލީ އަށް ވަރަށް ބޮޑު ހާސްކަމެއްވެރިވިކަހަލައެވެ. މަޑުމަޑުން ބޭރަށް ނުކުތެވެ. ބޭރަށްނުކުތަކަސް މިހާރު އެކަރުދާސްކޮޅުތައް ނުހުންނާނެކަންވެސް އެނގެއެވެ. އެވާނީ ވަޔާ ވިއްސި ވިހާލިވެގެން އެތަން މިތަނަށް ބުރަބުރައިގެން ގޮސްފާނޫންހެއްޔެވެ. އިރުކޮޅަކު މަގުމަތީގައި ހުރެލައިފާ އެތެރެއަށް ވަނެވެ.\nއަލީ: ބައްލަވާ ޤާޟީ. މިހާރުދެން ކިހިނެއްތޯ އެ ކަރުދާސްކޮޅުތައް ހޯދާނީ. އެވާނީ ވަޔާ އެތަންމިތަނަށް ބުރަބުރައިގެން ގޮސްފާ ނޫންތޯ.\nޤާޟީ: އާނ . މިހާރަކުދެން އެކަރުދާސްކޮޅުތަކެއް ނުހޯދޭނެ. އެހެންނު. ކަލޭ މިކޯޓަށް ހުށަހެޅި މައްސަލަވެސް ވެފައި ވަނީ ހަމަ ތިޔަފަދަ ގޮތަކަށް. ދެނެއް އެކަމެއް އަލުން އަނބުރާ ރުޖޫޢައެއް ނުކުރެވޭނެ.\nއިބްރަތް: ބަސްބުނުމުގެ ކުރިން ބަހަކީ އަހަރުމެންގެ އަޅެކެވެ. ހަމައެއާއިއެކު ބަސްބުނުމަށްފަހު އަހަރުމެންނަކީ ބަހުގެ އަޅުންނެވެ.\nޓެގްބަސްބުނުމުގެ ކުރިން އަވަށްޓެރިޔާ


ފުވައްމުލައް ސިޓީގެ ސްކޫލްތައް މާދަމާ އަލުން ހުޅުވަން ތައްޔާރުވެއްޖެ – Mikal News\nޏ.އޭއީސީން މާދަމާ ސްކޫލް އަލުން ހުޅުވަން ތައްޔާރުވަނީ. ފޮޓޯ: ޏ.އޭއީސީ\nފުވައްމުލައް ސިޓީގެ ސްކޫލްތައް މާދަމާ، 1 ޖުލައި 2020 ވާ ބުދަ ދުވަހު އަލުން ހުޅުވުމަށް ތައްޔާރުވެއްޖެއެވެ. މިކަލް ނޫހަށް މައުލޫމާތު ލިބިފައިވާ ގޮތުގައި ފުވައްމުލައް ސިޓީގެ ހުރިހާ ސްކޫލަކުން ވެސް ވަނީ ވަރަށް ފުރިހަމައަށް ތައްޔާރުވެފައެވެ.\nފުވައްމުލައް ސިޓީގެ ސްކޫލުތަކުގެ ހުރިހާ ގްރޭޑެއްގެ ވެސް ކިޔެވުން މާދަމާ ފެށޭނެއެވެ. ދަރިވަރުން މާދަމާ ސްކޫލަށް ހާޒިރުވި ކަމުގައިވިޔަސް މުދައްރިސުން ވަނީ ސްކޫލް ހުޅުވުމަށް ތައްޔާރުވުމުގެ ގޮތުން މި ޖޫން މަހު 28 އިން ފެށިގެން ސްކޫލްތަކަށް ނުކުމު ތައްޔާރުކުމުގެ މަސައްކަތްތައް ކުރަން ފަށާފައެވެ.\nއެމްޖޭއެސްގެ ޓީޗަރުން އައު އާމުހާލަތަށް ތައްޔާރުވެގެން. ފޮޓޯ: އެމްޖޭއެސް\nމިރޭ ފުވައްމުލަކުގެ ގިނަ ސްކޫލްތަކުން ބެލެނިވެރިންނާއެކު އޮންލައިން މީޓިން ބޭއްވުމަށް ރޭވިފައިވާ ކަމުގެ މައުލޫމާތު ލިބެއެވެ. އައު-އާއްމު ހާލަތަށް ތައްޔާރުވުމުގެ ޑްރިލްސްތަކެއް ވެސް ބައެއް ސްކޫލްތަކުން ކުރިޔަށް ގެންގޮސްފައި ވެއެވެ. އަލަށް ސްކޫލްތައް ހުޅުވުމުން ބެލެނިވެރިންނަށް ސްކޫލް ތެރެއަށް ވަދެވޭ މިންވަރުވެސް ވަނީ މަދުކުރެވިފައެވެ. އަދި ސްކޫލްތަކުން އަންނަނީ ބެލެނިވެރިން އަމަލުކުރަންވީ ގޮތުގެ އިރުޝާދުތައް އެކި ވަސީލަތްތައް ބޭނުންކޮށްގެން ދެމުންނެވެ.\nހޭޒް އިން ކޮވިޑް-19އަށް ތައްޔާރުވުމުގެ ގޮތުން ކުރިން ދަރިވަރުންނަށް ކުރިޔަށް ގެންދިޔަ ޓްރެއިން ސެޝަނެއްގެ ތެރެއިން\nދަރިވަރުން ސްކޫލަށް އަންނައިރު މާސްކެއް އަޅައިގެން އައުމާއި، އިތުރު މާސްކެއް ގެނައުމަށާއި، ހެނދުނުގެ ނާސްތާ ކޮށްގެން އައުމަށާއި އިންޓަވަލަށް ލުއި ބުއިމެއް ގެނައުމަށް އިރުޝާދު ދީފައި ވެއެވެ. ސެޝަން ފެށުމުގެ ކުރިން ދަރިވަރުން އަތްދޮވުމާއި ޓެމްޕަރޭޗާ ބެލުން އޮންނާނެ ކަމަށެވެ. ބެލެނިވެރިންނަށް ވެސް ސްކޫލް ތެރެއަށް ވަދެވެނީ މާސްކް އަޅައިގެން ކަމަށާއި ސެޝަން ފެށޭ ގަޑިއަށާއި ނިމޭ ގަޑިއަށް ދަރިވަރުން ބަލާ އަލުމަށް ސަމާލުވުމަށް އިރުޝާދު ދީފައި ވެއެވެ.\nއެފްއެސްގެ ދަރިވަރުން ގޭގައި ޓެލެކިލާހުގައި ބައިވެރިވަނީ\nހަތަރު މަހެއްހާ ދުވަހަށް ފަހުން ސްކޫލްތައް އަލުން ހުޅުވޭއިރު ކުރިޔާއި ވަރަށް ބޮޑުތަން ތަފާތުވާނެ ކަމަށް ވެއެވެ. އައު އާއްމު ހާލަތުގައި ސްކޫލްތަކުގައި ވެސް އުޅެން ޖެހެނީ ގައިދުރުކޮށެވެ. ކްލާސްތަކުގައި ގޮނޑި، މޭޒުތައް ހުންނާނީ ދުރުދުރުގައި ތިބޭގޮތަށް ފާހަގަ ކޮށް، އަތުރާފައެވެ. ސްކޫލްގެ ކަންތައްތައް ތަރުތީބުވެގެން ދާނީ، ކުރިން ސްކޫލުގައި އުޅުނު ގޮތަށް ކައިރިކައިރީގައި އުޅޭ ގޮތަކަށް ނޫނެވެ. ސްކޫލްތަކަކީ ބައިބޯ ތަންތަނަށް ވާތީ ގައިދުރުކަމަށް ސަމާލުކަން ދޭގެންނެވެ.\nމުދައްރިސުންނާއި ދަރިވަރުން ވެސް ސްކޫލަށް އަންނާނީ މާސްކް ވެސް އަޅައިގެންނެވެ. ސްކޫލުގައި ދުރުދުރުގައި ތިބޭގޮތަށް ފާހަގަ ޖަހާފައި ހުރުމާއި، ސްކޫލްތެރޭގައި އަތް ދޮންނަގޮތަށް ހަމަޖެހިފައި ވުމުގެ އިތުރުން ދަރިވަރުންނާއި މުވައްޒަފުންގެ ޓެމްޕަރޭޗާ ބެލުން ކޮންމެ ދުވަހަކު އޮތުމުން، ދަރިވަރުންނަށް ނިއު-ނޯމަލްގެ ސްކޫލް ފެނިގެންދާނީ ވަރަށް ތަފާތުކޮށެވެ.\nއެމްޖޭއެސްގެ ޓީޗަރުން އައު އާމުހާލަތަށް ތައްޔާރު ވުމަށް ބޭއްވި ސެޝަން ފޮޓޯ: އެމްޖޭއެސް\nފުވައްމުލައް ސިޓީގެ ސަރުކާރުގެ ސްކޫލްތަކުގެ ދަރިވަރުން ކިޔެވުމަށް ހާޒިރުވާން ޖެހެނީ ދެ ދުވަހުން އެއްދުވަހު ނުވަތަ ހަފުތާއަކު ދެ ދުވަހެވެ. އަނެއް3ދުވަހު ދަރިވަރުން ކިޔަވާނީ އޮންލައިންކޮށް ގޭގައި ތިބެގެންނެވެ. މިހެން ހަދަން ޖެހެނީ ކުރީގައި އެއްކްލާހެއްގެ ގޮތުގައި ހުރި ކްލާސްތައް ދެބަޔަށް ނުވަތަ3ބަޔަކަށް ބަހާލަން ޖެހުމުން ސްކޫލުގެ ޖާގައި އެވަރަށް ނުހުންނާތީ ކަމަށް ވެއެވެ.\nފާއިތުވި4ވަރަކަށް މަހުގެ ތެރެގައި ވެސް އެޑިއުކޭޝަން މިނިސްޓްރީއާއި ސްކޫލްތައް ގުޅިގެން ދަރިަވރުންނަށް ޓެލެކިލާސްތަކާއި އޮންލައިން ކްލާސްތައް ކުރިޔަށް ގެނެގޮސްފައި ވެއެވެ.\nފުވައްމުލަކުއް ސިޓީ އެމްޖޭއެސް ގެ ދަރިވަރަކު ޓެލެކިލާހުގައި. ފޮޓޯ؛އެމްޖޭއެސް\nމީގެ އިތުރުން ވެސް ފުވައްމުލަކުގައި ޕްރައިމަރީ ދެ ސްކޫލެއް ހިންގައެވެ. އެއީ އައްމިލަ ދެސްކޫލް ކަމަށްވާ އައިޑިއަލް ސްކޫލާއި ބިލަބޮން ކެންގަރޫ ކިޑްސް އެވެ. ނަމަވެސް މި ދެ ސްކޫލުގެ މައުލޫމާތު އާއްމުކޮށް ލިބޭކަށް ނެތެވެ.\nކވިޑް-19ގެ މޮނިޓަރިން ޙާލަތުގައި ނެތް ރަށްރަށުގެ ހުރިހާ ގްރޭޑެއްގެ ވެސް ކިޔުވުން މާދަމާ ފެއްޓުމަށް ވަނީ ހަމަޖެހިފައެވެ. ނަމަވެސް ކޮވިޑް-19ގެ މޮނިޓަރިންގައި ނުވަތަ ކޮމިއުނީޓީ ސްޕްރެޑް އޮތް ރަށްރަށުގައި ކިޔެވުން މަދަމާ ފަށާނީ ހަމައެކަނި ގްރޭޑް 9-12 އަށް ކަމަށް ވެއެވެ.\nހޭޒްގެ ސެޝަންގެ ގަޑިތައް\nހެނދުނު 8:00 އިން 11:45ށް ގްރޭޑް 5، 6، 7، 8،9އަދި 10 ގެ ދަރިވަރުން\nހެނދުނު 9:00 އިން ރެއިންބޯ ޔުނިތްގެ ދަރިވަރުން\nމެންދުުރު ފަސް 13:00 އިން 16:45ށް ގްރޭޑް 1، 2، 3، އަދި4ގެ ދަރިވަރުން\nގޭޓް 1: މުވައްޒަފުންނާއި ގްރޭޑް 2، 3،4އަދި6ގެ ދަރިވަރުން\nގޭޓް 2: ކޮކާ ދަރިވަރުންނާއި ގްރޭޑް 8، އަދި 10 ގެ ދަރިވަރުން\nގޭޓް 3: ގްރޭޑް 1، 5، 7، އަދި9ގެ ދަރިވަރުން\nހެނދުނު ސެޝަން: 6:55 އިން 10:55 އަށް\nމެންދުރު ފަހު ސެޝަން: 13:00 އިން 17:00 އަށް\nއެމްޖޭއެސްގެ ޓީޗަރުން އައު އާމުހާލަތަށް ތައްޔާރު ވުމަށް ބޭއްވި ސެޝަންގެ ތެރެއިން ފޮޓޯ: އެމްޖޭއެސް\nގުޅުންހުރި މައުލޫތައް:ހާފިޒު އަޙުމަދު ސްކޫލް (ހޭޒްް, އެމްޖޭއެސް, އެފްއެސް, ފުވަައްމުލަކު ސްކޫލްތައް, ޏ.އޭއީސީ


Mohamed Shafiu: އިސްލާމީ ޝަރީޢަތުގެ ތަޢުރީފު\nއިސްލާމީ ޝަރީޢަތުގެ ތަޢުރީފު\nއިސްލާމީ ޝަރީޢަތަކީ ﷲ ސުބުޙާނަހޫ ވަތަޢާލާ، އެކަލާނގެ އަޅުތަކުން އެކަލާނގެ އަށް ފުރިހަމަގޮތުގައި އަޅުވެތިވުމަށްޓަކައި ތަބަޢަވުމަށް، ރުހިވޮޑިގެން ކަނޑަ އަޅުއްވާފައިވާ މަންހަޖެވެ. އެއީ މާތްވެގެންވާ އިސްލާމްދީނެވެ. އެދީނުގެ އުޞޫލުތަކެވެ. އެއީ ދިރިއުޅުމުގެ މަގެވެ. ދީނުގެ ޙުކުމްތަކާއި، ދައުލަތް ހިންގުމުގެ ނިޒާމު އެޝަރީއަތުގައި ފުރިހަމައަށް ލައްވާފައިވެއެވެ.\nޝިރުކުގެ ނުބައިކަމާ ޖަހާލަތުގެ އަނދިރިކަމުގެތެރެއަށް މިދުނިޔެ ޣަރަޤުވެފައިވަނިކޮށް، އިސްލާމީ ޝަރީޢަތް ބާވާލެއްވުނީ އިންސާނިއްޔަތަށް ބޭނުންވާ އަދި، އެންމެ ފައިދާހުރި ހުރިހާ ކަމަކާއިގެންނެވެ. އެއީ އިންސާނީ ޙަޔާތުގެ ހުރިހާ ދާއިރާއެއް ޝާމިލުވާގޮތުގެ މަތިން ބާވާލެއްވިފައިވާ ޝަރީޢަތެކެވެ.\nމިޝަރީޢަތް ބާވާލެއްވުނުއިރު އިންސާނިއްޔަތުގެ ޙާލަތު އޮތީ ކޮންފަދަގޮތަކަށްތޯއެވެ؟ ދަރީން، މައިން ފަދަ މީހުންނާ ކައިވެނިކުރެއެވެ. ނިކަމެތިން ވަނީ އަނިޔާވެރިންގެ ޗާބޫކުތަކުގެ ދަށުގައެވެ. ޙައްޤަކީ ކޮންއެއްޗެއްކަމެއް ދަންނަނީ މަދުބައެކެވެ. ޢަދުލުއިންސާފެއްނެތެވެ. ލޭއޮހޮރުވުމާއި، މީހުންގެ މުދާތައް ނުޙައްޤުން ކެއުމާއި، ޚިޔާނާތް އޮތީ އިންތިހާއަށް ފެތުރިފައެވެ.\nއަންހެންދަރީން ދިރިތިއްބާ ވަޅުލައެވެ. އަންހެނުންގެ ޙައްޤުތަކީ އޮތް އެއްޗެއްނޫނެވެ. ބަނގުރާއަކީ އެބައިމީހުންގެ އެންމެގާތް އެކުވެރިޔާއެވެ. ޒިނޭކުރުމާއި، ފާޙިޝްކަންތައްތަކުން މުޖުތަމަޢުތައްއޮތީ ގުގުމާލާފައެވެ. ދީލަތިކަމާއި، ވަޢުދަށް ވަފާތެރިވުމާއި، ގެފުޅަށްއަންނަ މީހުންނަށް ފެންދިނުމާއި، މިފަދަ މަދު ރީތި އާދަތަކެއް މެނުވީ ނެތެވެ.\nމާތްވެގެންވާ ކަޢުބާގައި އެތައްސަތޭކަ ބުދު ބެހެއްޓިފައިހުއްޓެވެ. ދުނިޔެ އޮތީ އިޞްލާޙީ އިންޤިލާބަކަށް ބޭނުންވެފައެވެ. ތެދުވެރި މުޞްލިޙަކަށް އެދިއެދިއެވެ. ޝާއިރުންނާއި، ޙަކީމުންނާއި، ރާހިބުންގެ ދުލުން ނަބިއްޔެއްގެ ޚަބަރުތައް އަންނަމުންދިޔައެވެ. އިންތިޒާރުތައް ކުރެވުނެވެ. މާގިނަ ދުވަސްތަކެއްނުވަނީސް ޤުރައިޝު ވަންހައިގެ ސާހިބާ މާތް މުޙައްމަދު ޞައްލަﷲ ޢަލައިހި ވަސައްލަމް ނަބީކަމާއިގެން ފޮނުއްވައިފިއެވެ.\nއެކަލޭގެފާނު މިޝަރީޢަތް އިޢުލާންކުރެއްވިއެވެ. ވަރަށް މަތިވެރި ނިދާއަކުންނެވެ. ދެ ދުނިޔޭގެ ފަލާޙާއި ކާމިޔާބު އެދޭނަމަ އެކަލޭގެފާނު ގެނެސްދެއްވި ޝަރީޢަތަށް ތަބާވުމަށް ގޮވާލެއްވިއެވެ.\nމިހެންކަމުން އިސްލާމީ ޝަރީޢަތް ބާވާލެއްވުނީ އިންސާނާގެ ދުނިޔަވީ ޙަޔާތް ބާއްޖަވެރިކުރުމާއި، އުޚުރަވީ ޙަޔާތުގެ ފަލާޙަށް މަގުދައްކާ ނޫރެއްގެ ގޮތުގައިވެސްމެއެވެ. އަދި އެމަތިވެރި ޝަރީޢަތަކީ ވަކި ޖަމާޢަތަކަށް، ނުވަތަ ވަކި ޤައުމަކަށް، ނުވަތަ ވަކި ޖިންސަކަށް ބާވާލެއްވުނު ޝަރީޢަތެއް ނޫނެވެ.\nއެއީ އެންމެހައި އިންސާނުންނަށާ، އަދި ކިއެއްތޯ ޖިންނީން ވެސް ޝާމިލްވާ ގޮތަށް ބާވާލެއްވުނު މާތްވެގެންވާ ހިދާޔަތުގެ ނޫރެވެ. އަލިގަދަ ދަންމަރެވެ.\nﷲ ވަޙީކުރައްވާފައިވެއެވެ: ﴿ يَا أَيُّهَا النَّاسُ قَدْ جَاءَتْكُمْ مَوْعِظَةٌ مِنْ رَبِّكُمْ وَشِفَاءٌ لِمَا فِي الصُّدُورِ وَهُدًى وَرَحْمَةٌ لِلْمُؤْمِنِينَ ﴾ ( يونس 57 ) މާނައީ : [ އޭމީސްތަކުންނޭވެ! ތިޔަބައިމީހުންގެ ވެރިރަސްކަލާނގެ ޙަޟްރަތުން ތިޔަބައިމީހުންގެ ގާތަށް ވަޢުޡަކާއި ހިތްތަކުގައިވާ ބަލިތަކަށް ޝިފާއަކާއި މުއުމިން ތަކުންނަށް ތެދުމަގަކާއި ރަޙްމަތެއް އަތުވެއްޖެކަން ކަށަވަރެވެ.]\nމިފަދަ މަތިވެރި ނިދާއަކުން އިންސާނިއްޔަތާ މުޚާޠަބު ކުރެއްވައި ﷲ އެކަލާނގެ ޝަރީޢަތް އިޢުލާންކުރެއްވިއެވެ.\nPosted by Mohamed Shafiu at 12:15 AM\nLabels: އަދަބު އަޚްލާޤު, އިސްލާމީ ޝަރީޢަތް, މުޙައްމަދު ޝަހީމް ޢަލީ ސަޢީދު


Feydhoo fasgandun ufaa hithaama ridi - AO News\nފޭދޫ ފަސްގަނޑުން އުފާ ހިތާމަ ރިޑި\n“ވަރައް އުފާވެއި ބީޗް ހެދިމެއި.ވަރައް ހިއުހަމަޖެހެއި.މިތާން ކޮންމި ދުވަހަކިއަސް ދޭގަނޑިހަނާއުއޭއް ބޭނުންވެއި”\nފޭދޫދެކޫދަކާމެން އެރަށި ބީޗެކަވެރިއެ\nމީ އައްޑޫސިޓީ ފޭދޫގެ ކުދިބާކިންގެ ޝުޢޫރު.އެކުދިންތިބީ މިކަހަލެއި ނަލަ ބީޗަކައު އެދިއެދި. އެއްވިއަސް ސަރުކާރަކުން މެހެއިތާން އައްޑޫސިޓީއެ މިކަހަލެއި ގޮތަކައް ބީޗައު ހަދައިދެރެ ދަތެރެއޭށާއި ދޭގަނޑި ހަނާއް ހިއްފައްސޭހަ ތާން ހަދައިދެރެފެއިއަކި ނެއް. މެހެއިދުވަހައް އެންމެ ގިނައިން މީހުން ދޭގަނޑިހަނާއުއޭ ހަމައެކަނި ތާކައުއޮންނެއި ހަންކެޑެ ބުރިޖާއި ކަވެރި. އޭގެ އިތިރައް ދެންއެނީ އެކިރައްރަށި ހަދަފެއިތިބި ފަތާޓްރެކްތަކައް\nއުފެދުމެއަސް އައްޑޫސިޓީއަކީ ގައުމައްތެރަށަކާއު ބެނައިހަދަތާ.އެހެންވެ ނަލަ ދޮންވެލިގަނޑައް ނެތި އޮންނެކޯ އެނައްކެޑުން އެހެއި ކުނިބުނި އެޑާމެއި ހިތައްފިނިކަން ހޯދާށާއުކޭފެއި މިތަންތާން ބާކިއެނިއަސްއެތާ. ދޭތެރަކުން އެފަންނަކި ކަވެރިޔެ ތިބޭ މީހުންނާއި ކޮންމިއަސް ޖަމްޢިއްޔާކި ބާކިން ގޮސް ކަޅިބިތާއި އަތިރި ސައުފުކޮއްލުންފިޔަވައި މާބޮނޑަވަރައް މީނެތާކައް ނިކެރަތާ.\nމެހެން މިކަން ހިނގަމުން އޭވޭލެއި މިގޭ އޯގަސްޓް މަހި އެތެރެ މަރަދޫ މީހާ އަތިރި ސައުފު ކެރާއު އެރި ނަމޫނާ ދައްކަލިވާ. މިތަންބަލަގެން ތިބެފެއި ފޭދޫ މީހާސް އަތިރައުއެރި ސައުފުކޮއްގަތާ.\nފޭދޫ މީހުން ސައުފު ކެރާއް ނުކުއް ހިސާބުން މިއޮތީ ދެގެރި ތަޅަގައްމެއި ކައްގަލާއް ބާރަކެރާށިއައު ބެނާ ހިސާބައު އާއްސެއި. އެއްކެޑުން ނުކުތީ ފޭދޫ ރައްޔަތާ. އެނައްކެޑެ ތިބީ އައްޑޫސިޓީގެ އިންތިޚާބީ ކައުންސިލަރާ.\nކައުންސިލުން އެތެއި މަސައްކައް ފަށާއް ވެގެން އިންވަކި ކެރާއް ބީޗައް ސްޓާފުން ފެނޑުވިކޯ ފޭދޫ ބީޗު ނަލަކެރާއް ބުރަކޮއް މަސައްކައް ކޮއްކޮއް ތިބި ރައްޔިތުންނައް އެކަން ގަބޫލައް ނިވެވެނެ. އެއާބާކިން އާތާކައް ފަހަލާއި އެނައްކަލަސް ސައުފުކެޑުމާއިގެން އެވެރިއެ ވޭނޑިގަތާ. ކަންތަކާއި ޖެހެނެއި އެހެއިސާބުން\n” ކައުންސިލުން އިއުލާނައް ކެރާއްޖެހެނެއި ކައުންސިލްގެ ސްޓާފުން އެތަނި ބިން ސާވޭ ކެރާއް ގޭމެއި ހިފަގެންގޭ އިންސްޓްރޫމަންޓް ތައް ހޯދައި އެވެންނައް ހެރަސްއެޑައި އެކަން ހުއްޓުވިމެއި. އެހެއިސާބުން އެއުތީދެން މަސައްކަތައް ހެރަސްއެޑި ތަންކެޑައް ވައޮލެންޓް ވެފެއި.އެހެންވެ ފިޔަވަޅައެޑާއް މަޖްބޫރުވީ” މޭޔަރ ޢަބްދުﷲ ސާދިޤު\nއައްޑޫސިޓީ މޭޔަރ ޢަބްދުﷲ ސާދިޤު،ސޯބެގެ އެވާހަކައިން ބޮނޑަގޯހައް ހިނގަގޭކަން އެނގިގެ. އެނައްކެޑުން ފޭދޫ ރައްޔަތުން ބީޗުން އުފާވެރިކަން ހޯދައި އުފަލުން ފެޑިފެޑިތިބިކޯ ހަމައެއާއި އެއްކޮއް އެވެރިންގެ ހިއްނިތަނަވަސް ކެރާ އެތައްކަމަކަސް ފެންމަތިވެގެ.\nމިވެގެންހިނގާ އެއްތާ އެންމެ ރަންގަޅާއް ބެނައިދިއޭނެއި ފޭދޫ މީހުންނައް. ފޭދޫގެ ނަން މަޝްހޫރު ނަގައިކޭ މީހުންނައް. ސިޔާސީ ގޮތުނަސް ފުންނާބު އުސް މީހުންނައް.\n“އައްޑޫސިޓީގެ މަގުއްދޫ ޒުވާނުންނާއި އަދި ޢާއްމުކޮއް މިޅި ފޭދޫގެ ރައްޔިތުން ގުޅިގެން ފޭދޫ މަގުއްދޫ ބުރިއެ ސަރަޙައްދެ މި ހަދަމުންއޭ ބީޗަކީ ފޭދޫގެ ރައްޔިތުންނައް ވަރައް މުހިއްމު ބީޗައްކަމައް ފޭދޫގެ ރައްޔިތުން ދެކެނީ. އަސްލު ހަގީގަތި މިކޯ އަޑައިވެމުން މިއެނީ މި ބީޗު އައްޑުސިޓީ ކައުންސިލުން މިބީޗު ބާކިންނައް ވިއްކަލިއައު. ދެން އަޅުގަނޑުމެން ބޭނުން މިބީޗު ވިއްކީ ކެހެނަކައްތޯ.ވިއްކި ލެއް ބަލާއް. މިބީޗު އެލެކައް ނިވިއްކޭހެއް.” ފޭދޫ ދާއިރާގެ ކުރީގެ މަޖްލިސް މެމްބަރ އައިބީ\nއައިބީ އެބެނީ ކައުންސިލުން ބީޗު ވިއްކާއު ހިނގާ އަޑަ އިވޭ ކަމައް. އެހެންފެހޭ އައިބީއަސް އެހެދީ ތެދައް. އެހެނަކުން ރައްޔިތުންގެ ބީޗައް ނިވިއްކޭހެއް. އެހެންނުނީ.\nމިއެޑެނެ އިލްޒާމްގެ ތެދެދޮގަ ރައްޔިތުންނައް ހާމަކޮށްދޭއް ސިޓީ ކައުންސިލް އޮތީ ތައްޔާރައް. މީނެ ވާހަކާއް ފޭދޫ ރައްޔަތަކާގެ އަޑުން އިވެނެ ހިސާބުން ކައުންސިލުން މީޑިއާތަކާއި ބައްދަލަކެޑެ.ވެގެން ހިނގާގޮއް މޭޔަރު ވަރައް ސައުފުކޮއް އޮޅުން ފަލުވައިދިން.\n” ރައީސްގެ ރިޔާސީ ވަޢުދައް އައްޑޫގެ ފަތުރުވެރިކަމުގެ ސިނާޢަތު ފެޅޫ ކެޑުމައްޓަކައި ޖުމްލަ 8000 އެނދަ ތަރައްގީކެރާއް. މިކޯހިށީ ގާއްގަނޑަކައް ގެސްޓޤހައުސްތަކާއި އެއްކޮއްލީމެއި 1100 ވަރަކައް އެނދަ. އެއަދަދު 8000 އައް އިތިރި ކެޑުމައްޓަކައި ރިސޯޓް ހަދާކައް މާގިނަ ތަންތާންނެއް. އެހެންވީމެއި ސިޓީ ހޮޓަލާއި ގެސްޓްހައުސްތަކާއި މިކަހަލެއި ހޮޓައުތައް އެޑަގެން މިކަން ވޭއްއޮތީ. އެސަބަބައްޓަކައި5ސަރަޙައްދަކުން ސިޓީ ހޮޓައު އެޑުމައް އިއުލާން ވެގެން މަސައްކައް ކެރާއް ފެށި. އެއްވިއަސް ހާލަތަކި އެއްވިއަސް ބާކިންގެ އެއްވިއަސް ބިމައް އެއްވިއަސް ފަރާތަކައް ވިއްކަފެއި އަކި ނިއޮންނެހެއް. އިޢުލާން ކޮއްގެން ޓޫއަރިޒަމައް ކަނޑައަޅަފެއި އޮތް ތަނނުން ކުލިއައް ބިން ދޫކެރަނީ. ”\nފޭދޫ ޓުއަރިޒަމް ޒޯން ކަނޑައެޅީ އަދަކި އިއްޔެއަކިއައް ނުން. 2017 އިން ފެށިގެން މަޝްވަރާ ކެރަމުންއާ ކަމައްމީ. މިމަޝްރޫޢު އައް ޚިޔާލަހޯދާއް ރަށިފެންވަރުގެ މީޓިންތައް ބާގެން އެމީޓިންތަކި އެއްވިއަސް ރައްޔިތަކާ އެކަމައް އިންކާރަ ނިކެރާކަން ޔައުމިއްޔާތަކުން އެނގޭއް ތެބިހިއް. ހަމައެކަނި ރައްޔަތުންއެދެނެއި ގެސްޓްހައުސްއެއި އެއްކޮށް ފޭދޫ ހިއްކި ބިމުން ގެވަޑަސް ދޫކެރާއްފަށާއް.މިދާއްކެން ދުވެހި އެތަނުން 500 ބިން ދޫކެރާއް ކައުންސިލް މީޓިންއަކުން ފާސްކޮއްފެއި އެއުތީ. އެކަމާސް އެވީ. ދެންއެކަމަކި މެހެއިސާބުން އުފެދޭ ސުވާލާކީ ބީޗުން އުފާވެރިކަން ހޯދާނެއި މިގޮތައްތޯ ނުންވީ އެގޮތައްތޯ.\nފޭދޫ ރައްޔަތުންތިބީ ބީޗު އަނބަރައިދޭ ގޮތަކައް ނުން. އެވެރިންގެ ހުށިހެއި ހިއުހަމަޖެހުމާއި އުފާވެރިކަމައް ގުޅިފެއިވެނީ މިކޯ މިބީޗާއި. ކާވެނި ހަފްލާއް ބޭވިއަސް އައުޓްޑޯ ފޮޓޯ ޝޫޓައް ކެރާއްވިއަސް،ޕިކްނިކް ދަތެރަކައް ވިއަސް އަނގަމަޖާކެރާއްވިއަސް އެއްކަލަ ފޭދޫ ފަސްގަނޑާއި އެތަނާއި ގުޅިފެއިވޭ ބީޗައްވަނި އެކަށީގެންވޭ އެއްވިއަސް އެހެންތާން ނެއް.\n” އަފިރިން އެންމެ ކަންބޮނޑަވެނީ މި ފަސްގަނޑަ ނަގާއް ހިނގާތި. މީއަފިރިން ލައްކަ މަސައްކަތުން ސައުފުކެޑެތާން. މީފޭދޫ ރައްޔިތުންގެ އަމެއްލަ ތާން. މިތަނުގެ އުފާހޯދާނެއި ފޭދޫގެ ރައްޔިތާ. އަފިރިން ވަރައް އުފާވެއި މިތަން ހެދެނެމެއި. ”\nމީފޭދޫ ރައްޔަތުންއެ އުއްމީދާއި އަޑަ ކަމުގެއިވިއަސް މިއުފާވެރި ބީޗާއިމެދެ ދެވަނަ ވިސްނުމަކައް އޭއް ޖެހޭ ސަބަބުތަކަކަސް ތެބޮއް. އައްޑޫސިޓީއެ ގެސްޓް ހައުސްވިޔަފާރި ތަރައްޤީކެޑުމައް ކެރާ މަސައްކަތި އެތެރުން މަރަދޫފޭދޫ ފިޔަވައި އައްޑޫގެ މީހުންދިރިވޭނޑޭ ކޮންމި އަވަށަކި ޓުއަރިޒަމް ޒޯނައް ތަރައްޤީކެރާއް ރާވައިއެކަމުގެ ފަންޑަސް އޮތީ ލިބިނިމިފެއި. ފޭދޫއަކީ ސާޅީހަކައް ހެކްޓަރުގެ ބޮނޑަބިމައް ރައީސް ޔާމީނުގެ ވެރިކަމި ހިއްކަފެއިވޭ ތާން. އޭގެއެތެރުންއެއްކެމި3ހެކްޓަރަ ޓުއަރިޒަމް ޒޯނައް ނަގަފެއިވެނީ. ކޮންމި ތާކައް ބާކިން ދަތެރެކެޑަސް އެއަރޕޯޓާއި ކަވެރިން އެކޮމޮޑޭޝަން ހަމަޖެހޭތޯ ބަލަތާ. އެހެންވެ އެސަބަބާއިހެދީ ފޭދޫ ފަސްގަނޑަ ފަތުރުވެރިކަމައް އެހެއި މުހިއްމު ވެފެއި އެއުތީ. ސަބަބުތައް ކިތައްމި ގިނާހަސް ރަށި ރައްޔިތުން ހިތްނިއެދޭ ތަރައްޤީއަށް އެރަށަކައް ނިގިނެވޭހެއް. އެހެންބަލާކޯ ފަންޑު ލިބި ފޭދޫއެ ހަދާއް ނިންމަފެއިވޭ ޓުއަރިޒަމް ޒޯންގެ އަޑަ ފަނޑަވެ ގަދަކަނޑިމިޖެހޭ ވައިއެއިއޮއިއެއި އެކީ ބެހިގެން އެހެން މަންޒިލަކައު އިޔާ ނިލައްގާތިކޮއް ފޭދޫ ފަސްގަނޑާއިމެދެ ރައްޔިތުން ފުންވިސްނުމަކައް ގެއުން ރަނގަޅަ.ފަސްގަނޑުން މިކޯ ލިބޭ އުފާ ހިތާމަ ރިޑި މަޑަކޮއްލާއި ދާއިމީ އުފާ އެތަނުން ހޯދާއް ޢަޒުމް ކަނޑައަޅާއްވީ.\nކުރިއަށްއޮތް3މަސް ދުވަހުގެތެރޭ ދަނޑުވެރި ކަމަށް ބޭނުންވާ “ގްރީންހައުސް”އައްޑޫއަށް ގެންނަނީ\nހިތަދޫ ބަނދަރު ތަރައްގީކުރަން އެމްޓީސީސީއާ ޙަވާލުކޮށްފި\nމިރޭ އައްޑުއަށް ކުރަމުންދާ ވިއްސާރާގައި ގެއެއްގެ ފުރާޅު އެއްލާލައިފި\nސެޕްޓެމްބަރު 12, 2020\nދޭގަނޑަ މެހެން ކޭނީ އައްޑޫ ކޮންރަށަކި ބާކިޔަ. އަފިރިންގެ ރަށި މީހުން ކޭނީ(ކޭށީ) ދިޔަގަނޑާއު. ދިޔަގަނޑަ މާގުޅެއި ނުނީ.


January intake ah Villa in aa course thakeh tha'aarafu kohfi\nވިލާ ކޮލެޖު؛ އަންނަ އަހަރު 102 ކޯހެއްގައި ބައިވެރިވާން ވަނީ ހުޅުވާލާފައި --\nއަންނަ އަހަރުގެ ޖެނުއަރީ މަހުގެ އިންޓޭކަށް ވިލާ ކޮލެޖުން އިތުރު ތިން ކޯހެއް ތައާރަފްކޮށްފި އެވެ.\nވިލާ ކޮލެޖުން ބުނީ، މުޅިން އަލަށް ފަށާ ކޯސްތަކުގެ ތެރޭގައި ހިމެނެނީ މާސްޓަ އޮފް ހިއުމަން ރިސޯސް މެނޭޖްމަންޓް، ޕޯސްޓްގްރެޖުއޭޓް ސެޓްފިކެޓް އޮފް ޓީޗިން އިން ހަޔަ އެޑިއުކޭޝަން އަދި ބެޗެލަ އޮފް ޓީޗިން ޕްރައިމަރީ އެންޑް އިންކްލޫސިވް އެޑިއުކޭޝަން ކަމަށެވެ.\nމި ކޯސްތައް ލޯންޗު ކުރުމަށްޓަކައި ވިލާ ކޮލެޖުން ވަނީ ވާޗުއަލް އިވެންޓެއް ބާއްވާފަ އެވެ. މި އިވެންޓުގައި ތިން ޕްރޮގްރާމްވެސް ލޯންޗު ކޮށްދެއްވީ އެ ދާއިރާގައި ފާހަގަކޮށްލެވޭ ބޭފުޅުންނެވެ.\nއެޗްއާރް ޕްރޮގްރާމް ލޯންޗު ކޮށްދެއްވީ މޯލްޑިވްސް އެސޯސިއޭޝަން ފޯ ހިއުމަން ރިސޯސް ޕްރޮފެޝަނަލްސްގެ ރައީސް، ހުސައިން އަފީފް އެވެ. ޕްރޮގްރާމް ލޯންޗު ކޮށްދެއްވުމުގެ ގޮތުން އަފީފް ދެއްކެވި ވާހަކަފުޅުގައި ރާއްޖޭގެ މާކެޓުގައި "ޖެނެރަލިސްޓް" ހިއުމަން ރިސޯސް ޕްރޮފެޝަނަލްސްގެ ބޭނުން ބޮޑު ކަމަށް ފާހަގަ ކުރެއްވި އެވެ. އަދި މި ޕްރޮގްރާމުން އެފަދަ މީހުން ދާއިރާއަށް ނިކުންނާނެ ކަމަށް ވިދާޅުވި އެވެ.\nޓީޗިން ޕްރޮގްރާމް ލޯންޗު ކޮށްދެއްވީ އެޑިއުކޭޝަންގެ ސްޓޭޓް މިނިސްޓަރު ޑރ. އަބްދުﷲ ރަޝީދު އަހްމަދު އެވެ. ރަޝީދު ވިދާޅުވީ މި ޕްރޮގްރާމްގައި އެކުލެވިފައިވާ މޮޑިއުލްތަކުން ދަރިވަރުންނަށް ފައިދާ ކުރާނެ ކަމަށާއި ވަކިވަކި ސަބްޖެކްޓް އޭރިއާ ތަކުން އުނގެނިފައި ހުރުމުގެ އިތުރަށް ހަޔަ އެޑިއުކޭޝަންގެ ދާއިރާގައި ކިޔަވައިދިނުމުގެ ހުނަރަކީވެސް ވަރަށް މުހިންމު އެއްޗެކެވެ.\nވާޗުއަލް ކޮށް ކުރިއަށްދިޔަ އިވެންޓުގައި އިންކްލޫސިވް އެޑިއުކޭޝަން ޕްރޮގްރާމް ލޯންޗް ކޮށްދެއްވީ، ޗިލްޑްރަންސް އޮމްބަޑްސްޕަސަން، އަދި އާލީ ޗައިލްޑްހުޑް ސްޕެޝަލިސްޓް، ނިއުމަތު ޝަފީގު އެވެ. ނިއުމަތުގެ ވާހަކަފުޅުގައި، މިއަދުގެ މުޖުތަމައުއަށް އިންކްލޫސިވް އެޑިއުކޭޝަންގެ މުހިންމުކަން ފާހަގަ ކުރެއްވި އެވެ.\nވިލާ ކޮލެޖުން ބުނީ، ކޯސްތަކުގައި ބައިވެރިވާން އެދޭނަމަ ފޯމް ހުށަހަޅަން ޖެހޭ އެންމެ ފަހު ތާރީހަކީ 19 ޑިސެމްބަރު 2020 ކަމަށެވެ. ކޯސްތަކުގެ ކިޔެވުން، ޖެނުއަރީ މަހުގެ3ވަނަ ހަފްތާ ތެރޭގައި ފަށާނެ އެވެ.\nއަންނަ އަހަރަށް ވިލާ އިން ވަނީ 102 ކޯހެއްގައި ބައިވެރިވުމުގެ ފުރުސަތު ހުޅުވާލާފަ އެވެ.\nޒުވާނުން މިނިސްޓްރީ އޮފް އެޑިއުކޭޝަން ވިލާ ކޮލެޖް + ހަޔާ އެޑިއުކޭޝަން މިނިސްޓްރީ


Ensis factory ge vazeefaa ah edhi 450 meehun kurimathilaifi | Mihaaru\nއެންސިސް ފެކްޓަރީގެ ވަޒީފާތަކަށް 450 މީހުން ކުރިމަތިލައިފި\n24 ނޮވެމްބަރ 2019 - 15:49 13 comments\nއެންސިސް އިން ހުޅުމާލޭގައި ހުޅުވަން ތައްޔާރުވަމުން އަންނަ، ދަޅުގައި މަސް ބަންދުކުރާ ފެކްޓަރީން ވަޒީފާ އަށް އެދި 450 މީހަކު ކުރިމަތިލައިފި އެވެ.\nއެންސިސް އިން ވަނީ އެ ކުންފުނީގެ އާ ފެކްޓަރީގައި މަސައްކަތްކުރާނެ މުވައްޒަފުން ހޯދަން އިއްޔެ އޯޕަން ޑޭއެއް ބާއްވައިފަ އެވެ. ހުޅުމާލޭގައި ބޭއްވި މި ހަރަކާތުގައި 700 އަށް ވުރެ ގިނަ މީހުން ވަނީ އެ ފެކްޓްރީ އަށް ޒިޔާރަތްކޮށްފަ އެވެ.\nއެންސިސް އިން ވަނީ އޯޕަން ޑޭގައި ބައިވެރިވުމަށް ފެކްޓަރީ އަށް ޒިޔާރަތްކުރި މީހުންނަށް ފެކްޓަރީގެ އެތެރެ ބަލައިލުމުގެ ފުރުސަތު ވެސް ދީފަ އެވެ. އަދި އެކުންފުނީގެ ވަޒީފާތައް ހުޅުވާލާފައިވާ ދާއިރާތަކާއި ވަޒީފާތަކާ ގުޅޭ މައުލޫމާތު ވެސް މި ހަރަކާތުގެ ބައިވެރިންނަށް އެންސިސް އިން ވަނީ ދީފަ އެވެ.\nފެކްޓްރީން ވަޒީފާ ހޯދަން ބަޔަކު ރަޖިސްޓްރީ ކުރަނީ-- ފޮޓޯ: މިހާރު\nއެންސިސްގެ ޑިރެކްޓަރު އަބްދުލް ވާހިދު ވިދާޅުވީ އެ ކުންފުނިން މުވައްޒަފުން ނަގާއިރު ހުޅުމާލޭގައި ދިރިއުޅޭ ދިވެހިންނަށް އިސްކަން ދޭނެ ކަމަށެވެ. އަދި ގޭގައި ތިބޭ އަންހެނުނނަށް ހަތަރު ގަޑިއިރު ފެކްޓްރީގައި މަސައްކަތް ކުރެވޭ ގޮތަށް ވަޒީފާތައް ހަމަޖެހޭނެ ކަމަށް އޭނާ ވިދާޅުވި އެވެ. އެންސިސްގެ އިއްޔެގެ ހަރަކާތުގައި ދިވެހިންގެ އިތުރުން ބިދޭސީން ވެސް ވަނީ ބައިވެރިވެފަ އެވެ.\n"އަޅުގަނޑުމެން ގިނަ ވަޒީފާތައް މިވަނީ އަންހެން ބޭފުޅުންނަށް ހާއްސަކޮށްފައި. މީގެ ތެރޭގައި ގޭގައި ތިއްބަވާ ބޭފުޅުންނަށް ވަކި ވަގުތުކޮޅަކަށް ޝިފްޓް ޑިއުޓީ ގޮތަށް މަސައްކަތް ކުރެވޭނެ ވަޒީފާތައް ވެސް އެބަތިބި." ވާހިދު ވިދާޅުވި އެވެ.\nއެންސިސް އިން 400 އަށް ވުރެ ގިނަ ވަޒީފާ އުފެއްދޭނެ ކަމަށް އެ ކުންފުނިން ބުނެފައި ވާއިރު މި ވަޒީފާތަކަށް މީހުން ހަމަނުވެއްޖެ ނަމަ ވަޒީފާތަކަށް އަލުން އިއުލާނުކުރާނެ އެވެ.\nހުޅުމާލޭގައި އެންސިސް އިން އަޅާފައިވާ ފެކްޓަރީ އަށް 25 މިލިއަން ޑޮލަރު (385 މިލިއަން ރުފިޔާ) ހަރަދުކޮށްފައިވެ އެވެ. މި ތަނުގައި މަސް ރައްކާކުރުމަށް 1،200 ޓަނުގެ ކޯލްޑް ސްޓޯރޭޖެއް ގާއިމްކޮށްފައިވާއިރު މަސްވެރިންނަށް އައިސް ފޯރުކޮށްދިނުމަށް 100 ޓަނުގެ އައިސް ޕްލާންޓެއް ވެސް ހުރެ އެވެ. މި ފެކްޓަރީން ދުވާލަކު 25 ޓަނުގެ މަސް ބަންދުކުރެވޭނެ އެވެ.\nއިތުރު ލިޔުންތައް މަސްވެރިކަން މަހުގެ އުފެއްދުންތައް އެންސިސް\nއެންސިސް ހުޅުމާލޭ ފެކްޓަރީއަށް މުވައްޒަފުން ހޯދަނީ!


Bridge ga masakathah nakathuge gonjehunthah kurimathivefai | Mihaaru\nބްރިޖް އަޅާ ސަރަހައްދު: މިއީ އިންޖިނިއަރިންގެ ގޮތުން ވަރަށް ގޮންޖެހުން ބޮޑު މަޝްރޫއުއެއް --ފޮޓޯ: މުހައްމަދު ޝަރުހާން/މިހާރު\nބްރިޖްގެ މަސައްކަތަށް މޫސުމީ ގޮންޖެހުންތައް ކުރިމަތިވެއްޖެ\n10 ޖުލައި 2016 - 12:56 26 comments\nމާލެ އާއި ހުޅެލެއާ ދެމެދު އަޅާ ބްރިޖްގެ ބިޔަ ތަނބުތައް ޖަހަމުން އަންނައިރު، މި ދުވަސްވަރު ކަނޑުގެ ބާނިތައް ބޮޑުވުމާއި އޮއި ގަދަވުމުން ބޮޑެތި ދަތިތަކެއް ކުރިމަތިވާ ކަމަށް އޮފިޝަލަކު މިއަދު ވިދާޅުވެއްޖެ އެވެ.\nބްރިޖްގެ މަސައްކަތުގައި އުޅުއްވާ އޮފިޝަލަކު ވިދާޅުވީ ބްރިޖްގެ އެންމެ އުނދަގޫ ބަޔަކީ ފުން ކަނޑަށް ހޮޅި ޖެހުން ކަމަށެވެ. މިއީ އާންމުކޮށް ކަނޑު ގަދަ ފުނޯސް ނަކަތުގެ ދުވަސްވަރަށް ވާތީ އެ ސަރަހައްދުގައި ވެސް ވަނީ އަަހަރުގެ އެހެން ދުވަސްތަކަށް ވުރެ ބާނިތައް ބޮޑުވެފަ އެވެ. އަދި ކުރިއަށް އޮތް ފުސް ނަކަތުގައި ވެސް ކަނޑު ގަދަވެ، ބާނި ބޮޑުވާނެތީ ބްރިޖްގެ މަސައްކަތަށް އެ ހުރަސް ކުރިމަތިވުމުގެ ފުރުސަތު އެބަ އޮތެވެ.\n"ބައެއް ފަހަރަށް 6-7 ނޮޓްސްގައި އޮއި އުޅޭ ކަމަށް ވަނީ. އެހެންވީމަ ހޮޅިއެއް އަޑިއަށް ދާއިރު ވަރަށް އުނދަގޫވާނެ. މިދިޔަ ހަފުތާ ތެރޭގައި ވެސް އެ އުނދަގޫ ވަރަށް ބޮޑަށް ކުރިމަތިވި،" އޮފިޝަލް ވިދާޅުވި އެވެ.\n"މިއީ އަހަރު ދުވަހުގެ ތެރޭގައި ބާނިތައް އެންމެ ބޮޑުވާ ނަކަތްތައް."\nމެޓް އޮފީހުން ބުނިގޮތުގައި ޖޫން، ޖުލައި އަދި އޮގަސްޓް މަހަކީ ހުޅަނގު މޫސުމުގެ ބާރު އެންމެ ގަދަވާނެ ދުވަސްވަރެވެ.\nބްރިޖްގެ މަސައްކަތަށް ބޭނުންކުރަ ޕްލެޓް ފޯމް އަޅާފައި: ބްރިޖް އަޅާ ނިމުމުން މި ޕްލެޓްްފޯމް ނަގާނެ. --ފޮޓޯ: މުހައްމަދު ޝަރުހާން/ މިހާރު\nބްރިޖް އަޅަނީ އޮއި ގަދަ އަދި ބާނި ވެސް ބޮޑު ސަރަހައްދެއްގަ އެވެ. އެހެންކަމުން މިއީ މަސައްކަތް ކުރަމުން އަންނަަ ޗައިނާގެ ސީސީސީސީ ކުންފުންޏަށް ވެސް ކުރިމަތިވާ ގޮންޖެހުމެއް ކަމަށް ބެލެވެ އެވެ.\nބްރިޖްގެ ބޮޑެތި ބުޑުތައް އަޅަން ކަނޑު އަޑި އަށް ބިޔަ ހޮޅިތައް ޖަހަނީ ޖަރުމަނުގެ ތަޖުރިބާކާރުންނެވެ. އެކަމަށްޓަކައި ޖަރުމަނުން ހާއްސަ މެޝިންތަކެއް ވެސް ވަނީ ގެނެސްފަ އެވެ.\nބްރިޖް އަޅާ ސަރަހައްދު: މި ނަކަތުގެ ގޮތުން އެ ހިސާބުގައި ބާނި ބޮޑުވެ އޮއި ވެސް ވަނީ ގަދަވެފައި\nކަނޑު އަޑީގައި ހޮޅިތައް ޖަހަން ފެށުމުގެ ކުރިން ކަނޑުގެ އޮއިވަރު ހުރި މިންވަރާއި ބާނިތަކުގެ އުސްމިން ފަދަ ގިނަ މައުލޫމާތުތަކެއް އެއްކުރެ އެވެ. ކަނޑަށް ޖަހާ ހޮޅީގެ ވަށަމިނުގައި 10 ފޫޓު ހުރެ އެވެ. މިހާތަނަށް ހަތަރު ހޮޅި ވަނީ ޖަހާ ނިންމާފަ އެވެ.\nބްރިޖްގެ މަސައްކަތަށް ބޭނުންވާ ދިގު ޕްލެޓްފޯމް މާލޭގެ އިރުދެކުނު ކަންމަތިން ފަށައިގެން ގެންގޮސް މިހާރު ވަނީ ކަނޑު މެދުގައި ގާއިމްކުރި ޕްލެޓްފޯމްތަކާ ގުޅާލައިފަ އެވެ. އަދި ހުޅުލޭ ކޮޅުން ހަދާ ބައިގެ މަސައްކަތް ވެސް ވަނީ ފަށައިފަ އެވެ. މި ފާލަން އަޅަނީ ބްރިޖްގެ ދެކުނު ފަރާތަށް ވާ ގޮތަށެވެ. ބްރިޖްގެ މަސައްކަތްތަކަށް ބޭނުންވާ ގިނަ އެއްޗެހިތަކެއް އުފުލާނީ މި ފާލަން މަތީގަ އެވެ.\n"ބްރިޖް ނިމުނީމަ، ޕްލެޓްފޯމް ނަގާނެ، އެއީ ވެސް ބޮޑު މަސައްކަތެއް،" އޮފިޝަލް ވިދާޅުވި އެވެ.\nއިތުރު ލިޔުންތައް ބޯހިޔާވަހިކަން މާލެ-ހުޅުމާލެ ބްރިޖު


Gaanoonee column: Kudakudhin Groomarun vaki thakuge dhashah!\nތިމާގެ ދަރިފުޅު އާދަޔާ ޚިލާފަށް ކަންކަން ސިއްރުކުރަނީތޯއެވެ؟ މީހަކު ތިމާގެ ދަރިފުޅާއި ނުވަތަ ތިމާއާއި އާދަޔާ ޚިލާފަށް ގުޅުންބަދަހިކޮށް ހަދިޔާދީ ހަދަނީތޯއެވެ؟ މިފަދަ ކަންކަމަކީ، ކުޑަކުދިން ހައްދާލައިގެން ނުވަތަ އެކުދިންގެ މައިންބަފައިން ނުވަތަ އާއިލާ މީހުންނާއި ގުޅުންބަދަހި ކޮށްގެން ކުދިންގެ ފަރާތުން ނާޖާއިޒު ފައިދާއެއް ހޯދާ މައްސަލަތައް ފެންމަތިވަމުންދާ ދުވަސްވަރެއްގައި، އެކުދިން އެމީހުންގެ ވަކިތަކުން ސަލާމަތްކުރުމަށްޓަކައި، ތިމާ ސަމާލުކަން ދޭންޖެހޭނެ ކަންކަމެވެ.\nއެހެންކަމަށްވާއިރު، ކުއްޖަކު ގްރޫމްކުރުވޭ ގޮތާއި، އެފަދަ ކަމެއް ހިނގާކަން ދެނެގަންނާނެގޮތާއި އަދި އެފަދަ ޢަމަލެއް ކުރާމީހަކަށް ޤާނޫނުގެ ދަށުން ހުރި އަދަބުތައް އެނގި ހޭލުންތެރިވުމަކީ މުހިންމުކަމެވެ.\nގްރޫމްކުރުމަކީ ކުޑަކުއްޖަކު ލައްވާ ޖިނާޢީ ކުށެއް ކުރުވުމަށް ނުވަތަ ކުޑަކުއްޖަކަށް ޖިންސީ ގޯނާއެއްކުރުމަށް އެކުއްޖަކަށް ނުވަތަ އެކުއްޖެއްގެ މައިންބަފައިންނަށް ނުވަތަ ބެލެނިވެރިންނަށް ނުވަތަ ބެލެހެއްޓުން ހަވާލުވެފައިވާ މީހަކަށް، ފައިސާ ނުވަތަ އެނޫންވެސް ބޭނުންވާ އެއްޗެއް ފޯރުކޮށްދީ، އެކުއްޖާއާއި ޖަޒުބާތީ ގުޅުމެއް ޤާއިމުކޮށް އެކުއްޖާގެ އިތުބާރު ހޯދުމަށްކުރާ މަސައްކަތެވެ.\nގްރޫމްކުރުމަށް ގެންގުޅޭ އުކުޅުތައް\nކުޑަކުއްޖަކު ގްރޫމްކުރުމަށްޓަކައި އާންމުގޮތެއްގައި ގްރޫމަރުން އެފަދަ ޢަމަލުތައް ހިންގަނީ އިންޓަރނެޓްގެ ޒަރީޢާއިން ކަމުގައިވީނަމަވެސް، އެކުދިންނާއި ބައްދަލުކޮށް، ގުޅުންބަދަހިކޮށްގެން އެކަންކުރާ ފަހަރުވެސް މަދެއްނުވާނެއެވެ. އެގޮތުން ކުއްޖާ ކުޑައިރުންސުރެ ދަންނަ، އިތުބާރުކުރެވޭ ފަދަ މަޤާމެއްގައިވާ މީހަކު އެކުއްޖާއަށް ނަސޭހަތްދީ، އެކުއްޖާގެ އިތުބާރު ހޯދުމަށްފަހު އެކުއްޖަކަށް އެންމެ މުހިންމު ފަރާތަކީ ހަމައެކަނި އެމީހަކު ކަމުގައިހަދައެވެ. މިފަދަ މީހުންގެ ތެރޭގައި ގިނަފަހަރަށް ކުއްޖާގެ އާއިލާ ނުވަތަ ތިމާގެ މީހެއް ނުވަތަ ކިޔަވައިދޭ ޓީޗަރުންވެސް ހިމެނިގެންދެއެވެ.\nހަމައެހެންމެ، އެކުއްޖާއާއި އިތުރަށް ގާތްވުމުގެގޮތުން އެކުއްޖާއަށް ހަދިޔާދީ، އެމީހަކަށް އެކުއްޖަކީ ވަރަށް މުހިންމު ކުއްޖެއްކަން ޤަބޫލުކުރެވޭނެ ގޮތަށް ޢަމަލުތައް ބަހައްޓާ ހަދައެވެ. މީގެއިތުރުން ކުއްޖަކު ބްލެކްމެއިލްކުރުމާއި ބިރުދައްކާ ހެދުމަކީވެސް، ގްރޫމްކުރާ މީހުން ގެންގުޅޭ އުކުޅެކެވެ.\nގްރޫމްކުރެވެނީކަން ދެނެގަންނާނެ ގޮތްތައް\nގްރޫމްކުރުމަށް އެކިމީހުން އެކި އުކުޅުތައް ގެންގުޅޭއިރު، ކުއްޖަކު ގްރޫމްކުރެވޭކަން ދެނެގަތުމަކީ ގިނަފަހަރަށް އުނދަގޫކަމަކަށް ވެގެންދެއެވެ. މިފަދަކަމެއް ހިނގާކަމުގެ މައިގަނޑު ދެ ޢަލާމާތަކީ، އާދަޔާ ޚިލާފަށް އެކުއްޖަކު ކުރާކަންކަން ބެލެނިވެރިންނަށް ސިއްރުކުރުމާއި އަދި އެކުއްޖެއްގެ އުމުރާއި ނުގުޅޭ މަޢުލޫމާތު އެކުއްޖަކަށް އެނގުމެވެ. ހަމައެހެންމެ، ކުއްޖާ އިންޓަރނެޓްގައި ގިނަވަގުތު ހޭދަކުރުމާއި، ކަންބޮޑުވުން ފާޅުކޮށް ބެލެނިވެރިންނާއި އާއިލާ މީހުންނާއި ދުރުވުމާއި އެކަހެރިވުމަކީވެސް، މިފަދަ ޙާލަތްތަކުގައި ފެންނަ ޢަލާމާތްތަކެވެ. މީގެ އިތުރުން ކުއްޖާއަށް ލިބޭ ހަދިޔާތަކުގެ ޙަޤީޤަތް ހާމަކުރުމަށް ކުއްޖާ ފަސްޖެހޭ ކަމުގައިވާނަމަވެސް، އެފަދަކަމެއް ހިނގަނީކަމަށް ބެލެވިދާނެއެވެ.\nގްރޫމްކުރުމުގެ ކުށާއި އަދަބު\nކުއްޖަކު ގްރޫމްކުރެވިގެންދާ ފަދަ އިޝާރާތެއް ތިމާއަށް ފެނިއްޖެނަމަ، އެކުއްޖަކާ ވާހަކަދައްކާ ރަނގަޅަށް މަޢުލޫމާތު ސާފުކުރުމަށްފަހު، ކަމާބެހޭ އިދާރާތަކަށް ރިޕޯޓް ކުރަންވާނެއެވެ. އެހެނީ، ޤާނޫނީގޮތުން އެފަރާތްތަކަށް ޙައްޤު އަދަބު ލިބުމަށް މަގުފަހިވެގެންދާނީ އޭރުންނެވެ.\nއެގޮތުން ކުޑަކުއްޖަކު ލައްވާ ޖިނާޢީ ކުށެއް ކުރުވުމަށްޓަކައި ގްރޫމްކުރާނަމަ، އެފަދަ މީހަކަށް3އަހަރުދުވަހުގެ ޖަލު ޙުކުމެއް އަންނާނެއެވެ. އަދި މިފަދަ ކަމެއްކުރަނީ ކުޑަކުއްޖާ އިތުބާރުކުރަންޖެހޭ މަޤާމެއްގައި ހުރިމީހަކުނަމަ، އަދަބު5އަހަރުދުވަހުގެ ޖަލު ޙުކުމަކަށް ބަދަލުވެގެންދާނެއެވެ. ހަމައެހެންމެ، ކުޑަކުއްޖަކަށް ޖިންސީ ގޯނާ ކުރުމަށްޓަކައި އެކުއްޖާ ގްރޫމްކޮށްފި މީހާގެ އަދަބަކީ 10 އަހަރުދުވަހުގެ މުއްދަތަށް ޖަލަށްލުމެވެ. ނަމަވެސް، އެކުށްކުރަނީ އެކުއްޖާ އިތުބާރުކުރަންޖެހޭ މަޤާމެއްގައި ހުރިމީހަކުނަމަ، އެކުށުގެ އަދަބަކީ 15 އަހަރުދުވަހުގެ މުއްދަތަށް ޖަލަށްލުމެވެ. ހަމައެހެންމެ، އެމީހަކު އެކުއްޖަކާމެދު ގްރޫމްކޮށްގެން ޖިންސީ ގޯނާއެއްކޮށްފިނަމަ، އެކުރި އަނިޔާއަކަށް ޤާނޫނުން އެމީހަކަށް ލިބެންޖެހޭނެ އަދަބުވެސް ލިބިގެންދާނެއެވެ.\nކުޑަކުދިން ގްރޫމްކުރާ މީހުންގެ ޝިކާރައަކަށް ވިޔަ ނުދިނުމަށާއި އަދި އެފަދަ ޢަމަލުތައްކުރާ މީހުންނަށް އަދަބު ދިނުމަށްޓަކައި، މިކަމާ ބެހޭގޮތުން ހޭލުންތެރިވުމަކީ މުހިންމުކަމެކެވެ. ހަނދާނުގައި ބަހައްޓަންޖެހޭކަމަކީ، ގްރޫމްކުރެވިގެން މިދަނީ ހަމައެކަނި ކުޑަކުދިން ނޫންކަމާއި، އެކުދިންގެ ބެލެނިވެރިންނަކީވެސް އެކަމުގައި ޝިކާރައަކަށްވެދާނެ ބައެއްކަމެވެ.\nއާޓިކަލް ލިޔުނީ އަލްއުސްތާޛާ ޞަބްރިޔަތު ޙުސައިން\nއަލްއުސްތާޛާ ޞަބްރިޔަތު ޙުސައިން އަކީ ނަޝީދު އެންޑް ކޯ އުތުރު ބްރާންޗުގެ ވަކީލެކެވެ. މިއީ ޢާންމު ޙޭލުންތެރިކަން އިތުރު ކުރުމުގެ މަޤްސަދުގައި، ނަޝީދު އެންޑް ކޯ އުތުރު ބްރާންޗުން އެކުލަވާލާފައިވާ ލިޔުމެކެވެ. މިއީ، ޤާނޫނީ ލަފާކަމުގައި ނުބެއްލެވުންއެދެމެވެ. ދިމާވާވަކި ޤާނޫނީ މައްސަލަތަކުގައި އެންމެ ރަނގަޅު ގޮތަކަށްވާނީ، އެކަމަކަށް ވަކިން ޤާނޫނީލަފާ ހޯއްދެވުމެވެ.\n98.56 މިލިއަން ރުފިޔާ ފްރޮންޓްލައިން އެލަވެންސްގެ ގޮތުގައި ދޫކޮށްފި


Leicester athun molhuve Liverpool ah record eh, Arsenal aa Leeds evvaruvejje - AO News\nލެސްޓާ ސިޓީ ކޮޅަށް ލަނޑުޖެހުމަށްފަހު ލިވަޕޫލްގެ ފޯވާޑް ޑިއޯގޯ ޔޮޓާ އުފާ ފާޅުކުރަނީ. --ފޮޓޯ: ޕްރިމިއާ ލީގު ޓުވިޓާ\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ލެސްޓާ ސިޓީ އަތުން 3-0 އިން މޮޅުވެ ލިވަޕޫލުން އަމިއްލަ ދަނޑުގައި ބަލިނުވުމުގެ ސިލްސިލާ އިތުރަށް ދެމެހެއްޓިއިރު، އާސެނަލްއާ ލީޑްސް ޔުނައިޓެޑް ބައްދަލުކުރި މެޗު ނިމުނީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ.\nލެސްޓާ އަތުން ހޯދީ މޮޅާއެކު ލިވަޕޫލް ވަނީ އެ ކްލަބުގެ ތާރީޚުގައި ފުރަތަމަ ފަހަރަށް ލީގުގައި އަމިއްލަ ދަނޑުގައި ބަލިނުވެ 64 މެޗު ހަމަކޮށްފައެވެ. އޭގެތެރެއިން 53 މެޗުން މޮޅުވިއިރު، 11 މެޗު ވަނީ އެއްވަރުވެފައެވެ.\nރޭގެ ނަތީޖާއާއެކު ލިވަޕޫލުން ނުވަ މެޗުން 20 ޕޮއިންޓް ހަމަކޮށް ލީގުގެ ދެވަނައަށް ޖެހިލިއިރު، އެއްވަނައިގައި އުޅޭ ޓޮޓެންހަމް ހޮޓްސްޕާ އަށް ވެސް މިއަދަދަށް ޕޮއިންޓް ލިބިފައިވެއެވެ. ޓޮޓެންހަމް ކުރީގައި އޮތީ ގޯލްގެ ތަފާތުންނެވެ. ތިންވަނައިގައި އޮތް ޗެލްސީ އާއި ހަތަރުވަނައިގައި އޮތް ލެސްޓާ އަށް ލިބިފައިވަނީ 18 ޕޮއިންޓެވެ. މި ދެ ޓީމުގެ ފަރަގަކީ ވެސް ފައިދާ ގޯލެވެ.\nލިވަޕޫލުން ރޭގެ މެޗަށް ނިކުތްއިރު އަނިޔާގެ ސަބަބުން އެ ޓީމުގެ މުހިއްމު ފަސް ކުޅުންތެރިއަކަށް ނުކުޅެވޭއިރު، ފޯވާޑްލައިންގައި މުހިއްމު ދައުރެއް އަދާކުރާ މިސްރުގެ ފޯވާޑް މުހައްމަދު ސަލާހު ކޮވިޑް-19 އަށް ޕޮޒިޓިވްވެފައިވުމުން ނުކުޅެއެވެ.\nލިވަޕޫލްގެ އެންފީލްޑްގައި ރޭ ކުޅުނު މެޗުގައި 21 ވަނަ މިނެޓުގައި އެ ޓީމުން ލީޑްނެގީ ލެސްޓާގެ ޑިފެންޑަރު ޖޮނީ އެވަންސް އަތުން ބައިކޮޅަށް ވަތް ގޯލަކުންނެވެ. މި ހާފުގައި ލެސްޓާގެ ހާވީ ބާންސް އަށް ލަނޑުޖެހުމަށް ރަނގަޅު ފުރުޞަތެއްލިބި ބޭކާރުވެފައިވާއިރު، ޕެނަލްޓީއޭރިޔާބޭރުން އެ ޓީމުގެ ޔޫރީ ޓީލަމެންސް ފޮނުވާލި ބޯޅަ ލިވަޕޫލްގެ ކީޕަރު އެލިސަން ބެކާ މަތަކުރިއެވެ.\nއާސެނަލްއާ ލީޑްސް ޔުނައިޓެޑް ބައްދަލުކުރި މެޗުގެ ތެރެއިން. –ފޮޓޯ: ޕްރިމިއާ ލީގު ޓުވިޓާ\nފުރަތަމަ ހާފު ނިމެން ހަތަރު މިނެޓަށްވެފައިވަނިކޮށް އެންޑީ ރޮބަޓްސަން ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ޕޯޗުގަލްގެ ފޯވާޑް ޑިއޯގޯ ޔޮޓާ ވަނީ ނަތީޖާ 2-0 އަށް ބަދަލުކޮށްލާފައެވެ. މި ގޯލާއެކު ޔޮޓާ ވަނީ އެ ކްލަބުގެ ތާރީޚުގައި އެ ޓީމާ އަލަށް ގުޅުމަށްފަހު ލީގުގައި އަމިއްލަ ދަނޑުގައި ކުޅުނު ފުރަތަމަ ހަތަރު މެޗުގައި ލަނޑުޖެހި ހަމައެކަނި ކުޅުންތެރިޔާގެ ޝަރަފު ހޯދާފައެވެ.\nދެވަނަ ހާފުގައި ލިވަޕޫލުން ލީޑް ފުޅާކުރުމަށް ކުރި މަސައްކަތުގައި ބްރެޒިލްގެ ފޯވާޑް ރޮބާޓޯ ފިރްމީނޯ ފޮނުވާލި ދެ ބޯޅައެއް ގޯލްގެ ދަނޑިއަށް އަމާޒުވެފައިވާއިރު، އެ ޓީމުގެ ސެނެގޯލްގެ ފޯވާޑް ސަޑިއޯ މާނޭ އަށް ލިބުނު ދެ ފުރުޞަތުގައި ފޮނުވާލި ދެ ހަމަލާގެ ހުރަހަކަށްވީ ލެސްޓާގެ ކީޕަރު ކެސްޕާ ޝުމެއިކަލް އެވެ. ލިވަޕޫލްގެ ފަހު ލަނޑު، މެޗު ނިމެން ހަތަރު މިނެޓަށްވެފައިވަނިކޮށް ކާމިޔާބުކޮށްދިނީ ފިރްމީނޯ އެވެ. މިއީ އެ ޓީމުގެ ކެޕްޓަން ޖޭމްސް މިލްނާ ތަނަވަސްކުރި ފުރުޞަތަކުން ލިބުނު ބޯޅައެއް ބޮލުން ފޮނުވާލައިގެން ފިރްމީނޯ ކާމިޔާބުކުރި ގޯލެކެވެ.\nލީގުގައި ރޭ ރަށުން ބޭރުގައި ލީޑްސްއާ ދެކޮޅަށް އާސެނަލް ކުޅުނު މެޗު ލަނޑެއްނުޖެހި ދެ ޓީމު އެއްވަރުވެގެން ނިމުނުއިރު، އާސެނަލްގެ ނިކޮލަސް ޕެޕޭ އަށް ރަތެއް ދެއްކުމުން އެ ޓީމުން ނިންމާލީ 10 ކުޅުންތެރިންނާއެކު އެވެ. ޕެޕޭ އަށް ރެފްރީ ރަތް ކާޑު ދެއްކީ ދެވަނަ ހާފުގެ ކުރީކޮޅު، ލީޑްސްގެ އެޒްގްޔާން އަލިއޯސްކީއާ ދެމެދު ހިނގި ހަމަނުޖެހުމަކަށްފަހު ވީއޭއާރްގެ އެހީ ހޯދުމަށްފަހުގައެވެ. މި މެޗުގައި ލީޑްސްގެ ޕެޓްރިކް ބެމްފޯޑްގެ އިތުރުން ރޮޑްރީގޯ މޮރޭނޯ އާއި ރަފީނިއާ ފޮނުވާލި ހަމަލާތައް ގޯލްގެ ދަނޑިއަށް އަމާޒުވެފައިވާއިރު، އާސެނަލަށް ލިބުނު އެންމެ ރަނގަޅު ފުރުޞަތުގައި އިނގިރޭސި ޒުވާން ވިންގާ ބުކާޔޯ ސާކާ ފޮނުވާލި ހަމަލާގެ ހުރަހަކަށްވީ ލީޑްސްގެ ކީޕަރު އިލަން މެލިއޭ އެވެ.\nރެލިގޭޝަނުގައި އޮތް ފުލަމްއާ ދެކޮޅަށް ރަށުން ބޭރުގައި އެވަޓަން މޮޅުވީ 3-2 އިންނެވެ. މި މެޗުގައި އެ ޓީމުން ޖެހި ތިން ލަނޑުގެ ތެރެއިން ދެ ލަނޑުޖެހީ އިނގިރޭސި ފޯވާޑް ޑޮމިނިކް ކެލަވަޓް-ލެވިން އެވެ. އަނެއް ލަނޑުޖެހީ އަބްދުﷲ ޑޮކޫރޭ އެވެ. ފުލަމްގެ ލަނޑުތައް ޖަހައިދިނީ ބޮބީ ޑިކޯޑޮވާ-ރީޑް އާއި ރުބެން ލޮފްޓަސް-ޗީކް އެވެ. ޝެފީލްޑް ޔުނައިޓެޑްގެ ދަނޑުގައި ވެސްޓް ހޭމް ޔުނައިޓެޑް ކުޅުނު މެޗުގައި އެ ޓީމަށް ލަނޑުޖަހައިދިނީ ސެބަސްޓިއަން އަލާ އެވެ.\nކުޅިވަރުއާސެނަލްއިނގިރޭސި ޕްރިމިއާ ލީގުދުނިޔެލިވަޕޫލްލީޑްސް ޔުނައިޓެޑްލެސްޓާ ސިޓީ


Pigeon brand ge ufehdhun thah Sapphire in | Mihaaru\nޕިޖަން ބްރޭންޑްގެ ލޯޝަން--ފޮޓޯ: އަހުމަދު އައުޝަން އިލިޔާސް/ މިހާރު\nސަފާޔާ އިން ރާއްޖެ އަށް ޕިޖަން ބްރޭންޑް ތައާރަފްކޮށްފި\n19 ފެބުރުއަރީ 2020 - 11:39 1 comment\nޖަޕާނުގެ މަޝްހޫރު ބްރޭންޑެއް ކަމަށްވާ ޕިޖަންގެ އުފެއްދުންތައް ސަފާޔާ އިން ރާއްޖޭގެ މާކެޓަށް ނެރެފި އެވެ.\nލައިފް ސަޕޯޓުގެ ރީޓެއިލް ފިހާރަ ސަފާޔާގެ އިތުރުން އެ ކުންފުނިން އަންނަނީ ރާއްޖޭގެ އެހެން ރީޓެއިލް ފިހާރަތަކަށް ވެސް ތުއްތު ކުދިންނަށް ހާއްސަ މި އުފެއްދުން ޑިސްޓްރިބިއުޓް ކުރަމުންނެވެ.\nލައިފް ސަޕޯޓުގެ މާކެޓިން މެނޭޖާ އާދަމް ޝައްމޫން ވިދާޅުވީ، ކުޑަކުދިންނަށް ހާއްސަ މިފަދަ ބްރޭންޑެއް ރާއްޖޭގެ މާކެޓަށް ނެރުމުގެ ބޭނުމަކީ އާންމުންނަށް އިތުބާރު ހިފޭނެ، ކޮލިޓީ ރަނގަޅު ޕްރޮޑަކްޓްތަކެއް ގެނައުން ކަމަށެވެ.\n"ޕިޖަންގެ އުފެއްދުންތަކުގެ މިއީ އަދި ސޮފްޓް އޯޕަނިންނެއް. އަންނަ މަހުގައި ރަސްމީކޮށް މި ޕްރޮޑަކްޓް ތައާރަފް ކުރެވޭނެ،" އޭނާ ވިދާޅުވި އެވެ.\nމި އުފެއްދުމުގެ ސޮފްޓް އޯޕަނިން އެއް ނަމަވެސް މިހާރު ވެސް އާންމުންގެ ބޮޑު ތަރުހީބެއް ޕިޖަންގެ އުފެއްދުންތަކަށް ލިބޭ ކަމަށް އޭނާ ވިދާޅުވި އެވެ.\nފިޖަން ބްރޭންޑް ތައާރަފްކޮށްފައިވަނީ 1957 ވަނަ އަހަރުގަ އެވެ. ތުއްތު ކުދިންގެ ސިއްހަތާއި ގުޅޭ، ފަސޭހަކަމާ އެކު ބޭނުން ކުރެވޭނެ ގޮތަށް އުފައްދާފައިވާ މި ބްރޭންޑްގެ ދަށުން، ތުއްތު ކުދިންނަށް ހާއްސަ ހުރިހާ ސާމާނެއް ވެސް ލިބޭނެ އެވެ. އޭގެ ތެރޭގައި ކުޑަކުދިންގެ ރީތިވާ ސާމާނާއި ޓޮއިލެޓްރީސް އާއި ވެޓް ޓިޝޫ އާއި ނެޕީ އާއި ކުޑަކުދިންގެ ސާމާނު ދޮންނަން ބޭނުންކުރާ ޑިޓާޖެންޓާއި އެކި ސައިޒުގެ ބުއްފުޅި އާއި އެއަށް ބޭނުންވާ ތުން އަދި ބްރެސްޓް ޕަމްޕު ފަދަ އުފެއްދުންތައް ހުންނާނެ އެވެ.\nޕިޖަން ބްރޭންޑްގެ ބުއްފުޅި-- ފޮޓޯ: އަހުމަދު އައުޝަން އިލިޔާސް/ މިހާރު\nސޯސަން މަގުގައި ހުންނަ ސަފާޔާ ފިހާރަ އިން މި ހުރިހާ ތަކެތި ލިބޭ އިރު، އެ ފިހާރާއިގައި ވަކިން ފާމަސީއެއް ވެސް ހުރެ އެވެ. ރަނގަޅު އަގެއްގައި ލިބޭ ޕިޖަން ޕްރޮޑަކްޓްތަކަށް ހާއްސަކޮށް ކުރިއަށް އޮތްތަނުގައި، ހާއްސަ ޕްރޮމޯޝަންތައް ހިންގާނެ ކަމަށް އެ ފިހާރައިން ބުންޏެވެ.


މަސާޖު ކުރުމަށް ދިޔަ މީހަކު ރަހީނު ކޮށްފި - DhiDaily\nމަސާޖު ކުރުމަށް ދިޔަ މީހަކު ރަހީނު ކޮށްފި\nއިންޑިއާގެ މަސާޖު ކުރާ ތާކަށް ދިޔަ ސައިންޓިސްޓަކު މަސާޖް ޕާލާ ތެރޭ ރަހީނުކޮށްފިއެވެ.\nއެގައުމުގެ ނޫސްތަކުގައި ބުނެފައިވަނީ، ރަހީނު ކޮށްފައިވަނީ، ދިފެންސް ރީސާޗް އެންޑް ދިވެލޮޕްމަންޓް އޯގަނައިޒޭޝަންގައި މަސައްކަތް ކުރަމުން އަންނަ އުމުރުނ 35 އަހަރުގެ ސައިންޓިސްޓެކެވެ. އޭނާ ރަހީނު ކޮށްފައި ވަނީ ހޮނިހިރު ދުވަހުގެ ހަވީރުގެ ވަގުތެއްގައި ކަމަށާއި، ރަހީނުކުރި މީހުން އޭނާ ދޫކޮށްލާނީ 10 ލައްކަ ރުޕީސް ދިނުމުން ކަމަށް ވަނީ ބުނެފައެވެ. އަދި ފައިސާ ހޯދުމަށް އޭނާގެ އަންހެނުންނަށް ގުޅާ ބިރު ދެއްކި ކަމަށާއި، ފުލުހަށް މައްސަލަ ހުށައަޅާފިނަމަ އޭނާގެ ފިރިމީހާ މަރާލާނެ ކަމަށް ބުނިކަމަށްވެސް ވަނީ ރިޕޯޓް ކޮށްފައެވެ.\n5 މީހުންވެގެން ރަހީނު ކުރި ފިރިހެން މީހާ މަސާޖު ޕާލާތެރޭ 24 ގަޑިއިރު ހޭދަ ކުރިއެވެ. ފުލުހުން އޭނާ ހޯދީ، 14 ގަޑިއިރު ވަންދެން އޭނާގެ އަންހެނުން ފައިސާ ހޯދުމަށް ކުރިމަސައްކަތް ނާކާމިޔާބު ވުމުން އެންމެ ފަހުން ފުލުހަށް މައްސަލަ ހުށައެޅުމުންނެވެ. ފުލުހުން ވަނީ އެފިރިހެން މީހާގެ ފޯނު ޓްރެކް ކޮށް، ހޮޓާ ހޯދާފައެވެ. އަދި ރަހީނު ކުރި މީހުންނަށް އޭނާގެ އަންހެނުން މެދުވެރިކޮށް ގުޅާ ފައިސާ ހިފައިގެން ހޮޓާ ކައިރީ ހުރިކަމަށް ވަނީ ބުނުވާފައެވެ. ފުލުހުން ވަނީ ރަހީނު ކުރި މީހުން ފައިސާ ބަލާ އައުމުން ހައްޔަރު ކޮށްފައެވެ. އެހެން ނަމަވެސް ރަހީނު ކުރި މީހުންގެ ތެރެއިން ދެމީހަކު ވަނީ ފިލާފަ ކަމަށްވެސް ފުލުހުން ވަނީ ބުނެފައެވެ.\nއެގައުމުގެ ފުލުހުންނާއި ހަވާލާދީ ރިޕޯޓު ތަކުން ބުނެފައިވަނީ، މި5މީހުންނަކީ މީގެ ކުރިންވެސް މިކަހަލަ ކަންކަން ކުރި މީހުން ކަމަށާއި، މި މީހުންނަކީ އެއްވެސް ގޭންގ އަކަށް ނިސްބަތްވާ ބައެއްތޯ ބެލުމަށް މިހާރު ތަހުގީގު ފަށާފައި ވާކަމަށެވެ.


SunOnline: COLUMN: Nikan Loabin... Fakhuraai Shukuraa Eku...\nއަޙުމަދު މާޖިދު 22 May 2022, 13:00\n"ނިކަން ލޯބިން" ޕްރޮގްރާމުގެ ތެރެއިން\nފާއިތު ވެދިޔަ ރަމަޟާން މަހުގެ ތެރޭގައި ޓީވީ މޯލްޑިވްސްއިން "ނިކަން ލޯބިން" މި ނަމުގައި އުފައްދައި ގެނެސްދިން މަދަޙަ ޕްރޮގްރާމުގެ އެޕިސޯޑުތައް ފެނުމުން ލިބިގެން ދިޔައީ ވަރަށް ބޮޑު އުފަލެކެވެ. އެތައް ސަބަބަކާ ހުރެއެވެ. އެއް ސަބަބަކީ، އަޅުގަނޑުމެންގެ އިސްލާމީ ސަގާފަތުގެ އެންމެ މުހިއްމު އެއް ކަންތައް ކަމުގައި ވާ މަދަޙަ ކިޔުމުގެ ފަންނަށް، އަޅުގަނޑުމެންގެ ޒުވާން ފަންނާނުންގެ އަތްމަތީގައި އިތުރު ދިރުން ލިބެމުން އެ ފަންނު އާލާ ވަމުން އަންނަ މަންޒަރު ފެނުމެވެ. ޒުވާން ފަންނާނުން މަދަޙަ ކިޔާތަން ފެނުމެވެ. ދެވަނަ ސަބަބަކީ، ދިވެހި ޒުވާން ފަންނާނުންގެ ލަވަ ކިޔުމުގެ ފެންވަރަށް އައިސްފައި ވާ ހެޔޮ ބަދަލު ފެނުމެވެ. ތިންވަނަ ސަބަބަކީ، ދިވެހީންގެ ތެރޭގައި ގިނަ ބަޔެއްގެ ލޯބި ލިބިފައި ވާ ކުރީގެ ރީތި މަދަޙަތައް އެއްލައިނުލެވޭކަމާއި، އެ މަދަޙަތަކަށް އަދިވެސް އަޅުގަނޑުމެންގެ ތެރޭގައި ޤަދަރު ކުރެވޭކަން އެނގުމެވެ.\nދިވެހިރާއްޖޭގެ މިޔުޒިކީ ފަންނުގެ ތެރޭގައި، މަދަޙަ އަކީ ވަރަށް ޚާއްޞަ އެއްޗެކެވެ. އަލްމަރްޙޫމް ހޮޅުދޫ ޢަބްދުﷲ ޙަސަނާއި، ކ. ކާށިދޫ މުޝްތަރީ ކުލަބުގެ ޢީސާ މޫސާ އާއި އިސްމާޢީލް މޫސާ އާއި، އަލްމަރްޙޫމް މުޙައްމަދު ރަޝާދު ފަދަ މޫސީގާރުންގެ އަޑުން ދިވެހީންނަށް ވަނީ ނުހަނު ރީތި އެތައް މަދަޙައެއް ހަދިޔާ ކުރައްވައިފައެވެ. އެ މަދަޙަތައް ދިވެހިރާއްޖޭގެ އަޑުންނާއި ޓީވީ މޯލްޑިވްސްގެ ޕްރޮގްރާމުތަކުން އަޑު އަހަމުން ބޮޑު ވި އަޅުގަނޑުމެން ފަދަ ޖީލުތަކަށް ޓަކައި، އެ މަދަޙަތަކަކީ ދިވެހިއްޔަތުގެ ބައެކެވެ. ދިވެހިވަންތަކަމުގެ އުންސުރެކެވެ. ދިވެހި ޤައުމީ ސަގާފަތުގެ އެންމެ ލޮބުވެތި އެއް ބައެވެ. އެ މަދަޙަތަކުން ދައްކައިދެނީ ދިވެހީން މާތް ވެގެންވާ އިސްލާމް ދީން ދެކެ ލޯބި ވާ ވަރެވެ.\n"ނިކަން ލޯބިން" ޕްރޮގްރާމުގައި މަދަޙަ ކީ ކުދީންގެ ފަންނީ ފެންވަރު ވެސް ރަނގަޅެވެ. މީގެ ފަނަރަ ވިއްސަކަށް އަހަރު ކުރިޔާ ހަމަޔަށް ބެލިޔަސް، ދިވެހިރާއްޖޭގައި އެ ޢުމުރުގައި އެ ފެންވަރަށް ލަވަ ކިޔާނޭ ކުދީންނެއް ނުތިބެއެވެ. ނަމަވެސް މިހާރު ފެނިގެން މި ދަނީ، ދިވެހި ޒުވާން ލަވަ ކިޔުންތެރީން ވެސް މި ސަރަޙައްދުގެ އެހެން ޤައުމުތަކުގެ ޒުވާން ލަވަ ކިޔުންތެރީންނާ އެއް ހަމައެއްގައި ފައިތިލަ ސާބިތު ކޮށްފާނޭކަމުގެ ހެކިތަކެވެ. ދިވެހި ފަންނާނުންނަކީ ވެސް ސަރަޙައްދުގެ އެހެން ފަންނާނުންނާ ވާދަ ކޮށްލުމުގެ ޤާބިލިއްޔަތު ހުރި ބައެއްކަމުގެ ހެކިތަކެވެ. ބޭނުން ވަނީ އެމީހުންނަށް ފަންނީ ތަމްރީނުތައް ހެޔޮ ގޮތުގައި ދިނުމެވެ. ހަމައެކަނި މަދަޙަ ކީ ކުދީންނެއް ނޫނެވެ. މަދަޙަތަކަށް ހަދައިފައި ހުރި ޕިއާނޯ މިޔުޒިކާއި، ޕިއާނޯ ކުޅެފައި ހުރި ގޮތް ވެސް ވަރަށް ފުރިހަމައެވެ. ރާއްޖޭގައި ޕިއާނޯ ކުޅުމާއި ޕިއާނޯގެ މިޔުޒިކު އުފެއްދުމުގެ ފެންވަރު އިހުއްސުރެ ހުރި ގޮތަށް ބަލާ އިރު، "ނިކަން ލޯބިން" ޕްރޮގްރާމުން ފެނިގެން ދިޔައީ އުފާ ކުރާން ޖެހޭ ވަރުގެ ތަރައްޤީއަކާއި ކުރިއެރުމެއް ކަމަށް ދެކެމެވެ.\n"ނިކަން ލޯބިން" ޕްރޮގްރާމުގައި، މަދަޙަ އާއި ސަނާ އާއި ދުޢާގެ ޅެންތައް، ރީތި މިޔުޒިކާ އެކު ހުށައަޅައިލެވިގެން ދިޔަ ދިޔުމުން ފެންނަ އަނެއް ކަމަކީ، މިޔުޒިކާއި ލަވަ ކިޔުމަކީ "އެނިމަލިޒަމް" ނުވަތަ "ޙައިވާނިއްޔަތު" ގެ ދަރަޖައިގައި "އެނިމަލިޒަމް" ގެ މަގުގައި ނޫނަސް ތަރައްޤީ ކުރެވިދާނޭ އެއްޗެއްކަމެވެ. ރީތި މިޔުޒިކެއް ކުޅުމަށް ޓަކައި، މިޔުޒިކު ކުޅޭ މީހާ ބަނގުރާ ބޮއި މަސްތު ވެގެން އުޅޭ ބަނގުޅިއެއް ފަދައިން ތެޅިފޮޅޭކަށް ނުޖެހެއެވެ. އޭނާގެ ބޮލުގެ އިސްތަށިގަނޑު ޖަންގަލީގެ ތެރޭގައި ހެދިފައި އޮންނަ ވާވެލެއް ފަދައިން މުޅި ބޮލާއި މޫނުމައްޗަށް އެޅިފައި އޮންނާކަށެއް ނުޖެހެއެވެ. އޭނާގެ ކަންފަތާއި ނޭފަތާއި ދެންވެސް އެތަންމިތަން ތޮރުފައި، އެ ތަންތަނުގައި އެކި ކަހަލަ މަޢުދަނުގެ ފޮތިތަކާއި ބޮޅުތައް އެލުވައިފައި ހުންނާކަށެއް ނުޖެހެއެވެ. އޭނާގެ މުޅި ގައިގައި ޓެޓޫ ކުރަހައި، ކަށްބޮލާއި ޖަނަވާރުތަކުގެ ތަސްވީރުތައް ކުރަހައިފައި ހުންނާކަށެއް ނުޖެހެއެވެ. ލަވަ ކިޔުމަށް ޓަކައި، ކަރުތެރެއިން ޙިމާރެއްގެ އަޑު ކަހަލަ މަކުރޫހަ އަޑުތައް ނެރެގެން ވައްތަރުތައް ޖައްސަޖައްސައިފައި އުޅޭކަށެއް ނުޖެހެއެވެ. ލަވަ ކިޔާ މީހާގެ ހަށިގަނޑުގެ ބޮޑު ބައި ދައްކައިގެން، މުޑުދާރު ގޮތްތަކާއި ވަޙުޝިއްޔަތު އޭގެ ތެރޭގައި ހިމަނާކަށެއް ނުޖެހެއެވެ.\nއެއާ ޚިލާފަށް، މިޔުޒިކަކީ އިންސާނީ ޝަރާފަތާއި ކަރާމަތާ އެކަށޭނަ ގޮތެއްގައި ވެސް ތަރައްޤީ ކުރެވިދާނެ ފަންނެކެވެ. ރިވެތި އަޚްލާޤާއި ހެޔޮ އުޅުންތެރިކަމުގެ ހަމަތަކާ އެއްގޮތަށް ވެސް ލަވަ ކިޔައި މިޔުޒިކު ކުޅެވިދާނެއެވެ. މިޔުޒިކަކީ ފާޙިޝްކަމާއި ވަޙުޝިއްޔަތަށް އޮންނަ ވަސީލަތަކަށް ނުވަތަ މަގަކަށް ހެދުމުގެ ބަދަލުގައި، އެއީ ހެޔޮކަމަށް އޮތް ވަސީލަތަކަށް ވެސް ހެދިދާނެއެވެ. އާދެ، އެއީ އިސްލާމީ ހެޔޮ ސަގާފަތުގެ މުހިއްމު ބައެއް ކަމުގައި ހެދުމަކީ އަޅުގަނޑުމެންގެ ޒުވާން ފަންނާނުންގެ ވާޖިބެއް ކަމަށް ދަންނަވާން ޖެހެއެވެ.\n"ނިކަން ލޯބިން" ޕްރޮގްރާމުގައި ފާޑު ކިޔާން ޖެހޭ އެއްވެސް ކަމެއް ނެތެކޭ ނުދަންނަވާނަމެވެ. އެއް ކަމަކީ، ބައެއް ކުދީން ލަވަ ކިޔުމުގައި ދިވެހި އަޑުމަޚްރަޖު ގެންގުޅެފައި ހުރި ގޮތުގައި ހުރި ކުދިކުދި ބައެއް މައްސަލަތަކެވެ. ސާފު އަދި ޚާލިޞް ދިވެހި އަޑުތައް ބައެއް ފަހަރު ނުނެރެވޭ މައްސަލައެވެ. މިއީ ކުދީންނަށް ކިޔައިދީ ބުނެދޭން ތިބި ބަޔަކު ކުޑަކުޑަ މަސައްކަތެއް ކޮށްލަނިކޮށް ރަނގަޅު ކުރެވޭނޭ ކަމެއްކަން ޔަޤީނެވެ. ހަމައެހެންމެ، އަޅުގަނޑުމެންގެ ދަރީންނަށް މަދަރުސާތަކުގައި ދިވެހި ބަސް ކިޔަވައިދިނުމުގެ ނިޒާމު އިޞްލާޙު ކޮށްލުމުން ވެސް، މި މައްސަލައަށް ދުރު މުސްތަޤުބަލުގައި ފުރިހަމަ ޙައްލެއް ލިބިދާނެއެވެ. އިޞްލާޙު ކޮށްލާން ޖެހޭ ދެވަނަ ކަމެއްގެ ގޮތުގައި، ޕްރޮގްރާމުގެ އިސްލާމީ ޝަޚްޞިއްޔަތު އިތުރަށް ވަރުގަދަ ކުރުން ފާހަގަ ކުރެވެއެވެ. ދީނީ ޢިލްމުވެރީންގެ އިރުޝާދުތައް ހޯދައިލުމުން، މިކަން ކުރާނޭ ގޮތުގެ ތަފްޞީލުތައް ވަރަށް ފަސޭހައިން ލިބޭނޭކަން ޔަޤީނެވެ. މި ކަހަލަ ބައެއް ކަންކަން ރަނގަޅު ކޮށްލާން ޖެހޭ އިރު، ޖުމުލަ ގޮތެއްގައި، "ނިކަން ލޯބިން" ޕްރޮގްރާމް އަޅުގަނޑު ބަލައިގަންނަނީ ފަޚުރާއި ޝުކުރާ އެކުގައެވެ.\nއުއްމީދަކީ، "ނިކަން ލޯބިން" ޕްރޮގްރާމަކީ ކުރީގެ ރީތި މަދަޙަތަކަށް ދިރުން ގެނެސްދޭ ޕްރޮގްރާމެއްގެ ގޮތުގައި ކުރިޔަށް ގެންދެވޭ ޕްރޮގްރާމަކަށް ވުމެވެ. މިއީ އަޅުގަނޑުމެންގެ ތެރޭގައި މިޔުޒިކް "އިސްލަމައިޒް" ކުރުމަށް ކުރެވޭ މަސައްކަތެއްގެ ބަޔަކަށް ވެގެން ދިޔުމެވެ. މިޔުޒިކީ ފަންނުން "އެނިމަލިޒަމް" ގެ ނުބައި ވިހަޔާއި ޒަހަރު ނެއްތައިލައި، އަޅުގަނޑުމެންގެ ފަންނާނުންނަކީ އިސްލާމީ ހެޔޮ ނަމޫނާތަކެއްގެ ގޮތުގައި ތިބެގެން، އިސްލާމް ދީނުގެ ރިވެތި އަޚްލާޤާއި އިޙްސާންތެރިކަމުގެ އިމުގެ ތެރޭގައި ތިބެގެން، މިޔުޒިކަކީ "ހެޔޮކަމަށް އޮތް ބާރެއް" ކަމަށް ދެކެގެން މަސައްކަތް ކުރާ ބަޔަކަށް ވުމެވެ. އެމީހުންނަކީ ވަޙުޝިއްޔަތާއި ފާޙިޝްކަމާއި ނާޖާއިޒު ނާޗަރަންގީ އާއި ޝައިޠާނީ ޕާޓީތަކުގެ ޒީނަތަކަށް ވުމުގެ ބަދަލުގައި، ދީނީ، ޤައުމީ މައުޟޫޢުތަކަށާއި، ތިމާވެށި ރައްކައުތެރި ކުރުމާއި، ކުޑަކުދީންގެ ޙައްޤުތައް ފަދަ، މުޖުތަމަޢަށް އިޞްލާޙު ގެނައުމަށް ބޭނުންވާ ދާއިރާތަކުގައި އެމީހުންގެ ފަންނުގެ ވަސީލަތުން ހެޔޮކަމަށް މަސައްކަތް ކުރާ ބަޔަކަށް ވުމެވެ.\nމި ވާހަކަ ދެކެވޭ އިރު، މިޔުޒިކަކީ އިސްލާމް ދީނުގައި "ޙަރާމް" އެއްޗެއް ކަމަށް ވިދާޅުވާ ބެއިފުޅުންތަކެއް ތިއްބެވިކަން އަޅުގަނޑު ހަނދާނަކުން ނެއްތައެއްނުލަމެވެ. ޤަބޫލު ކުރެވޭ ގޮތުގައި، މިޔުޒިކަކީ ޙަރާމް އެއްޗެއް ކަމަށް އެފަދަ ބެއިފުޅުން ޤަބޫލު ކުރައްވާން ޖެހޭ ސަބަބު ވެސް މައިގަނޑު ގޮތެއްގައި ގުޅިފައި ވަނީ، މިޔުޒިކުގެ ފަންނު "އެނިމަލިޒަމް" ގެ ޝިކާރައަކަށް ވެފައި އޮންނައޮތުމެވެ. އަޅުގަނޑުމެންގެ ރާއްޖޭގައި މި މައްސަލަ އޮތީ ވަރަށް ބޮޑުކޮށެވެ. މި މައްސަލަ ރަނގަޅު ކުރެވި، މިޔުޒިކުގެ ފަންނު "އިސްލަމައިޒް" ކުރެވިއްޖެއްޔާ، މިޔުޒިކަކީ ޙަރާމް އެއްޗެކޭ ވިދާޅުވާ ބައެއް ބެއިފުޅުން މިޔުޒިކަކީ އިސްލާމް ދީނުގެ ތަޢުލީމާތާ އެއްވެސް ފުށުއެރުމެއް ނެތް، އިންސާނީ ފިޠުރަތުގައި އޭގެ އަސާސް ވާ ފަންނެއްކަން ޤަބޫލު ކުރައްވައިފާނޭ ކަމަށް ފެނެއެވެ. ދެން އޮތީ، އެއްވެސް ޙާލެއްގައި މިޔުޒިކަކީ ހުއްދަ ނުކުރެވޭނޭ އެއްޗެއްކަމަށް މުޠުލަޤުކޮށް ވިދާޅުވާ ބެއިފުޅުންގެ ވާހަކައެވެ. އެ ބެއިފުޅުންނަށް ވެސް އަޅުގަނޑު އިޙްތިރާމު ކުރަމެވެ. އެ ބެއިފުޅުންގެ ވިސްނުންފުޅަކީ ވެސް މުސްލިމް ޢިލްމުވެރީންގެ ތެރޭގައި އޮތް ރައުޔަކަށް ވާތީއެވެ. އެދޭ ކަމަކީ، އެ ބެއިފުޅުން ވެސް، މިޔުޒިކު ހުއްދަ ވުމާއި، ހެޔޮ ގޮތުގައި އެ ފަންނު ތަރައްޤީ ކުރެވިއްޖެ ޙާލަތެއްގައި އެއީ ވެސް ހެޔޮ އިސްލާމީ ސަގާފަތެއްގެ ބައެއް ކަމަށް ދެކެވަޑައިގަންނަވާ ބޮޑެތި ބޮޑެތި ޢާލިމުން ވެސް މި އުއްމަތުގައި، އެއިރު ވެސް އަދި މިހާރުވެސް، ތިއްބަވާކަމުގެ އިންކާރު ނުކުރެވޭނޭ ޙަޤީޤަތަށް ހެޔޮ ހިތްޕުޅުން އިޙުތިރާމު ކުރެއްވުމެވެ. މި މައްސަލައަކީ އަޅުގަނޑުމެންގެ މެދުގައި ނަފްރަތާއި ރުޅިވެރިކަން އުފައްދާ ކަމަކަށް ނުހެއްދެވުމެވެ.\nނަބިއްޔާއަށް ފުރައްސާރަ ކުރުމާ މެދު\nރަނގަޅު ޤާނޫނުއަސާސީއަކާއި ރަނގަޅު ޙުކޫމަތެއް ހޯދުން\nދުނިޔޭގެ ޤާނޫނުއަސާސީއާ ބެހޭ ބައެއް ވާހަކަ


Dhiraagu Maldives Road Race | Mihaaru\nދިރާގު މޯލްޑިވްސް ރޯޑް ރޭސް\nކޮވިޑް-19 އާ ގުޅިގެން ދިރާގު ރޯޑް ރޭސް އަންނަ އަހަރަށް ފަސްކޮށްފި އެވެ.\nދިރާގު މޯލްޑިވްސް ރޯޑް ރޭސް ސެޕްޓެމްބަރު 20 ގައި!\nރާއްޖޭގައި ބާއްވާ އެންމެ ބޮޑު، އެންމެ ގިނަ ދުވަސްވީ އަދި ބައިނަލްއަގްވާމީ ގޮތުން އެކްރެޑިޓްކޮށްފައިވާ ހަމައެކަނި ދިގު ދުވުމުގެ އިވެންޓްކަމުގައިވާ ދިރާގު މޯލްޑިވްސް ރޯޑް ރޭހުގެ މި އަހަރުގެ އިވެންޓް ސެޕްޓެމްބަރު 20 ވަނަ ދުވަހު ބާއްވަން ދިރާގުން ނިންމައިފި އެވެ.\nވާދަވެރި ރޭސް މޯޑަށް، 10 ކިލޯމީޓަރު ފަޒީލަށް\nމިއަދު އޮތް ދިރާގު މޯލްޑިވްސް ރޯޑް ރޭހުގެ އެންމެ ވާދަވެރިވާނެ ކަމަށް ބެލެވުނު5ކިލޯމީޓަރުގެ ދުވުން މުހައްމަދު ރަޝީދު (މޯޑު) ކާމިޔާބުކުރިއިރު، 10 ކިލޯމީޓަރުގެ ބައިން އެއް ވަނަ ދާދި ފަހުން ގައުމީ އެތުލެޓިކްސް މުބާރާތުގެ އެންމެ މޮޅު އެތުލީޓުގެ މަގާމު ލިބުނު ހުސެއިން ފަޒީލް ހާރޫން ހޯދައިފި އެވެ.\nދިރާގުރޯޑް ރޭހަށް ހާއްސަ އެޕުން ގިނަ މައުލޫމާތުތަކެއް\nދިރާގު ރޯޑު ރޭސް ފަށަން ހަ ދުވަހަށްވީ އެވެ. ރާއްޖޭގައި މުއާސަލާތީ ހިދުމަތްދޭ އެންމެ ބޮޑު ކުންފުނިން ވަނީ އެކަމަށް ހާއްސަ އެޕްލިކޭޝަނެއް ވެސް ލޯންޗުކޮށްފަ އެވެ. މީގެ ދެ އަހަރު ކުރިން ލޯންޗުކުރި އެ އެޕުން، ދުވުމާ ގުޅޭ ފުރިހަމަ މައުލޫމާތު ލިބޭނެ އެވެ.\nރޯޑް ރޭހުގައި ބައިވެރިވުމުގެ އިތުރު ފުރުސަތެއް މިރޭ\nދިރާގު ރޯޑް ރޭހުގައި ބައިވެރިވުމުގެ އިތުރު ފުރުސަތެއް މިރޭ 8:00-10:00 އަށް ދިނުމަށް ދިރާގުން ނިންމައިފި އެވެ.\nދިރާގު ރޯޑް ރޭހުގެ ބިބް ދޫކުރުން މާދަމާ ފަށަނީ\nރާއްޖޭގައި ބާއްވާ ދުވުމުގެ އެންމެ ބޮޑު އިވެންޓް ކަމަށްވާ ދިރާގު މޯލްޑިވްސް ރޯޑް ރޭހުގެ ބައިވެރިންނަށް ރޭސް ކިޓް ދޫކުރަން މާދަމާ ހެނދުނު ފަށާނެ އެވެ.\nOctober 05, 2018 3\nދިރާގު ރޯޑު ރޭހުގެ ދުވުންތެރިންނަށް ޓްރެއިނިން ދެނީ\nއަންނަ މަހުގެ ދެ ވަނަ ދުވަހު ބާއްވާ ދިރާގު ރޯޑު ރޭހުގައި ބައިވެރިވި މީހުންނަށް ހިލޭ ޓްރެއިނިން ދޭން ތައްޔާރުވެއްޖެ އެވެ.\nދިރާގު ރޯޑް ރޭހުގެ ޖާގަ 48 ގަޑިއިރު ތެރޭ ފުރިއްޖެ\nރާއްޖޭގައި ބާއްވާ އެންމެ ބޮޑު ދުވުމުގެ ރޭސް، ދިރާގު ރޯޑު ރޭހުގައި ބައިވެރިވާން ހުޅުވާލިތާ އެންމެ 48 ގަޑިއިރުގެ ތެރޭގައި ޖާގަ ފުރިއްޖެ އެވެ.\nދިރާގުން ޖަމިއްޔާތަކަށް ތިންލައްކައަށް ވުރެ ގިނަ ރުފިޔާ\nމި އަހަރު ބޭއްވި "ދިރާގު މޯލްޑިވްސް ރޯޑު ރޭސް" އިން ލިބުނު 352،010ރ. އެ ދުވުމާ ގުޅުނު ޖަމިއްޔާތަކާ މިއަދު ހަދިޔާކޮށްފި އެވެ.\nރޭހަށް 24 ގަޑިއިރު: ތައްޔާރުވާންވީ ކިހިނެއް؟\nމާދަމާ އަކީ ރާއްޖޭގައި އެންމެ ގިނަ ބަޔަކު އެއް ފަހަރާ ދުވަން ނުކުންނާނެ ދުވަހަށް ވާނެ އެވެ. ހުޅުމާލޭގައި މާދަމާ ހަވީރު ފަށާ ދިރާގު މޯލްޑިވްސް ރޯޑް ރޭހުގައި އެކި ފަންތީގެ މީހުން ދުވާނެ އެވެ. ގައުމީ ފެންވަރުގެ ދުވުންތެރިންނާއި ދުޅަހެޔޮ ސިއްހަތަކަށް ގަވާއިދުން ދުވާ ދުވުންތެރިންގެ އިތުރުން މުޅިން އަލަށް ދުވުމުގެ ތެރެއަށް ވަންނަ...\nދިރާގު މޯލްޑިވްސް ރޯޑްރޭސްގެ ބިބް، ޓީޝާޓް ދޫކުރަނީ\nއަންނަ ހުކުރު ދުވަހު ހުޅުމާލޭގައި ބާއްވާ ދިރާގު މޯލްޑިވްސް ރޯޑް ރޭހުގެ ބައިވެރިންނަށް ބިބް އަދި ޓީޝާޓް ދޫކުރަން ފަށައިފި އެވެ.\n48 ގަޑިއިރު، ދިރާގު ރޭހުގެ 50 ޕަސެންޓް ފުލް\nރާއްޖޭގައި ބާއްވާ އެންމެ ބޮޑު ދުވުމުގެ ރޭސް ކަމަށް ވާ ދިރާގު މޯލްޑިވްސް ރޯޑް ރޭހުގައި ބައިވެރިވުމުގެ ފުރުސަތު ހުޅުވާލިތާ 48 ގަޑިއިރު ނުވަނީސް 1،500 އަށް ވުރެ ގިނަ މީހުން ބައިވެރިވެފައިވާ ކަމަށް ދިރާގުން މިއަދު ބުނެފި އެވެ.\nދިރާގު މޯލްޑިވްސް ރޯޑް ރޭހުގައި ބައިވެރިވުމުގެ ފުރުސަތު މިއަދު ހުޅުވާލައިފި އެވެ.\nދިރާގު ރޯޑް ރޭސް މި މަހު 24 ގައި\nދިވެހިރާއްޖޭގައި ދިގު ރާސްތާ ދުވުމުގެ ފޯރި އާލާކޮށްދިން ދިރާގު މޯލްޑިވްސް ރޯޑް ރޭހުގެ މި އަހަރުގެ އިވެންޓް މި މަހުގެ 24 ވަނަ ދުވަހު ބާއްވާނެކަމަށް ދިރާގުން އިއުލާންކޮށްފި އެވެ.\nމިދިޔަ ޖެނުއަރީ މަހު ޒައިދު ޝަރީފް ހެދި ރާއްޖޭގެ 10 ކިލޯމީޓަރު ދުވުމުގެ ރެކޯޑަށް ދެ މަސް ނުވަނީސް ހުސެއިން ފަޒީލް ހާރޫން މިއަދު އެ ރެކޯޑް މުގުރާލައިފި އެވެ.\nފަސް ކިލޯމީޓަރުގެ ރެކޯޑް ފަޒީލް މުގުރާލައިފި\nމީގެ 27 އަހަރު ކުރިން ޑރ. ހުސެއިން ހަލީމް (ކުޑަހުސެން) ހަދާފައިވާ ރާއްޖޭގެ ފަސް ކިލޯމީޓަރު ދުވުމުގެ ގައުމީ ރެކޯޑް ދިރާގު މޯލްޑިވްސް ރޯޑް ރޭހުގައި ހުސެއިން ފަޒީލް ހާރޫން މިއަދު...\nއެތައް ހާސް ދުވުންތެރިންނާއެކު ދިރާގު މޯލްޑިވްސް ރޯޑް ރޭސް ހުޅުމާލޭގައި މިއަދު ފަށައިފި އެވެ. މިއީ ދިރާގު ރޯޑް ރޭސް ހުޅުމާލޭގައި ބާއްވާ ފުރަތަމަ ފަހަރެވެ.\nދުވުންތެރިން ހުޅުމާލެ އަށް ދިއުމަށް އިންތިޒާމްތަކެއް!\nހުޅުމާލޭގައި މާދަމާ ބާއްވާ ދިރާގު މޯލްޑިވްސް ރޯޑް ރޭހުގެ ބައިވެރިން ހުޅުމާލޭ އަށް ދިއުމަށް ހާއްސަ އިންތިޒާމްތަކެއް ދިރާގުން ހަމަޖައްސައިފި އެވެ.


ސިޓީ ބަލިވެ އެއް ވަނައިގައި ލިވަޕޫލަށް އަށް ޕޮއިންޓުގެ ލީޑެއް\nވުލްވްސްގެ އަޑަމާ ސިޓީ ކޮޅަށް ގޯލު ޖެހުމަށް ފަހު. ސިޓީ އަމިއްލަ ދަނޑުގައި ބަލިވުމުން ލިވަޕޫލަށް ވަނީ ބޮޑު ލީޑެއް ލިބިފައި\nއިނގިރޭސި ޕްރިމިއާ ލީގުގައި އިއްޔެ އަމިއްލަ ދަނޑުގައި ވުލްވްސް އަތުން މެންޗެސްޓަރ ސިޓީ ބަލިވުމުން ލީގުގެ އެއް ވަނައިގައި ލިވަޕޫލަށް އަށް ޕޮއިންޓުގެ ލީޑެއް ލިބިއްޖެ އެވެ. ސީޒަނުގެ ކުރީކޮޅު ލިވަޕޫލަށް އަށް ޕޮއިންޓެއް ލިބުނީ ވުލްވްސް އަތުން ސިޓީ މިރޭ 2-0 އިން ބަލިވުމުންނެވެ.\nމިރޭގެ މެޗުގައި އަނިޔާގެ ސަބަބުން ސިޓީގެ ކެވިން ޑި ބްރޭނާ ނުކުޅޭއިރު އެޓީމުގެ ފަރާތުން ފެނުނީ އާދައިގެ ކުޅުމެކެވެ. ފުރަތަމަ ހާފު ގޯލެއް ނުޖެހި ނިމުނުއިރު ދެ ވަނަ ހާފުގައި ސިޓީއަށް ނުރައްކާތެރި މާ ރަނގަޅު ހަމަލާތަކެއް އުފެއްދިފައެއްނުވެ އެވެ. ސިޓީން ގޯލެއް ޖެހުމާ އެންމެ ގާތަށް ދިޔައީ ޑޭވިޑް ސިލްވާ އެވެ. އޭރިޔާ ބޭރުން ސިލްވާ ފޮނުވާލި ޖެހުން އަމާޒުވީ ގޯލުގެ ދަނޑިއަށެވެ. ސިޓީ ކޮޅަށް ވުލްވްސްގެ ދެ ގޯލު ވެސް ޖެހީ މެޗުގެ ފަހު 10 މިނެޓުގަ އެވެ. މި ދެގޯލު ވެސް ކާމިޔާބުކޮށްދިނީ އަޑަމާ ޓްރައޯރޭ އެވެ. ކައުންޓަ އެޓޭކުގައި އުފެއްދި ދެ ހަމަލާގައި ޓްރައޯރޭ ގޯލުތައް ކާމިޔާބުކުރީ މެޗުގެ 80 ވަނަ މިނެޓާއި އިތުރު ވަގުތުގެ ފަހު މިނެޓުގަ އެވެ. މިއީ މިދިޔަ އަހަރުގެ ސެޕްޓެމްބަރުގެ ފަހުން ޓްރައޯރޭ ގޯލެއް ޖެހި ފުރަތަމަ ފަހަރެވެ. އަނެއްކޮޅުން މިއީ 1979 ވަނަ އަހަރުގެ ފަހުން ސިޓީގެ ދަނޑުގައި ވުލްވްސް އަށް ލިބުނު ފުރަތަމަ މޮޅެވެ.\nސީޒަން ފެށިގެން އެއް ފެންވަރެއްގައި ސިޓީއަށް ނުކުޅެވޭއިރު ލީގުގައި އަމިއްލަ ދަނޑުގައި މިހާތަނަށް ކުޅުނު ހަތަރު މެޗުން ފަސް ޕޮއިންޓް އެޓީމަށް ވަނީ ގެއްލިފަ އެވެ. މިދިޔަ ސީޒަނުގައި 98 ޕޮއިންޓާ އެކު ލީގު ކާމިޔާބުކުރިއިރު އެޓީމަށް ގެއްލުނީ އެންމެ ތިން ޕޮއިންޓެވެ. އަދި، އޭގެ ކުރީ އަހަރު އަމިއްލަ ދަނޑުގައި އެޓީމަށް ގެއްލުނީ ހަތް ޕޮއިންޓެވެ. މި ސީޒަނުގައި އަމިއްލަ ދަނޑުގައި ޓޮޓެންހަމް ހޮޓްސްޕާސްއާ ކުޅުނު މެޗު ވަނީ އެއްވަރުވެފަ އެވެ.\nމެޗަށް ފަހު ސިޓީގެ ކޯޗު ޕެޕް ގާޑިއޯލާ ބުނީ މެޗުން ބަލިވީ އެޓީމަށް އެންމެ ރަނގަޅަށް ނުކުޅެވުމުން ކަމަށާއި، ބައިނަލްއަގްވާމީ ފުޓްބޯޅައަށް ލިބޭ ބްރޭކަށް ފަހު ޓީމު އިތުރަށް ރަނގަޅުކުރަން މަސައްކަތް ކުރާނެ ކަމަށެވެ.\n“އަހަރެމެން މެޗު ފެށީ ރަނގަޅަށް އެކަމަކު ކައުންޓަ އެޓޭކުގަ ގޯލު ވަނީ. މިއަދު މިއީ ގޯސް ދުވަހެއް. ބައެއްފަހަރު އެހެން ވާނެ. މިހާރު މިއޮތީ އިންޓަނޭޝަނަލް ބްރޭކެއް. އޭގެފަހުން އެނބުރި އައިސް ދެން ހުރި މެޗުތަކަށް ދާނީ” މެޗަށް ފަހު ގާޑިއޯލާ ބުންޏެވެ.\nލީގުގެ ފުރަތަމަ އަށް މެޗުން ސިޓީއަށް ލިބިފައިވަނީ 16 ޕޮއިންޓެވެ. އެއް ވަނައިގައި ލިވަޕޫލް އޮތީ މިހާތަނަށް ކުޅުނު ހުރިހާ މެޗެއް ކާމިޔާބުކޮށް 24 ޕޮއިންޓް ހޯދައިގެންނެވެ. ލީގުގައި ދެން ކުޅޭ މެޗުގައި މިމަހުގެ 19 ވަނަ ދުވަހު ރަށުން ބޭރުގައި ސިޓީ ނުކުންނާނީ ކްރިސްޓަލް ޕެލޭސްއާ ދެކޮޅަށެވެ. އެ ހަފްތާ ލިވަޕޫލް ރަށުން ބޭރުގައި މެންޗެސްޓަރ ޔުނައިޓެޑާ ވާދަކުރާނެ އެވެ.\nމެންޗެސްޓަރ ސިޓީ, ލިވަޕޫލް\nއެވަޓަން ބަލިކޮށް ސިޓީން ލިވަޕޫލަށް ޕްރެޝަރު ބޮޑުކޮށްފި ސިޓީ އާއި ޗެލްސީ ބަލިވެއްޖެ، އުފާވެރިކަން ލިވަޕޫލަށް ގާޑިއޯލާ އަންގަނީ އަދި ނުނިމޭ ކަމަށް


Saudi in raajje ah 150 million dollaru dheyn nimmaifi | Mihaaru\nރިޔާޟް، ސައުދީ އަރަބިއްޔާ: އޮކްޓޯބަރު 4، 2016: ރައީސް އަބްދުﷲ ޔާމީން ސައޫދީއަށް ވަޑައިގަތުމުން، ސަޢޫދީ ޢަރައްބިއްޔާގެ ވަފުދުގެ އިސްވެރިޔަކަށް ހުންނެވީ، އެގައުމުގެ ރަސްގެފާނު ސަލްމާން ބިން އަބްދުލްއަޒީޒް އާލްސައުދާއ، ރައީސް ޔާމިން ވާހަކަ ދައްކަވަނީ: ރައީސްގެ ދަތުރުފުޅުގައި ރާއްޖެއާ ސައޫދީ އާއި ދެމެދުގައި ވަނީ ރަސްމީ ވާހަކަފުޅުތައް ބާއްވަވައިފައި.---ފޮޓޯ: ރައީސް އޮފީސް\nސައުދީން ރާއްޖެ އަށް 150 މިލިއަން ޑޮލަރު ދޭން ނިންމައިފި\n06 އޮކްޓޯބަރ 2016 - 21:13 72 comments\nސައުދީ އަރަބިއްޔާ އިން ރާއްޖެ އަށް 150 މިލިއަން ޑޮލަރު ދޭން ނިންމައިފި ކަމަށް ދިވެހި ސަރުކާރުން ބުނެފި އެވެ.\nރައީސް އަބްދުﷲ ޔާމީން ސައުދީ އަށް ކުރެއްވި ދަތުރުފުޅާ ބެހޭ ގޮތުން ފިޝަރީޒް މިނިސްޓަރު މުހައްމަދު ޝައިނީ "މިހާރު" އަށް ވިދާޅުވި ގޮތުގައި ސައުދީން ދޭން ނިންމި ގާތްގަނޑަކަށް 2.3 ބިލިއަން ރުފިޔާއަކީ ގައުމުގެ އިގްތިސާދާއި މާލީ ހާލަތު ރަނގަޅު ކުރަން ދޭ އެހީއެއް ކަމަށެވެ. އެއީ ހިލޭ އެހީއެއް ނޫން ކަމަށާއި އެކަމަކު އެ ފައިސާ ދެއްކިދާނެ ގޮތަކާ ދޭތެރޭ ކުރިއަށް އޮތްތާނގައި ވާހަކަ ދައްކާނެ ކަމަށް އޭނާ ވިދާޅުވި އެވެ.\n"މިއީ ހިލޭ އެހީއަކަށް ނުވާނެ. އެކަމަކު އަޅުގަނޑުމެން ވާހަކަ ދައްކަމުން ދާނަން ކުރިއަށް އޮތް ތަނުގައި މި ފައިސާ ސައުދީ އަށް ދެއްކިދާނެ ގޮތަކާ މެދުގައި،" ޝައިނީ ވިދާޅުވި އެވެ.\nއެ ފައިސާ ރާއްޖެއާ ހަވާލު ކުރުމުގެ ކަންކަން މިހާރު ހަމަޖެހިފައިވާ ކަމަށާއި ކުރިއަށް އޮތް މަދު ދުވަސްކޮޅުގެ ތެރޭގައި އެ ފައިސާ ލިބިގެން ދާނެ ކަމަށް މިނިސްޓަރު ވިދާޅުވި އެވެ.\nޝައިނީ ވިދާޅުވި ގޮތުގައި ސައުދީން ދިނުމަށް ހަމަޖެހިފައިވާ އެހީއަކީ ވަކި ދާއިރާއަކަށް ހާއްސަކޮށްގެން ދިން އެހީއެއް ނޫނެވެ. ނަމަވެސް ރާއްޖޭގެ އެކި ކަންކޮޅުތަކުގައި ތަފާތު ގިނަ މަޝްރޫއުތަކެއް ހިންގަމުން އަންނައިރު، މި އެހީގެ ސަބަބުން އެ މަޝްރޫއުތައް އަވަހަށް ނިންމުމަށް މަގުފަހިވާނެ ކަމަށް އޭނާ ވިދާޅުވި އެވެ.\nދިވެހި ސަރުކާރުގެ އިސް ވަފުދަކާ އެކު ރައީސް ސައުދީ އަށް ކުރެއްވި ދަތުރުފުޅު ނިންމަވާލެއްވުމަށް ފަހު އެނބުރި މާލެ ވަޑައިގަތީ މިއަދެވެ. އެ ދަތުރުފުޅުގައި އެމަނިކުފާނު ވަނީ ސައުދީ ރަސްގެފާނު ސަލްމާން ބިން އަބްދުލްއަޒީޒް އާލްސައުދާ ބައްދަލު ކުރައްވައި ރަސްމީ ވާހަކަފުޅުތައް ވެސް ބާއްވަވައިފަ އެވެ.\nޝައިނީ ވިދާޅުވީ މި ދަތުރުފުޅުގެ ސަބަބުން ރާއްޖެ އާއި ސައުދީއާ ދެމެދު އޮތް ގާތް ގުޅުން އިތުރަށް ބަދަހިވެގެން ގޮސްފައިވާ ކަމަށެވެ. އަދި ބައިނަލްއަގުވާމީ ދުނިޔޭގައި ވެސް ސައުދީން ރާއްޖެއާއެކު އޮންނާނެ ކަމުގެ ޔަގީންކަން ދެއްވި ކަމަށް އޭނާ ވިދާޅުވި އެވެ.\nރާއްޖެ އަށް ސައޫދީ އަރަބިއްޔާ އިން ދެމުން އަންނަ ސްކޮލަޝިޕްގެ އަދަދު 300 އަށް އިތުރު ކުރުމަށް އެ ގައުމުން ވަނީ ނިންމައިފަ އެވެ. ތަފާތު އެކި ދާއިރާތަކުން މަތީ ތައުލީމް ހާސިލް ކުރުމަށް ސައުދީން މިހާރު ވެސް ރާއްޖެ އަށް 100 ސްކޮލަޝިޕް ދެ އެވެ.\nއިތުރު ލިޔުންތައް ރައީސް އަބްދުﷲ ޔާމީން ސައޫދީ އަރަބިއްޔާ ސައޫދީ ރަސްގެފާނު ކުރީގެ މިނިސްޓަރު ޑރ. މުހައްމަދު ޝައިނީ ސަލްމާން ރަސްގެފާނު ރާއްޖެ-ސައުދީ


REPORT: Tourism season gaumee Airline akah neygynu!\nޓޫރިޒަމް މައި ސީޒަން ފެށޭކަން މޯލްޑިވިއަނަަކަށް ނޭނގުނު!\nގައުމީ އެއާލައިންގެ މެނޭޖިން ޑިރެކްޓަރު މުހައްމަދު މިހާދު އަދި ޑީއެމްޑީ އައިޝަތު ޖެނިފާ -- ފޮޓޯ: އަވަސް\nޓޫރިޒަމް ދާއިރާގައި ކިރިޔާ ހޭކިލައި އުނގުޅިލައި އުޅޭ ބަޔަކު ވިއްޔާ ވެސް އަހަރުގެ ފަހުކޮޅަށް ތައްޔާރު ވާނެ އެވެ. ހާއްސަކޮށް ޑިސެމްބަރު މަހު އަންނަ މީހުން ގިނަވެ އެއާޕޯޓް ފުރި ބަންޑުންވާނެކަން އެނގޭނެ އެވެ. އެކަމަކު ރާއްޖޭގެ ގައުމީ އެއާލައިން "މޯލްޑިވިއަން" އަށް މި ދުވަސް އަންނަކަން އެނގުނު ކަމަކަށް ނުވި އެވެ. ނުވަތަ އެނގޭ ކަމަކަށް ނުހެދި އެވެ. ޓޫރިޒަމްގެ މައި ސީޒަން ފެށު ނުއިރު ގައުމީ އެއާލައިންގެ ބޯޓު ފަހަރު ހުރީ ރޫޓިން ޗެކަޕް- ޝެޑިއުލް މަރާމާތު ތަކަށް "އެހެލާފަ" އެވެ. ހައެއްކަ ބޯޓު އޮންނަ ފްލީޓުގައި ބޭނުން ކުރެވެނީ ވެސް މަދު ބޯޓެކެވެ. މިހެން މިކަންވުމުގައި ވެސް ސަބަބެއް ވާނެ އެވެ. އެ ގޮތަކީ މެނޭޖުމަންޓް ފެއިލްވުމެވެ. ނޫނީ ކުންފުނި ޕްރައިވެޓައިޒް ކުރަން ހުއްޖަތެއް ދެއްލުމަށް ގަސްތުގައި ސަރުކާރުން ކުޅިއެއް ކުޅެނީ އެވެ.\n"ރޫޓިން ޗެކަޕް ކުރަން ޖެހޭކަން މެނޭޖުމަންޓަށް ދުރާލާ އެނގޭ. އެއީ ޕްރޮފެޝަނަލް މުވައްޒަފުން ތިބި ކުންފުންޏެއް. އެމީހުން ދިޔައީ އެކަން އަންގަމުން. އެކަމަކު ދެރަ ކަމަކީ މެނޭޖުމަންޓުން މި ޑިސިޝަން ނެގުން ލަސްވީ. އެހެހެންވެ މި ދަރަޖައަކަށް ކުންފުނި ވެއްޓިގެން ދިޔައީ،" ކުންފުނީގައި އިސްކޮށް މަސައްކަތް ކުރި ކުރީގެ މުވައްޒަފަކު ނަން ނުޖެހުމަށް އެދި ބުންޏެވެ.\nރާއްޖޭގެ ވައިގެ ދަތުރުފަތުރުގެ ދާއިރާ އަށް މީހުން ނެރޭ "ކޮލެޖަކީ" ގައުމީ އެއާލައިން، މޯލްޑިވިއަންއޭ ބުނެވިދާނެ އެވެ. އެ ތަނަށް ވަޒީފާ އަށް ވަދެ ތަމްރީނުވި އެތައް ބަޔަކު ރާއްޖޭން ބޭރުގައި ވެސް ފަހުރުވެރިކަމާއެކު މަސައްކަތް ކުރެ އެވެ. އެހެންވެ އެ ކުންފުނީގެ އެކި ދާއިރާތަކުގައި ތިބި މުވައްޒަފުންގެ ގާބިލްކަމާމެދު ސުވާލު އުފެއްދޭނެ ޖާގައެއް ނެތެވެ. ނަަމަވެސް ކުންފުނީގެ ހުރިހާ ކަމެއް ބޮއްސުންލަމުން ގޮސް އެމްޑީ އާއި ޑީއެމްޑީގެ މުސާރަ އަމިއްލައަށް ބޮޑު ކުރުން ފަދަ ސަރުކާރުގެ ވިޔަފާރި ކުންފުންޏަކުން ފެނިގެން ނުވާނެ ހުތުރު މަންޒަރުތަށް އެ ކުންފުނިން ނުކުންނަން ފެށި ހިސާބުން ދުވަސްވީ ގިނަ ބަޔަކު އެ ކުންފުނި ދޫކޮށްލައިފި އެވެ.\nމި ހުރިހާ ކަމެއްގެ ތެރެއިން ކުންފުނި "ހުލިވާން" ފެށި އެވެ. ކުންފުނީގެ ސީނިޔަ މުވައްޒަފުން މޯލްޑިވިއަން ދޫކޮށް އެހެން ކުންފުނިތަކަށް ބަދަލު ވެއްޖެ އެވެ. އެހެންވެ މިހާރު މޯލްޑިވިއަންގެ މުހިންމު ދާއިރާތަކަށް އެކަށީގެންވާ މީހުން ލިބުމުގައި ވެސް މައްސަަލަ ތަކެއް އެ ބަހުއްޓެވެ. ނަމަވެސް މިކަމަކީ މެނޭޖުމަންޓް ރަނގަޅުނަމަ މާބޮޑު ކަމަށްނުވެ ފޫބެއްދޭނެ ކަންކަމެވެ. އެހެންވެ ތަޖުރިބާކާރުންގެ ނަޒަރުގައި މިހާރު މޯލްޑިވިއަން އިން އެ ދައްކަނީ މެނޭޖުމަންޓް ފެއިލިޔާ އެކެވެ.\nކުރިން ވެސް ޗާޓަރުކުރޭ، މިވަރެއް ނުވޭ\nމޯލްޑިވިއަންގެ ކްރޫއިން ބޯޓު ކައިރި ފޮޓޯއަކަށް އެތުރިގެން\nކުންފުނީގެ މާލީ ހިސާބުތަކުން ވެސް ފެންނަނީ ހަމަ އެ މަންޒަރެވެ. ދުރާލާ ރާވައިގެން ކުންފުނީގެ ހާލަތު ދަށު ދަރަޖަކަށް ވައްޓާލަން މަސައްކަތް ކުރާ ކަމަށް ވެސް ބުނެވިދާނެ މަންޒަރެއް ފެނެ އެވެ. ޓޫރިޒަމްގެ މައި ސީޒަން ފެށޭނެކަން ކުރިން އެނގޭނެ އެވެ. އެހެންވީއިރު މި ދުވަހަށް ތައްޔާރު ނުވީ ކީއް ވެގެން ހެއްޔެވެ؟ ސަރުކާރުން މިކަމުގައި ކުންފުންޏަށް އެހީތެރިކަމެއް ނުދިނީ ކީއް ވެގެން ހެއްޔެވެ؟ މެނޭޖުމަންޓުން މި މައްސަލަތައް ސަރުކާރާ ހަމައަށް ގެންދިޔަ ހެއްޔެވެ؟\nމިކަން ނުކުރުމުގެ ނަތީޖާއަކަށްވީ ގިނަ ބޯޓު ތަކެއް ގްރައުންޑުވުމެވެ. އެންމެ ޕީކް ދުވަސްވަރު ލޯޑު އަރަމުން ދިއުމުގެ ނަތީޖާއަކަށްވީ އެހެން އެއާލައިންތަކުގައި މޯލްޑިވިއަންގެ ބޯޑިން ޕާސް ހިފައިގެން އަރަން ޖެހޭ ދަރަޖައަށް ކަންކަން ދިއުމެވެ. އެހެންވެ އެއާލައިންތައް ޗާޓަރު ކުރަން ޖެހުމެވެ. ގައުމީ އެއާލައިން އިން މީގެ ކުރިން ޕްރައިވެޓް އެއާލައިންތަށް ޗާޓަރު ކުރި އެވެ. އެކަމަކު މިވަރެއް ނުވެ އެވެ. މި ދަރަޖައަކަށް ކަންކަން ދިޔަ ދުވަސްވަރެއް މޯލްޑިވިއަންގެ ތާރީހުގައި ވެސް ނާދެ އެވެ.\nޕްރައިވެޓް އެއާލައިންތަކުގެ ބޯޓުތައް ޗާޓަރު ކުރުމާ ބެހޭ ގޮތުން، އައިލެންޑް އޭވިއޭޝަންގެ މެނޭޖިން ޑިރެކްޓަރު މުހައްމަދު މިހާދު ވިދާޅުވި ގޮތުގައި އެހެން އެއާލައިން ތަކުން ވެސް މޯލްޑިވިއަންގެ ބޯޓުތައް ސީޒަން ތެރޭގައި ޗާޓަރު ކުރުމަކީ އާންމުކޮށް ހިނގާ ކަމެކެވެ.\n"ކުންފުނީގެ ސީޕްލޭން ބޯޓުތައް ވެސް އަމިއްލަ އެއާލައިންތަކުން ޗާޓަރު ކުރޭ. މޯލްޑިވިއަންގެ އެތެރޭގެ އުދުހުންތަކުގައި ބޭނުންކުރާ ބައެއް ބޯޓްތަކުގެ ޝެޑިއުލް މެއިންޓަނަންސް މަސައްކަތް ތަކެއް ކުރިއަށްދާތީ އަމިއްލަ އެއާލައިންތަކުގެ ބޯޓްތައް ޗާޓަރު ކޮށްގެން މި ކުންފުނިން ދެމުންގެންދާ ހިދުމަތްތައް ހުއްޓުމެއްނެތި ކުރިއަށް އެބަގެންދެވޭ،" މިހާދު ވިދާޅުވި އެވެ.\nމޯލްޑިވިއަންގެ ޑެޕިއުޓީ އެމްޑީ އައިޝަތު ޖެނިފާ\nސުވާލަކީ މިއެވެ. ގިނަ ބޯޓުތަކެއްގެ ޝެޑިއުލް މެއިންޓަނަންސް މި ދުވަސްވަރަށް ކުރަން ޖެހޭއިރު، ދުރާލާ ބޯޓު ނުހޯދީ ކީއް ވެގެން ހެއްޔެވެ؟\nގައުމީ އެއާލައިންގެ މެނޭޖިން ޑިރެކްޓަރުކަން ކުރިން ފުރުއްވި ބޭފުޅަކު ނަން ނުޖެހުމަށް ޝަރުތުކޮށް ވިދާޅުވި ގޮތުގައި މިހާރު ކުރާ އުސޫލުން ފްލައިޓް ޗާޓަރު ކުރުމަށްވުރެ މި ދުވަސް ވަރަށް ބޯޓު ގެނައުން ވެސް ރަނގަޅުވާނެ އެވެ.\n"ކްރޫންނާއެކު ވެޓް އުސޫލުން ބޯޓު ގެނައުން ވެސް މިހާރުގެ ޗާޓަކަށްވުރެ ހެޔޮވާނެ. މީގައި އެންމެ ރަނގަޅު ގޮތަކީ ޕްލޭންކޮށް ދުރާލާ ތައްޔާރުވުން. އެކަމެއް ނުފެނުނު މި ފަހަރަކު. އެހެންވީމަ އަމިއްލަ މީހުންނަށް ފައިސާ ދޭން މި ޖެހުނީ،" އޭނާ ވިދާޅުވި އެވެ.\nއެންމެފަހުން މިހާރު ވަނީ އިތުރު ތިން ބޯޓެއް ހޯދަން ކުންފުނިން ނިންމާފަ އެވެ. އަވަސް އަށް އެނގިފައިވާ ގޮތުގައި އޭޓީއާރް ތިން ބޯޓު ގެންނަނީ އިންސްޓޯލްމަންޓް އުސޫލަށް ފައިސާ ދައްކާ ގޮތަށެވެ. މީގެ ކޮންމެ ބޯޓެއްގެ އަގަކީ ގާތްގަނޑަކަށް 19 މިލިއަން ޑޮލަރެވެ. މިއީ މީގެ ކުރިންވެސް ކުންފުނި ޕްރެކްޓިސް ކުރި ގޮތެވެ. މިހާރު ބޭނުން ކުރާ ގިނަ ބޯޓު ފަހަރަކީ ކުންފުނިން ގަނެގެން ގެނެސްފައިވާ ބޯޓު ފަހަރެވެ. ނަމަވެސް މި ޑިސިޝަން ކުންފުނިން މި ހާލަތުން ނެގީ ކީއް ވެގެން ހެއްޔެވެ؟\nމާލީ ހާލަތު އިންތިހާއަށް ގޯސް\nކުންފުނީގެ ހާލަތު މި ހިސާބުގައި އޮތްއިރު ކުންފުނީގެ މާލީ ފޮތް ވެސް ފެންނަނީ އެހާ ހަޑިކޮށެވެ. ހަރަދު އިންތިހާއަށް ބޮޑުވަމުން ދާއިރު ކުންފުނީގެ ހާލަތު ދަނީ ގޯސް ވަމުންނެވެ. ޕްރައިވެޓައިޒޭޝަން ބޯޑުން ނެރުނު މާލީ ރިޕޯޓް ދައްކާ ގޮތުން މި އަހަރުގެ ދެވަނަ ކުއާޓަރުގައި އައިލެންޑް އޭވިއޭޝަނަށް 99.6 މިލިއަން ރުފިޔާ ގެއްލުން ވެފައިވެ އެވެ. އަދި މި އަހަރުގެ ފުރަތަމަ ކުއާޓަރުގައި 25.3 މިލިއަން ރުފިޔާގެ ގެއްލުމެއްވި އެވެ. މި އަހަރުގެ ފުރަތަމަ ދެ ކުއާޓަރަށް ބަލާނަމަ އެ ކުންފުންޏަށް 124.9 މިލިއަން ރުފިޔާގެ ގެއްލުން ވަނީ ވެފަ އެވެ. ނަމަވެސް، މާލީ ހިސާބުތަކުން ސާބިތު ކޮށްދެނީ 2018 ގެ ކުރީގައި ކުންފުނީގެ މާލީ ބުކްސް އޮތީ އެގޮތަށް ނޫން ކަމެވެ. ހިސާބު އަދަދުތަކުން ފެންނަ ހަގީގަތަކީ މިއެވެ. އޮޑިޓާ ޖެނެރަލް އޮފީހުން 2018 ވަނަ އަހަރު ނެރުނު އޮޑިޓް ރިޕޯޓުގައިވާ ގޮތުން އެ އަހަރު ޓެކުހަށް ކެނޑުމަށްފަހު 98.7 މިލިއަން ރުފިޔާ ފައިދާ ވެފައިވެ އެވެ. އެ އަހަރު 10 މިލިއަން ރުފިޔާ ޑިވިޑެންޑުގެ ގޮތުގައި ސަރުކާރަށް ދެއްކިއިރު 2017 ވަނަ އަހަރު 20 މިލިއަން ރުފިޔާ ޑިވިޑެންޑަށް ދައްކާފައިވެ އެވެ.\nކޮވިޑަށްފަހު އެއާލައިން ކޮޅަށް ޖަހާލާނެ ފުރުސަތެއް ޓޫރިޒަމްގެ ތެރެއިން ސަރުކާރަށް ނު ހޯދުނީ ހެއްޔެވެ؟ އެކަމަކު ހަގީގަތަކީ ދިވެހިން ބޭރުގެ އެއާލައިންތަށް ޗާޓަރު ކޮށްގެން "ބޯކޮށް" މީހުން ގެނެސް ރާއްޖެއަށް އަޅަމުންދާ ކަމެވެ. އެކަމަކު ރާއްޖޭގެ ގައުމީ އެއާލައިން މި ދުވަސްވަރު ކޮޅަށް ޖަހާލަން ވެސް މި ފަދަ ފުރުސަތެއް ދޭނެ ބަޔަކު ނުވި އެވެ. އެކަމާ ނޫޅެނީ ހެއްޔެވެ؟ ނޫނީ އެކަން ކުރަން ނޭނގުނީ ހެއްޔެވެ؟\nމުހައްމަދު އަމީން (ކ) ގައި އައިލެންޑް އޭވިއޭޝަންގައި މަސައްކަތް ކުރެއްވި ދުވަސްވަރު -- ފޮޓޯ: ޕޮލިސް\nހާލަތުގެ ތުހުމަތު އެންމެ މައްޗަށް\nމި ހިސާބުގައި މޯލްޑިވިއަން އޮއްވައި ކޮވިޑު ލައްވާލިއިރު ކުންފުނީގެ އޮތީ ބޮއްސުންލާފަ އެވެ. އެހެންވެ ކޮވިޑު ބަލިވީ މޯލްޑިއަންއަށް "ސައިކްލޯން" އަކަށެވެ. ކޮވިޑުގެ ސައިކްލޯނުން ނުކުންނާނެ ގޮތެއް މިއަދާ ހަމައަށްވެސް ސަރުކާރުން\nކުންފުންޏަކަށް ދައްކައި ދެވުނި ކަމަށްނުވި އެވެ. މީގެ ބަދަލުގައި ސަރުކާރުން ފައި ނަގާފައިވަނީ އަވަހަށް ކުންފުނީގެ ބައެއް ވިއްކާލުމަށެވެ. ނުވަތަ ޕްރައިވެޓައިޒް ކުރުމަށެވެ. އޭރުން ސަރުކާރުގެ ރިކަރަންޓް ހޭދައަށް "ތަޅާ ބުރުއްސަން" ފައިސާ ލިބޭނެ އެވެ. ސަރުކާރުގައި ވެސް އޮތީ ހަމައެކަނި އެ ނިޔަތެވެ. ކަން ފަސޭހަކޮށް ޕްރައިވެޓައިޒްކޮށްލައިގެން ބޯދަމައި ގަތުމުގެ ސިޔާސަތެވެ. ނަތީޖާއަކަށް ވަނީ ކުންފުނި ބަނރޫޓުވުން ނުވަތަ ވެއްޖެކަމަށް މި ދާއިރާގެ ތަޖުރިބާކާރިން ބުނުމެވެ.\nގައުމީ އެއާލައިނުގެ ކުރީގެ ޑިރެކްޓާ އޮފް އޮޕަރޭޝަންސްގެ މަގާމު ފުރުއްވި ކެޕްޓަން މުހައްމަދު އަމީނު ވިދާޅުވި ގޮތުގައި މިހާރު އެ ކުންފުނީގެ ހާލަތު ދަށު ދަރަޖައަށް ވެއްޓި ކުންފުނި ބަނގުރޫޓުވާ ހާލަތަށް ގޮސްފައިވެ އެވެ. އޭނާ ވަނީ މިކަމުގެ ޒިންމާ ރައީސް އިބްރާހިމް މުހައްމަދު ސޯލިހު ވެސް ނަންގަވަން ޖެހޭނެ ކަމަށް ވިދާޅުވެފަ އެވެ. ސަބަބަކީ ރައީސްގެ ގާތް ތިމާގެ ބޭފުޅުންނާއި އާއިލާ އަށް ފައިދާ ހޯއްދަވައިދެއްވުމަށްޓަކައި މަގާމުތަށް ދެއްވުމެވެ. ގައުމީ އެއާލައިން މިހާލަތަށް ވެއްޓުނުއިރު ކުންފުނީގައި ހާރަކަސް ތަރާވީހަކަށް ހުރީ ކުންފުނީގެ ފޭސް މޫސާ ވަސީމެވެ. އޭނާއެަށް ވާން އޮތް ވަރެއް އޭނާ ކުރެ އެވެ. އެހެން މީހުންގެ ކަމަކީ ފިލައި ތިބެ ކުންފުނީ ވަޔާ ބެހިގެންދާތަން ބެލުމާއި ވިއްކާ އެވޯޑްތައް ހޯދުމެވެ.\nދިވެހި ދިދަ ހިފައިގެން އުދުހިލާން ފެށިއިރަށް އަނެއްކާ މި އެއާލައިން ވެސް ތިރި ކުރަން ޖެހެނީ ހެއްޔެވެ؟ ގައުމީ އެެއާލައިންގެ ވަރަ ތިރިވަނީ ހެއްޔެވެ؟ ކުންފުނީގެ މި ހާލަތުން މިހާރު ގިނަ ބައެއްގެ ހިތުގައި އުފެދެނީ މި ސުވާލެވެ.\nއިގްތިސޯދު ކޮވިޑް-19 މޯލްޑިވިއަން + އޮޑިޓާ ޖެނެރަލް އޮފީސް ޕީސީބީ ޕްރަވެޓައިޒޭޝަން


ރައީސުލްޖުމްހޫރިއްޔާ އެޓަރނީޖެނެރަލްގެ މަގާމަށް ޑޮކްޓަރ އަޙްމަދު ޢަލީ ސަވާދު ޢައްޔަން ކުރައްވައި، އެމަނިކުފާނަށް މަގާމުގެ ފަތްކޮޅު މިއަދު ދެއްވައިފި – Maldivian Democratic Party\nރައީސުލްޖުމްހޫރިއްޔާ އެޓަރނީޖެނެރަލްގެ މަގާމަށް ޑޮކްޓަރ އަޙްމަދު ޢަލީ ސަވާދު ޢައްޔަން ކުރައްވައި، އެމަނިކުފާނަށް މަގާމުގެ ފަތްކޮޅު މިއަދު ދެއްވައިފި\nރައީސުލްޖުމްހޫރިއްޔާ މުޙަންމަދު ނަޝީދު، އެޓަރނީޖެނެރަލް ކަމުގެ މަގާމަށް ޑޮކްޓަރ އަޙްމަދު ޢަލީ ސަވާދު ޢައްޔަން ކުރައްވައި، އެމަނިކުފާނަށް މަގާމުގެ ފަތްކޮޅު މިއަދު ދެއްވައިފިއެވެ. ޑޮކްޓަރ އަޙްމަދު ޢަލީ ސަވާދު މިހާތަނަށް ހުންނެވީ، މިނިސްޓަރ އޮފް ޓޫރިޒަމް، އާޓްސް އެންޑް ކަލްޗަރ ކަމުގެ މަގާމުގައެވެ.\nޑޮކްޓަރ އަޙްމަދު ޢަލީ ސަވާދަށް އެޓަރނީޖެނެރަލް ކަމުގެ މަގާމުގެ ފަތްކޮޅު ދެއްވުމުގެ ރަސްމިއްޔާތު އޮތީ، މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nފަތްކޮޅު ދެއްވުމަށްފަހު، މިރަސްމިއްޔާތުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، އެޓަރނީޖެނެރަލް ކަމުގެ މަގާމުގެ މަސްއޫލިއްޔަތު ޑޮކްޓަރ ސަވާދު ފުރިހަމައަށް އަދާކުރައްވާނެ ކަމަށް ޔަޤީން ކުރައްވާ ކަމުގައި ވިދާޅުވިއެވެ.\nފަތްކޮޅު ދެއްވުމުގެ ކުރިން، ސުޕްރީމް ކޯޓުގެ ފަނޑިޔާރު އައްޝައިޚް ޢަބްދުﷲ ޢަރީފްގެ ކުރިފުޅުމަތީގައި، ވަޒީރުންގެ މަޖިލީހުގެ މެންބަރު ކަމުގެ ހުވާ، ޑޮކްޓަރ އަޙްމަދު ޢަލީ ސަވާދު ކުރައްވައި، ހުވައިގެ އިޤްރާރުގައި އެމަނިކުފާނު ސޮއިކުރެއްވިއެވެ.


ޢާއިޝަތު ބިންތު އަބީބަކުރު | ސިޔަރަތު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސިޔަރަތު ޢާއިޝަތު ބިންތު އަބީބަކުރު\n- ޢާއިޝަތު ބިންތު އަބީބަކުރު:\nކީރިތި ރަސޫލާ ޢާއިޝަތުގެފާނާއި ކައިވެނީގެ ޢަޤުދު ކުރެއްވީ އެކަމަނާގެ ޢުމުރުފުޅުން ހަ އަހަރުފުޅުގައެވެ. އެއީ ހިޖުރައިން2އަހަރު ކުރީގެ ޝައްވާލު މަހެއްގައެވެ. އަދި ރޭ ކުރެއްވީ ޢުމުރުފުޅުން ނުވަ އަހަރުފުޅުގައެވެ. އެއީ ހިޖުރައިން ފުރަތަމަ އަހަރުގެ ޝައްވާލު މަހުގައެވެ. ޢާއިޝަތުގެފާނު ރަސޫލާ އަރިއަހުގައި ހޭދަ ކުރެއްވީ ނުވަ އަހަރެވެ. އެހެނީ ރަސޫލާ ސުވަރުގެ ވަޑައިގަތް އިރު އެކަމަނާގެ ޢުމުރުފުޅަކީ 18 އަހަރުފުޅެވެ.\nނޯޓް: ޢާއިޝަތުގެފާނާއި ކައިވެނި ކުރެއްވުމާއި ބެހޭ ގޮތުން، މި ދީނަށް ޙަސަދަވެރި ކާފިރުންނާއި ޢިލްމާނީން ފަތުރާފައިވާ ވާހަކައަށް ދެވިފައިވާ ރައްދު ކިއުމަށް މި ތަނަށް ފިތާލާށެވެ. *\nއުއްމުލް މުއުމިނީން ޢާއިޝަތުގެފާނުގެ ކުންޔާއަކީ ''އުއްމު ޢަބްދުއްﷲ'' އެވެ. މިހެން ކިއުނަސް ޢާއިޝަތުގެފާނަކީ ޢަބްދުއްﷲ ކިޔާ ކުއްޖެއްގެ މަންމާފުޅެއް ނޫނެވެ. އެހެނީ ޢާއިޝަތުގެފާނަށް ދަރިކަލެއް ލިބިވަޑައި ނުގަންނަވައެވެ. އުއްމު ޢަބްދުއްﷲ މިއީ، މީހުނާ އިނދެގެން އުޅޭ އެހެން އަންހެނުންވެސް ކުންޔާ ބޭނުން ކުރާ ކަމަށާ، ވީމާ ކުންޔާއެއް ދެއްވުމަށް އެދި، ޢާއިޝަތުގެފާނު ރަސޫލާ އަރިއަހުގައި ދެންނެވުމުން އެކަމަނާގެ ދައްތަ އަސްމާއުގެ ދަރިކަލުން ޢަބްދުއްﷲ ގެ ނަމަށް ނިސްބަތް ކުރައްވައި، ރަސޫލާ ދެއްވި ކުންޔާއެކެވެ.\nއުއްމުލް މުއުމިނީން ޢާއިޝަތުގެފާނަކީ ރަސޫލާ އެންމެ ލޯބިވެވަޑައިގަތް އަނބިކަމަނާއެވެ. އަދި އެންމެ ލޯބިވެވަޑައިގަތް އިންސާނާއެވެ. ތިރްމިޛީގެ ''އަލްމަނާޤިބް ޢަން ރަސޫލިﷲ'' ބާބުގައި އައިސްފައިވާ ޙަދީޘެއްގައި ވެއެވެ:  عَمْرِو بْنِ الْعَاصِ  أَنَّهُ قَالَ  يَا رَسُولَ اللَّهِ مَنْ أَحَبُّ النَّاسِ إِلَيْكَ قَالَ  عَائِشَةُ  قَالَ مِنْ الرِّجَالِ قَالَ أَبُوهَا\nމާނައަކީ: ''ޢަމްރޫ ބިން އަލްޢާޞް ރިވާކުރެއްވިއެވެ. އަހަރެން ދެންނެވީމެވެ.'' އޭ ﷲގެ ރަސޫލާއެވެ. ކަލޭގެފާނަށް އެންމެ ލޮބޮވެތީ ކާކުތޯއެވެ؟ ''ރަސޫލާ ޙަދީޘް ކުރެއްވިއެވެ. ''ޢާއިޝާ އެވެ.'' ޢަމްރޫ ބިން އަލްޢާޞް ދެންނެވިއެވެ.'' ފިރިހެނުންގެ ތެރެއިން ؟" ރަސޫލާ ޙަދީޘް ކުރެއްވިއެވެ. " އެކަމަނާގެ ބައްޕާފުޅެވެ. ''\nއަދި ރަސޫލާއަށް ފެނިވަޑައިގަތް ރުއުޔާއެއްގައި މަލާއިކަތް ބޭކަލެއް، ޢާއިޝަތުގެފާނު ގެ ސޫރަ، ކީރިތި ރަސޫލާއަށް ދެއްކެވިއެވެ.\nعَائِشَةَ  رَضِيَ اللَّهُ عَنْهَا  قَالَتْ  قَالَ لِي رَسُولُ اللَّهِ  صَلَّى اللَّهُ عَلَيْهِ وَسَلَّمَ  رَأَيْتُكِ فِي الْمَنَامِ يَجِيءُ بِكِ الْمَلَكُ فِي سَرَقَةٍ مِنْ حَرِيرٍ فَقَالَ لِي هَذِهِ امْرَأَتُكَ فَكَشَفْتُ عَنْ وَجْهِكِ الثَّوْبَ فَإِذَا أَنْتِ هِيَ فَقُلْتُ إِنْ يَكُ هَذَا مِنْ عِنْدِ اللَّهِ يُمْضِهِ\nމާނައަކީ: "ޢާއިޝަތުގެފާނު ވިދާޅުވިއެވެ. އަހަރެން ކައިރީ ﷲގެ ރަސޫލާ ޙަދީޘްކުރެއްވިއެވެ. ތިމަންކަލޭގެފާނަށް ފެނުނު ރުއްޔާއެއްގައި (ރަސޫލާއަށް ފެނިވަޑައިގަންނާވާ ހުވަފެންފުޅު)، މަލާއިކަތް ބޭކަލަކު، ކަމަނާ ފަށުއި ފޮތިގަނޑެއްގައި ލައިގެން ގެނައެވެ. އަދި ބުންޏެވެ. މިއީ ކަލޭގެފާނުގެ އަނބިކަބަލުންނެވެ. ދެން އަހަރެން ކަމަނާގެ މޫނުގައި އޮތް ފޮތިގަނޑު ހިއްލައި ކަޝްފު ކުރީމެވެ. އަދި އެހިނދު އެއީ ކަމަނާއެވެ. އަދި އަހަރެން ބުނީމެވެ. މިއީ ﷲގެ އަރިއަހުން އައި އަމުރެއްނަމަ އެކަން ފުރިމަ ކުރައްވާނެއެވެ. '' (ޞަޙީޙް ބުޚާރީ ، ބާބުއް ނިކާޙް )\nރަސޫލާ ކައިވެނި ބައްލަވައިގަތް ބިކުރުވެރި ހަމައެކަނި އަންހެން ބޭކަނބަލަކީވެސް ޢާއިޝަތުގެފާނެވެ. ޞަޙީޙް ބުޚާރީގެ ނިކާޙް(ކައިވެނި) ބާބުގައި އައިސްފައިވާ ޙަދީޘެއްގައިވެއެވެ.\nعَائِشَةَ  رَضِيَ اللَّهُ عَنْهَا  قَالَتْ  قُلْتُ يَا رَسُولَ اللَّهِ أَرَأَيْتَ لَوْ نَزَلْتَ وَادِيًا وَفِيهِ شَجَرَةٌ قَدْ أُكِلَ مِنْهَا وَوَجَدْتَ شَجَرًا لَمْ يُؤْكَلْ مِنْهَا فِي أَيِّهَا كُنْتَ تُرْتِعُ بَعِيرَكَ قَالَ  فِي الَّذِي لَمْ يُرْتَعْ مِنْهَا تَعْنِي أَنَّ رَسُولَ اللَّهِ  صَلَّى اللَّهُ عَلَيْهِ وَسَلَّمَ  لَمْ يَتَزَوَّجْ بِكْرًا غَيْرَهَا \nމާނައަކީ: ޢާއިޝަތުގެފާނު ރިވާކުރެއްވިއެވެ. އަހަރެން ބުނީމެވެ. " އޭ ﷲގެ ރަސޫލާއެވެ. ކަލޭގެފާނު ވާދީއަކަށް ފައިބާވަޑައިގެންނެވިއިރު، އެތާ އެއްބައި ކައިފައި ހުރި ގަހަކާއި އެއިން އެއްވެސް މިންވަރެއް ނުކައި ހުރި ގަހެއް ފެނިއްޖެނަމަ، ދެގަހުގެ ތެރެއިން ކަލޭގެފާނު ޖަމަލަށް ކާންދެއްވާނީ ކޮން ގަހަކުންތޯއެވެ؟" ރަސޫލާ ހަދީޘްކުރެއްވިއެވެ. "(އަހަރެން ކާންދޭނީ) އެއްވެސް މިންވަރެއް ނުކައި ހުރި ގަހުންނެވެ."\n(ތަފްޞީލު ކުރައްވަމުން ރާވީ ވިދާޅުވީ : މި ވާހަކައިން އެކަމަނާ އިޝާރާތް ކުރެއްވީ ރަސޫލާގެ އަނބިކަނބަލުންގެ ތެރެއިން ބިކުރުވެރި ބޭކަނބަލަކީ ހަމަ އެކަނި އެކަމަނާކަމަށެވެ.) (ޞަޙީޙް ބުޚާރީ ، ބާބުއް ނިކާޙް)\nޢާއިޝަތުގެފާނުގެ މާތްކަމަށް އިޝާރާތް ކުރައްވައި ރަސޫލާ ޙަދީޘްކުރައްވަނީ:\nقَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  كَمَلَ مِنْ الرِّجَالِ كَثِيرٌ وَلَمْ يَكْمُلْ مِنْ النِّسَاءِ إِلَّا  آسِيَةُ امْرَأَةُ فِرْعَوْنَ  وَمَرْيَمُ بِنْتُ عِمْرَانَ  وَإِنَّ فَضْلَ  عَائِشَةَ  عَلَى النِّسَاءِ كَفَضْلِ  الثَّرِيدِ  عَلَى سَائِرِ الطَّعَامِ\nމާނައަކީ: ''ފުރިހަމަ ކަމަށް ފިރިހެނުންގެ ތެރެއިން ވަރަށް ގިނަ މީހުން ވާޞިލުވިއެވެ. އަދި އަންހެނުންގެ ތެރެއިން، ފިރުޢައުނުގެ އަންހެނުން އާސިޔާ އަދި ޢިމްރާންގެ ދަރިކަނބަލުން މަރިޔަމް ފިޔަވާ އެހެން ބައެއް ފުރިހަމަ ނުވެއެވެ. އަދި ހަމަކަށަވަރުން، ޢާއިޝަތުގެފާނަށް އެހެން އަންހެނުންގެ މައްޗަށް ލިބިގެންވާ މޮޅުކަމަކީ، ޘަރީދް އެހެން ހުރިހާ ކާއެއްޗަށް ވުރެ މޮޅު ވާ ފަދަ މޮޅުކަމެކެވެ. (ޘަރީދް އަކީ އެއްގަމު މަހާއި ގޮދަން ބޭނުންކޮށްގެން ހެދޭ ވަރަށް މީރު މަޝްހޫރު ކާ އެއްޗެކެވެ. ) (ޞަޙީޙް ބުޚާރީ، ބާބު އަޙާދީޘުލް އަންބިޔާއު)\nޢާއިޝަތުގެފާނަކީ ވަރަށް ރީތި، ޢިލްމުވެރި ބުއްދިވެރި، ހަރުދަނާ ބޭކަނބަލެކެވެ. އެގޮތުން ޢާއިޝަތުގެފާނުގެ ދައްތަ އަސްމާއުގެ ދަރިކަލުން ޢުރުވާ ބިން ޒުބައިރު ވިދާޅުވެފައިވެއެވެ. ''ޢާއިޝަތުގެފާނަށް ވުރެ މޮޅަށް، ބާވައިލެއްވުނު އާޔަތެއް، ފަރުޟެއް، ސުންނަތެއް، ޅެމެއް، ޢަރަބިންގެ ވާހަކަ، ނަސަބު އަދި ބޭސްވެރިކަން، ދެނެވަޑައިގަންނަވާ މީހެއް ނުދެކެމެވެ.''\nއަލްޙާފިޡް އައްޛަހަބީ ވިދާޅުވެފައިވާ ގޮތުން ޢާއިޝަތުގެފާނު ރިވާ ކުރެއްވި ޙަދީޘްތަކުގެ ޖުމްލައަކީ ދެހާސް ދުއިސައްތަ ދިހަ ޙަދީޘެވެ. މީގެ ތެރޭގައި ބުޚާރީއާއި މުސްލިމް އިއްތިފާޤުވާ ސަތޭކަ ހަތްދިހަ ހަތަރު ޙަދީޘް ވެއެވެ.\nބަނީ އަލްމުޞްޠަލިޤް ހަނގުރާމައަށް ފަހު މުނާފިޤުން އެކަމަނާގެ އިސްތަށިފުޅުގައި ދޮގު ތުހުމަތު އެޅުވިއެވެ. އަދި މި ކަމުގެ ސަބަބުން ވަރަށް ބޮޑު ހިތާމަފުޅެއްގައި ދުވަސް ތަކެއް ހޭދަ ކުރެއްވިއެވެ. ނަމަވެސް ފަހުން ހަތް އުޑު މަތިން މާތް ﷲ ވަޙީ ބާވައިލައްވައި، ނޫރު ސޫރަތުގައި އެކަމަނާގެ ބަރީއަކަން ބަޔާން ކުރެއްވިއެވެ. މި ވާހަކަ ތަފްޞީލުކޮށް ކިއުމަށްޓަކައި މި ޞަފްޙާއަށް ދާށެވެ. *\nޢާއިޝަތުގެފާނަށް ލިބިވަޑައިގެންނެވި ޚާއްޞަކަންތައްތައް:\n1- އެކަމަނާއަކީ ރަސޫލުއްﷲ ޞައްލައްﷲ ޢަލައިހި ވަސައްލަމަ ކައިވެނި ބައްލަވައިގަތް ހަމަ އެކަނި ބިކުރުވެރި އަންހެން ބޭފުޅާއެވެ.\n2- އެކަމަނާ ފިޔަވައި އެހެން އަނބިކަނބަލެއްގެ ކައިރީގައި ހުންނަވަނިކޮށް، ރަސޫލުއްﷲ ޞައްލައްﷲ ޢަލައިހި ވަސައްލަމަ އަށް ވަޙީ ބާވައިލެއްވިފައި ނުވެއެވެ.\n3- ރަސޫލުއްﷲ ޞައްލައްﷲ ޢަލައިހި ވަސައްލަމަގެ އަނބިކަނބަލުންގެ ތެރެއިން، އެކަލޭގެފާނު އެންމެ ބޮޑަށް ލޯބިވެވަޑައިގަތް އަނބިކަނބަލަކީ ޢާއިޝަތުގެފާނެވެ.\n4- ކީރިތި ރަސޫލާއަށް ފެނިވަޑައިގަތް ރުއުޔާއެއްގައި މަލާއިކަތް ބޭކަލެއް، ފަށުއި ފޮތިގަނޑެއްގައި ލައްވައިގެން ވަޑައިގަނެ ސޫރަ ދެއްކެވުމަށްފަހު، ﷲ ގެ އަމުރުފުޅަށް ކައިވެނި ކުރައްވަން އެންގެވީ ޢާއިޝަތުގެފާނާއެވެ.\n5- ޚަދީޖަތުގެފާނު ފިޔަވައި، އެންމެ ގިނަ ވަގުތު ކީރިތި ރަސޫލާ ހޭދަ ކުރެއްވީ ޢާއިޝަތުގެފާނު އަރިއަހުގައެވެ. އެއީ އުއްމުލް މުއުމިނީން ސައުދާ ބިންތު ޒަމްޢާގެ ދުވަސްތައްވެސް އެކަމަނާ ޢާއިޝަތުގެފާނަށް ހަދިޔާ ކޮށްދެއްވާފައިވާތީއެވެ.\n6- ކީރިތި ރަސޫލާ ސުވަރުގެވަޑައިގަތުމުގެ އާލާސްކަންފުޅު ޖެހިވަޑައިގަތުމުން، އެހެން އަނބިކަނބަލުންގެ ރުހުން ހޯއްދެވުމަށްފަހު އޮންނެވީ ޢާއިޝަތުގެފާނުގެ ކޮޓަރިކޮޅުގައެވެ.\n7- ރަސޫލުއްﷲ ޞައްލައްﷲ ޢަލައިހި ވަސައްލަމަ ސުވަރުގެ ވަޑައިގަތީ، ޢާއިޝަތުގެފާނުގެ ކޮޓަރިކޮޅުގައި އޮންނަވަނިކޮށެވެ. އަދި ފަސްދާނުވެޑުވުނީވެސް އެ ކޮޓަރިކޮޅުގައެވެ. އަދި ފަހުން އަބޫބަކުރު، ޢުމަރު ވެސް ފަސްދާނުލެވުނީ މިތާނގައެވެ.\n8- ޢާއިޝަތުގެފާނަކީ އަބޫބަކުރުގެފާނުގެ ދަރިކަނބަލަކަށް ވުމަކީ، އެކަމަނާއަށް ލިބިވަޑައިގަތް ބޮޑު ޝަރަފެކެވެ.\n9 - ކުށަކުން ބަރީއަކަން ބަޔާން ކުރައްވައި ޤުރުއާނުގައި އާޔަތްތަކެއް ބާވައިލެއްވުނު ހަމަ އެކަނި ބޭފުޅަކީ ޢާއިޝަތުގެފާނެވެ.\nޢާއިޝަތުގެފާނު އަވަހާރަވީ ކަމަށް ބޮޑަށް ބެލެވެނީ ހިޖުރައިން 58ވަނަ އަހަރުކަމަށެވެ. ނަމަވެސް ބައެއް ފޮތްތަކުގައި 56 ވަނަ އަހަރުގައި ކަމަށްވެސް ބުނެފައިވެއެވެ. ޢާއިޝަތުގެފާނު އަވަހާރަވި އިރު އެކަމަނާގެ ޢުމުރުފުޅަކީ 67 އަހަރުފުޅެވެ. އަވަހާރަވުމުން އެކަމަނާގެ މައްޗަށް ނަމާދު ކުރެއްވީ އަބޫހުރައިރާ ރަޟިޔައްﷲ ޢަންހު އެވެ. އަދި ފަސްދާނުލެވިފައިވަނީ މަސްޖިދުއް ނަބަވީ ކައިރީގައި އޮންނަ "އަލްބަޤީޢް"* އޭ ކިޔޭ މުސްލިމުންގެ މަޤްބަރާގައެވެ.


Arabiyyaa School bolah vettenee, ilmuverin kanboduvefai\nއަރަބިއްޔާ ބޮލަށް ވެއްޓެނީ، އިލްމުވެރިން ކަންބޮޑުވެފައި\nއަރަބިއްޔާ ސުކޫލުގެ ހާލަތު: ބެލެނިވެރިންނާއި އިލްމުވެރިންގެ ކަންބޮޑުވުން ބޮޑު --\nއަރަބި ބަހުން ކިޔަވައިދޭ އެންމެ ބޮޑު މުއައްސަސާއަކަށް ރާއްޖޭގައި މި ވަގުތު ހުރި އަލްމަދްރަސަތުލް އަރަބިއްޔަތުލް އިސްލާމިއްޔާ (އަރަބިއްޔާ ސްކޫލް) ހިންގާ އިމާރާތުގެ ހާލަތާމެދު ރާއްޖޭގެ އިލްމުވެރިން ކަންބޮޑުވުން ފާޅު ކުރައްވައިފި އެވެ.\nއަރަބިއްޔާ ސުކޫލު ހިންގާ އިމާރާތުގައި ބޮޑެތި ރެނދު އަޅާފައިވާ މަންޒަރު ފެންނަ ފޮޓޯތަކާއެކު ބެލެނިވެރިން ވެސް އެ ކަންބޮޑުވުންތައް ފާޅުކުރާތާ ދުވަސްތަކެއް ވެއްޖެ އެވެ. އަދި އެކަން އެޑިއުކޭޝަން މިނިސްޓްރީގެ ސަމާލު ކަމަށް ވެސް ބެލެނިވެރިން ވަނީ ގެންގޮސްފަ އެވެ.\nއަރަބިއްޔާގެ ހާލަތާމެދު ކަންބޮޑުވުން ފާޅު ކުރައްވާ ކުރީގެ އިސްލާމިކް މިނިސްޓަރު އަދި އިސްލާމިކް ޔުނިވާސިޓީގެ ކުރީގެ ޗާންސެލާ ޑރ. މުހައްމަދު ޝަހީމް އަލީ ސައީދު ވިދާޅުވީ އަރަބިއްޔާ ހިންގާ އިމާރާތައް ދިމާވެފައިވާ ހާލަތާމެދު ކަންބޮޑުވުވެވަޑައިގަންނަވާ ކަމަށެވެ. އަދި ވީ އެންމެ އަވަސް ފުރުސަތެއްގައި ދަރިވަރުން އަމާން މާހައުލަކަށް ބަދަލު ކުރުމަށް ވެސް އޭނާ ގޮވާލެއްވި އެވެ.\n"އަރަބިއްޔާއަށް އާ އިމާރާތެއް އަޅަން އާ ބަޖެޓްގައި ހިމެނުމަށް ވެސް ގޮވާލަން،" ޝަހިމް ވިދާޅުވި އެވެ.\nސަރުކާރުގެ ސިޔާސަތުތައް ދިފާއުކޮށް ސަރުކާރަށް އަމާޒުވާ ފާޑުކިޔުންތަކުގެ ދިފާއުގައި އެންމެ ބޮޑަށް ވަކާލާތު ކުރައްވާ ޑރ. މުހައްމަދު އިޔާޒު އަބްދުލް ލަތީފާއި ޝައިހް އަލީ ޒައިދު ވެސް ވަނީ އަރަބިއްޔާގެ އިމާރާތުގެ ހާލަތާމެދު ކަންބޮޑުވުން ފާޅު ކުރައްވާފަ އެވެ.\nއިޔާޒު ވަނީ އެފަދަ ބިރުވެރި ހާލަތެއްގައި ކުދިންނާއި ބެލެނިވެރިން ބައިތިއްބަވަން ނުހަދާ އެހެން އިމާރާތަކަށް ސްކޫލާއި ކުދިން ބަދަލުކޮށް ދޭން އެދިވަޑައިގެންފަ އެވެ. އޭނާގެ ޓްވީޓް ރައީސް ސޯލިހާއި ނާއިބު ރައީސް ފައިސަލް އަދި އެޑިއުކޭޝަން މިނިސްޓަރު ޑރ. އައިޝަތު އަލީއަށް ވެސް ޓެގް ކުރައްވާފައި ވެއެވެ.\n"އަރަބިއްޔާ ސްކޫލަކީ ރާއްޖޭގައި އަރަބި އިސްލާމީ ތައުލީމު ދޭ މައިމަރުކަޒު. މި ސްކޫލުގެ ހާލަތާމެދު ކަންބޮޑުވަން. މި ތަނުގައި ކިޔަވަނީ ހަމަ އަޅުނޑުމެންގެ ދިވެހި ދަރިން. މިވާހަކަ ކުރިން ވެސް އަޅުގަނޑުމެން ދެއްކިން. ކަމާބެހޭ ފަރާތްތަކުން މިތަނަށް ބަހާ އަމަލުން އަޅާލުން ދޭންޖެހޭ،" މިހާތަނަށް ސަރުކާރު ދިފާއު ކުރަމުން ވަޑައިގެންނެވި ޝައިހް އަލީ ޒައިދުގެ ޓްވީޓްގައި ވިދާޅުވެފައި ވެއެވެ.\nއަރަބިއްޔާ ސުކޫލު މިހާރު ހިންގާ އިމާރާތަކީ ފަހުގެ އިމާރާތެއް ނަމަވެސް އެއީ ފެންވަރު ދަށްކޮށް އިމާރާތް ކޮށްފައިވާ ތަނެކެވެ. ރައީސް އަބްދުﷲ ޔާމީންގެ ވެރިކަމުގައި ވެސް އެ އިމާރާތް މަރާމާތު ކުރަން ގިނަ މަސައްކަތްތަކެއް ކުރަން ޖެހުނެވެ.\nމިނިސްޓްރީ އޮފް އެޑިއުކޭޝަން ދީނީ އިލްމުވެރިން ޑރ. އައިޝަތު އަލީ + އަރަބިއްޔާ ސްކޫލް


Covid-19: Natheejaa Nulibi Mihaathanah 45 Sample Eh Eboi! - Vaguthu\nކޮވިޑް-19: ނަތީޖާ ނުލިބި މިހާތަނަށް 45 ސާމްޕަލެއް!\nކޮވިޑް-19 އަށް ރާއްޖެ އިން ހެދި ޓެސްޓްތަކުގެ ނަތީޖާ ނުލިބޭ 45 ސާމްޕަލްއެއް ލެބޯޓަރީގައި ހުރި ކަމަށް ސަރުކާރުން މިއަދު ބުނެފިއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ އަންޑަ ސެކްރެޓަރީ މަބްރޫކް އަބްދުލްއަޒީޒް ވިދާުވީ ހެނދުނާ ހަމައަށް ލިބިފައިވާ ތަފާސް ހިސާބުތަކަށް ބަލާއިރު، މިހާތަނަށް ފައްސި (ޕޮޒިޓިވް)ވެފައި ވަނީ 13 މީހެއް ކަމަށާއި ނައްސި (ނެގަޓިވް) ވެފައި ވަނީ 241 މީހެއް ކަމަށެވެ. އަދި ނަތީޖާ ނުލިބޭ 45 ސާމްޕަލްއެއް އެބަހުރި ކަމަށް މަބްރޫކް ވިދާޅުވިޔަސް، އެ ނަތީޖާތައް ލިބޭނެ އިރެއް މަބްރޫކް ވިދާޅެއް ނުވެއެވެ.\nމަބްރޫކް ވިދާޅުވީ ކުރިއާ އަޅާ ބަލާއިރު މިހާރު، ސާމްޕަލްގެ އަދަދުވެސް ވަރަށް ބޮޑުތަނުން އިތުރުވެފައވާ ކަމަށެވެ.\n"އަޅުގަނޑު ކުރިން ދުވަހު ދެންނެވިން ތިބޭފުޅުން ކައިރީ، ސަވައިލަންސް ސާމްޕްލިން ހަދާ ވާހަކަ. އެހެންވީމަ ސާމްޕަލްތަކުގެ ތެރެއިން ނެގޭ މިސާލަކަށް ޓްރެވަލް ކްލިނިކަށް ނަގާ ހުރިހާ ސާމްޕަލްއެއް އެއީ ހައިރިސްކް ސާމްޕަލްސް އާއި ސަވައިލަންސް އަށް ނަގާ ސާމްޕަލްސްގެ ތެރެއިން އެންމެ ފުރަތަމަ ޓެސްޓް ކުރަނީ އެންމެ ފުރަތަމަ އަންނަ ސާމްޕަލްތައް." މަބްރޫކް ވިދާޅުވިއެވެ.\nކުރިއަށް އޮތް ތަނުގައި ސަވައިލަންސް ސާމްޕަލް އިތުރުކުރުމުގެ މަސައްކަތް ކުރިއަށްދާކަމަށް މަބްރޫކް ވިދާޅުވިއެވެ.\nކޮވިޑް-19 އަށް ޓެސް ކުރުމުގައި ބުރަ ޒިންމާ އުފުލަނީ ފަސް މުވައްޒަފުންކަން ސަރުކާރުން ވަނީ މީގެ ކުރިން ހާމަކޮށްފައެެވެ.\nކޮވިޑް-19 އަށް ޓެސްޓު ކުރެވޭނެ 5000 ކިޓު ޑަބްލިއުއެޗްއޯ އިން ވަނީ އާދިއްތަ ދުވަހު ރާއްޖެ އަށް ހަދިޔާކޮށްފައެވެ. ފެބްރުއަރީ މަހުގެ 20 ވަނަ ދުވަހުން ފެށިގެން އައިޖީއެމްއެޗުގައި ކޮވިޑް-19 އަށް ޓެސްޓު ހެދޭނެ މަގު ވަނީ ފަހިކޮށްފައެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)ގެ ފަރާތުން ރާއްޖެއަށް، ކޮވިޑް-19 އަށް ޓެސްޓު ކުރެވޭނެ 10 ކިޓް އޭރު ވަނީ ހަދިޔާކޮށްފައެވެ.\nރާއްޖޭގައި ޓެސްޓްކުރުން އަވަސް ކުރުމަށް ރާއްޖޭގެ ކޮންމެ ހިސާބަކުން ސާމްޕަލް ނެގިޔަސް 12 ގަޑިއިރު ތެރޭގައި ޓެސްޓްގެ ނަތީޖާ ލިބޭނެ އިންތިޒާމް ސިއްހަތާއި ބެހޭ ވުޒާރާއިން ވަނީ ހަމަޖައްސައިފައެވެ.\nމީގެއިތުރުން އެޗްޕިއޭއިން ދަނީ މި ބައްޔާއި މެދު އާންމުން ހޭލުންތެރިކޮށް، ރައްކާތެރިވާން އެޅޭނެ ފިޔަވަޅުތަކުގެ މައުލޫމާތު މެދުނުކެނޑި ދެމުންނެވެ. ކޮވިޑް-19 އާ ގުޅިގެން 90،000 އަށް ވުރެ ގިނަ މީހުންނަށް ވަނީ ތަމްރީން ދީފައެވެ. އަދި ރާއްޖެ އޮތީ މި ބަލި ފެތުރުނަ ނުދިނުމަށް އަޅަން ޖެހުނު ކޮންމެ ފިޔަވަޅެއް އަޅަން ތައްޔާރަށް އޮތް ކަމަށް ސަރުކާރުން ބުނެއެވެ.\nމާޗް 17, 2020 17:53\nކޮވިޑް-19 އަށް ޓެސްޓު ކުރެވޭނެ 5000 ކިޓު އެއްނޫން ، ކޮރޯނާއައް ތެސްޓްކުރެވޭ 5000 އޭބުނީ ، ކޯވިޑް އަށްޓެސްޓް ކުރެވޭ 500\nކޮރޯނާކިޓް ބޭނުންކުރާނީ ފުރަތަމަ ދެން ޕޮސިޓިވް ވެއްޖިޔާ ޔަގީންކުރަން ކޯވިޑްތޯބަލަން ކޯވިޑްކިޓްބޭނުންކުރާނީ ، ކޮރޯނާ ޕޮސިޓިވް ކޯވިޑް ނެގެޓިވްވެސް ވެދާނެ. އެއީ ކޮރޯނާ ގެ އެކިވައްތަރު އުޅޭނެތީވެ.\nމާޗް 17, 2020 19:46\n12 ގަޑިއިރު ތެރޭގައި ޓެސްޓްގެ ނަތީޖާ ލިބޭނެ އިންތިޒާމް ސިއްހަތާއި ބެހޭ ވުޒާރާއިން ހަމަޖެއްސި ވާހަކަ ބުނާއިރު، ރާއްޖެ އިން ހެދި ޓެސްޓްތަކުގެ ނަތީޖާ ނުލިބޭ 45 ސާމްޕަލްއެއް ހުރި ކަމަށް އެބުނީ ކީއްވެތޯ؟ ބަޔަކު މީހުން ވެސް އައިސްފި ދެއްތޯ މިކަމުގަ އެހީވާން. ނަތީޖާ ނެރެން ތަންކޮޅެއް އަވަސްވާން ނުޖެހޭބާ؟\nމާޗް 17, 2020 22:46\nރާއްޖެއަކީ މިސަރަހައްދުގަ ހުރިހާ ގޮތަކުންވެސް އެންމެ ކުރިއަރާފަވާ ގައުމު ކަމުގަ މިސަރުކާރާއި ވޭތުވެދިޔަ ތިން ސަރުކާރުން ވެސް ދިޔައީ ގޮވަމުން ކަމެއް ދިމާވީމަ މި އެނގުނީ ބަންގާޅަށް ވުރެވެސް މާބޮޑަށް ވެސް ފަހަތުގަ ކަން މިތިބީ\nމާޗް 17, 2020 23:39\nފޯ ސީޒަންސް އިން ޝައްކު ކުރެވިގެން ސާމްޕްލް ނެގި ދެ ބި ދޭސީންގެ ރިސަލްޓް ކޮބާ؟ 12 ގަޑިން ލިބޭ ރިސަލްޓް އެކޯ އެކަމަކު 45 ސާމްޕްލް ނަތީޖާ ނުލިބި؟ ވަޓް ސޯސަރީ އިޒް ދިސް؟؟؟؟؟؟؟\nމާޗް 18, 2020 08:13\nސަރުކާރު މުވައްޒަފުން ހިމާޔަތް ކުރިހެން ރިސޯޓް މުވައްޒަފުން ވެސް ހިމާޔަތް ކުރަންޖެހޭ. ގައުމު ލޮކުޑައުން ކުރާ ނީ ކޮންއިރަކުން ބާ.؟؟؟


Ras Online - އުރީދޫ މޯލްޑިވްސް: ރައްޔިތުން ފެލުމުގައި އެއްވަނަ، ޚިދުމަތް ދިނުމުގައި ސުމެއް!\nއުރީދޫ މޯލްޑިވްސް: ރައްޔިތުން ފެލުމުގައި އެއްވަނަ، ޚިދުމަތް ދިނުމުގައި ސުމެއް!\nޒިދާން މުޙައްމަދު 20 ޑިސެމްބަރު 2020\nކުރުނބާ މޯލްޑިވްސްގައި ބޭއްވި އުރީދޫގެ އާންމު ޖަލްސާގެ ތެރެއިން --- ވަން ފޮޓޯ\nރާއްޖޭގައި މުއާސަލާތީ ހިދުމަތް ދިނުމުގައި ދިވެހިރާއްޖޭގެ ގުޅުން (ދިރާގު) ފޭލިވެފައިވާ ކަމަށް ރައްޔިތުން އަބަދު ވެސް ދެކެއެވެ. ދިރާގުގެ ޚިދުމަތްތައް އަގުބޮޑުވެފައި ޚިދުމަތް "ކަޑަ" ކަމުން ރައްޔިތުން އަބަދުވެސް ޝަކުވާ ކުރެއެވެ. މިއާއެކު ދިވެހިރާއްޖޭގެ މުއާސަލާތީ ހިދުމަތް ދިނުމަށް ބޮޑު އިންގިލާބެއް ގެނެސްދިނުމަށް ކަމަށް ބުނެ، އޮގަސްޓް 1، 2005އިން ވަތަނިއްޔާ ކިޔާ ކުންފުންޏަކުން އަދި މިހާރުގެ ނަމުން ނަމަ އުރީދޫން ދިވެހިރާއްޖޭގައި ޚިދުމަތްދޭން ފެށިއެވެ. ރައްޔިތުން ހީކުރީ އުރީދޫން ވައުދުވި ގޮތަށް ފެންވަރު ރަނގަޅު ޚިދުމަތެއް ދޭނެ ކަމަށެވެ. ވާދަވެރި އަގުހެޔޮ ނުވަތަ އަތްފޯރާ އަގުތަކެއްގައި ޚިދުމަތް ލިބޭނެ ކަމަށް ރައްޔިތުން ފޮނި އުއްމީދެއް ކުރިއެވެ. އެކަމަކު ކަންވީ އެހެނަކުން ނޫނެވެ.\nއުރީދޫގެ ޚިދުމަތްތަކަށް ނަގަމުންދާ އަގުތަކުގެ ބޮޑުކަމާއި އެއަގާ އެއްވަރުގެ ޚިދުމަތެއް ފޯރުކޮށްނުދެވޭ ކަމުގެ ޝަކުވާއަކީ އެ ކުންފުންޏާ މެދު ދިވެހިން އުފުލާ އެންމެ ބޮޑޫ ޝަކުވާއެވެ. އެޖާއި ޓޫ ޖީއާއި ތްރީ ޖީގެ ޒަމާން ވެސް ނިމި ގޮސް އެބުނާ ޖީތައް ހަތަރަކާއި ފަހަކަށް ވެސް އަރައިގެން ހިނގައްޖެއެވެ. ކަނޑު އަޑިންނާއި ޖައްވުން ބޮޑު އާގުބޯޓަކަށް ވަދެ އުޅެވޭ ވަރުގެ ފައިބަރު ކޭބަލްތައް ވެސް އަޅައިފިއެވެ. އަދި ދުނިޔެއަށް އައި މި ކުރިއެރުމާއި އެއްވަރަށް އަޅުގަނޑުމެންގެ ސިކުނޑިތަކާއި ހިތްތައް ވެސް މިވަނީ ހުޅުވި ތަރައްގީވެފައެވެ. އެަކަމަކު ރައްޔިތު މީހާ ބޭނުންކުރާ އިންޓަނެޓްގެ ދުވެއްޔަށް ބަދަލެއް ނައެވެ. އެބުނާ ޖީތަކެއް ތައާރަފުކުރަނީ ހަމައެކަނި ނޫސްތަކުގައި ފަލަ ސުރުޚީ އަޅާލަންބާއެވެ؟ އެބުނާ 4ޖީއެއް ފަހަނައަޅާ ގޮސް އެކިޔާ 5ޖީއެއް ތަޢާރަފު ކުރިއިރު އެ ބުނާ5ޖީގެ ޚިދުމަތް ލިބުނު މީހަކު ނެތެވެ. އިންޓަނެޓްގެ ދުވެލި ހުރީ ހަމަ މިކިޔާ ފިނިހަކަ ސްޕީޑުގައެވެ.\nކަނެކްޝަން ލިބިއްޖެ ނަމަ ވެބްސައިޓެއް ލޯޑުނުވެއެވެ. ވެބްސައިޓަށް ވަދެވިއްޖެ ނަމަ ފޮޓޯގަނޑެއް، ވިޑިއޯކޮޅެއް ލޯޑެއް ނުވެއެވެ. އެގޮލާ އިންނަނީ ގަބުއަރާފައެވެ. ބޯ އަނބުރައި ގަންނަ ވަރަށް އެނބުރި އެނބުރިއެވެ. މަތި މައްޗަށް ޖީ އަޅަމުންދިޔަ ވަރަކަށް ސްޕީޑް ދަށްވީ ކަމަށް ވެސް ބަޔަކު އެބަ ކިޔައެވެ. އަޖައިބެއް ކަހަލަ ކަމެކެވެ. ފޮޓޯގަނޑު ލޯޑުވެއްޖެއްޔާ ލަސްނުވެ އެޅި ޑޭޓާކޮޅު ހުސްވެއެވެ.\nމީހަކު ފެންތައްޓެއް ބޯލާފައި ވައެއް ލާވަރުވެސް ނުވެއެވެ. އަނެއްކާ ޑޭޓާ އަޅަންވީއެވެ. އަނެއް ވޭނެެވެ. ޑޭޓާގެ އަގު ހުންނަނީ އާސްމާނުގައެވެ. ދުނިޔޭގެ 26 ގައުމެއްގެ އިންޓަނެޓުގެ ޚިދުމަތުގެ އަގުތައް ޓެލެކޮމިއުނިކޭޝަން އޮތޯރިޓީން ދިރާސާ ކުރިއިރު، ރާއްޖެ ހިމެނެނީ އޭގެ ތެރެއިން ހަތް ވަނައިގައި ކަމަށާއި އިންޓަނެޓުގެ އަގު ހެޔޮވާން ޖެހޭނެ ކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް ވެސް ވިދާޅުވެއެވެ. އެ ދިރާސާގައި ހިމަނާފައި ވަނީ ރާއްޖެ ފަދަ ކުދި ޖަޒީރާ ގައުމުތަކާއި ތަރައްގީ ވެފައިވާ ބައެއް ގައުމުކާއި ތަރައްގީ ވަމުން އަންނަ ބައެއް ގައުމުތަކެވެ.\nއުރީދޫއަށް ދަންނަވާލަން އޮތީ ހަމައެކަނި ނަމަކަށް ޖީ ތަކެއް އިތުރު ކުރިއަކަސް ޚިދުމަތް ތަރައްގީވެ ކުރިއަރާދާ ކަމަކަށް މީހަކު ގަބޫލެއް ނުކުރާނެ ވާހަކައެވެ. ޚިދުމަތެއް ތަރައްގީ ވާނީ ޚިދުމަތް ލިބިގަންނަ މީހުން ހިތްހަމަ ޖެހޭ ވަރަށް ޚިދުމަތް ދެވުނީމައެވެ. ކިތަންމެ ވަރަކަށް އިސްތިހާރު ކޮށްގެން ލާރި ދީގެން ބައެއްގެ އަނގަ ބަންދުކޮށްގެން ތިއްބަސް އަދި އެލަވަންސް ބޮޑުކުރަނީއޭ ކިޔައިގެން ކިތަންމެ ބޮޑު ޕެކޭޖެއް ދިނަކަސް ތިން ދުވަހުން ރަށަށް ދާން މިއަދު ކަނޑު ބޯޓުފަހަރަށް އަރާން މިގައުމުގެ ޒުވާނުން ބޭނުން ނުވާ ބީދައިން، މިގައުމުގެ ރައްޔިތުން ފިނިހަކަ ސްޕީޑްގެ އިންޓަނެޓެއްވެސް ބޭނުމެއް ނުވެއެވެ.\nމިއީ 21 ވަނަ ގަރުނެވެ. މިހާރަކު ފޯނަށް ރޭންޖު ނުލިބިގެން ތެޅި ފޮޅޭކަށް އަސްލު ނުޖެހޭނެއެވެ. އެކަމަކު ފޯނަށް ރޭންޖު ނުލިބިގެން އެތަން މިތަނަށް ދުވަން އަދިވެސް އެބަޖެހެއެވެ. މިއީ އުރީދޫގެ މައި އެންޓަނާ ޖަހާފައި ހުރި މާލޭ ސަރަހައްދުގެ ހާލަތެވެ. އަދި ރާއްޖެތެރޭގެ ހާލަތު ހުންނާނެ ގޮތް ވިސްނާލާށެވެ. ރޭންޖު ހޯދަން ބަނބުކެޔޮ ގަހަށާއި ރުކު ކުރިއަށާއި ފުރާޅަށް އަރައި އުޅުނު ޒަމާން އަދިވެސް ނުދެއެވެ.\nފޯނަށް ކްރިޑިޓް އަޅާލީމާ އޮޓަމެޓިކުން އޭތިކޮޅު "ކާލާ" ޒަމާން ދިޔައީ ކަމުގައި ގިނަ ބަޔަކަށް ހީވިޔަސް އެކަންވެސް އޮތީ ހަމަ ކުރިން ވެސް އޮތް ހާލުގައެވެ. ފޯނަށް 300 ރުފިޔާގެ ކްރިޑިޓް އަޅާލައިގެން ގެއަށް އައިސް ބަލާލާއިރު ޕެކޭޖު ނުނަގާތީއޭ ކިޔާފައި އޮޓަމެޓިކުން އެކާލާ ހުސްކޮށްލަން ބައިގަޑިއިރު ނުނަގައެވެ. މިއީ ކިތާބީ ހެއްކާއެކު ދަންނަވާ ހަގީގަތެވެ. މިކަމާ ޝަކުވާ ކުރުމުން ބުނަނީ ކްރިޑިޓް އަޅާފައި ޑޭޓާ ޕެކޭޖް ނުނަގާތީ އެޅި ލާރިކޮޅު އޮޓަމެޓިކުން ކާލާ ހުސްކޮށްލަނީ ކަމަށެވެ. މިއީ ކަނޑައެޅިގެން ބޮޑު ސިންގާ އޮޅުވާލުމެކެވެ. ރައްޔިތުންނަށް އޮޅުވާލައިގެން ރައްޔިތު މީހާ ފެލާލަނީއެވެ. ޕެކޭޖެއް ނުނަގަންޏާ ތިން ހަތަރު ސަތޭކަ ރުފިޔާގެ ކްރެޑިޓް ތިން ހަތަރު މެނެޓުގެ ތެރޭގައި ކައި ހުސްކޮށްލުމަކީ ހަމަ ބޮޑުވެގެންވާ ޖަރީމާއެކެވެ. އެކަން ވަގުތުން ވަގުތުން ހުއްޓާލަން ގޮވާލަމެވެ.\nޚިދުމަތް ތަކުގެ މޮޅުކަމާއި ދޭ ޚިދުމަތުގެ ހަލުއިކަމާއި މޮޅުކަމުގެ ވާހަކަ ނޫސްތަކުގެ ފަލަ ސުރުޚީގައި ލިއުނު ނަމަވެސް ކަންއޮތީ ދިމާ އިދިކޮޅަށެވެ. އޫރީދޫއިން އިންޓަރނެޓް ޚިދުމަތް ނަގައިގެން އެޚިދުމަތް ކެނޑިގެން ނުވަތަ މައްސަލައެއް ޖެހިގެން ގުޅައި، ހަތަރެސްފައިގައި ހިފައި އެލި އާދޭސް މައްޗަށް އާދޭސް ދަންނަވާއިރު ވެސް އެވެރިން ކަހާތަން ހިރުވާވެސް ނުލައެވެ. ޚިދުމަތް ގަތީމާ އެނިމުނީއެވެ. ބިލުގެ މުއްދަތު ހަމަވާއިރު ފައިސާ ނުދައްކައިފިއްޔާ ވަގުތުން ޚިދުމަތް ކަނޑާލުން ނޫން ކަމެއް ދެން ނޯވެއެވެ. ދިމާވާ މައްސަލައެއް ހައްލު ނުވެގެން ޚިދުމަތް ނުލިބި ތިން ހަތަރު ދުވަސް ވާއިރު އާދޭސްކޮށްކޮށް އަނގައިގައި ގުއިރަހަލާއިރުވެސް މަށަށް ކިޔަނީ މަރިޔަނބުހޭ ވެސް އަހާނުލައެވެ. އަބަދުވެސް ބަލަނީ، މިބަލަނީ، ގައެވެ.\nދެން ދައުލަތުގެ ކަމާބެހޭ ވަޒީރު ގެންގޮސް ބޮޑު ފައިބަރު ކޭބަލް ގުޅާ 5ޖީ ޚިދުމަތް ތަޢާރަފު ކުރީމާ އެހެރީ މޮޅަށް ޚިދުމަތް ދެވިފައެވެ. ދެން ވަޒީރު މޮޅު ވާހަކަ ދައްކަވާފައި ރިބަންފަށް ކަނޑުއްވައިލީމާ އެނިމުނީއެވެ. އެހެރީ މޮޅު ޚިދުމަތް ދެވިފައެވެ.\nދެން ރައްޔިތުން ހަޅޭއްލަވަން ފެށީމާ ސިޔާސީ މީހުން ނުކުމެ އެވާހަކަ ކޮންމެވެސް ވަރަކަށް ދައްކާލަފާނެއެވެ. ރައްޔިތުންގެ މަޖިލީހުގައި މެންބަރަކު އެވާހަކަ ގޮވާފާނެއެވެ. އެކަމަކު ދާދި އަވަހަށް އެމީހުންގެ އަނގަތައް ބެދި އެވާހަކަ ހުއްޓި ދެއެވެ. އެކަން އެގޮތަށް ވާ ސަބަބުވެސް މީހުން ކިޔައި އުޅޭ ގޮތަށް ދަންނަވާލާނަމެވެ.\nމީހުން ބުނެއުޅެނީ އެމީހުންގެ އަނގަތައް ބަންދު ކުރުމަށް ކުންފުނިތަކުން އެމީހުންނަށް ހަދިޔާތައް ފޮނުވަނީއެވެ. ބޮޑެތި ލުއިތައް ދެނީއެވެ. ބިލު ނުދައްކައި ކިތަންމެ ދުވަހަކު ތިއްބަސް އެމީހުންގެ ފޯނުތައް ކަނޑައެއް ނުލައެވެ. އީދު ރޯދައަށް އެމީހުންގެ ގެއަށް އަންނަ ހަދިޔާ ވަށިގަނޑުތަކެވެ. ބާޒާރަށް ނުކުންނަ އެންމެ ފަހުގެ ފޯނުތައް ޓެސްޓް ކުރުމުގެ ނަމުގައި އެމީހުންނަށް ހަދިޔާ ކުރުމެވެ. މިނޫންވެސް ފޮރުވިފައިވާ އެތައްއެތައް ކަންތައްތަކެކެވެ. މިދެންނެވީ އެންމެ ބޭފުޅުންގެ ވާހަކައެއް ނޫނެވެ. ހެއުނިޔަތުގައި ރައްޔިޔުންނާއެކު ތިބި ބަޔަކު ނެތެކޭ ނޫނެވެ.\nރައްޔިތުން އެކުންފުނި ތަކުގެ ޚިދުމަތުގެ ކަޑަކަމުންނާއި އަގުބޮޑުކަމުން ރުޅިގަދަވެ ކުދި ކިޔާލަ ކިޔާލަ ތިއްބާ ރައްޔިތުންގެ އަޑު ނާހާ ސަރުކާރުގެ މުއާސަލާތާ ބެހޭ ވަޒީރު ވަޑައިގެން މިއިންނަވަނީ އެކުންފުނިން ނޫސްތަކުގެ ފަލަސުރުޚީތަކަށް އަރާން ވެގެން ކުރާކަންކަން އިހުތިފާލު ކުރައްވާށެވެ. ފީތާ ކަނޑާލައްވައި އެމީހު ކަނޑާ ފޮނީގައި ބައިވެރިވެވަޑައިގަންނަވާށެވެ. މިހެންވީމާ އެމީހުން ރައްޔިތުން ފެލާ ފެލުމުގައި ވަޒީރުވެސް ބައިވެރިވަނީ ކަމުގައި ބެލެވޭނެ ޖާގަ އޮންނަނީއެވެ.\nބޮޑެތި ޖީ ތައް ތަޢާރަފުކޮށްގެން މޮޅު ނަންތައް ކިޔާފައި ޕެކޭޖްތައް ހަދައިގެން ރައްޔިތުން ފެލަންޏާ އެވާހަކަ ދައްކާނަމެވެ. އެކަން އެގޮތަށް ކުރާކަށް ޖާގައެއް ނުދޭނަމެވެ. ކޮވިޑްގެ ރޯގާ ބަލިމަޑުކަމުގައި ވެސް ރައްޔިތުންނަށް އެއްވެސް ލުއެއް ނުދީ، ނަމެއްގައި ލުއިދިން ކަމަށް ހަދައިގެން އަދިވެސް ރައްޔިތުން ފެލަނީއެވެ. އުރީދޫ ވިޔަސް އަދި ދިރާގު ވިޔަސް އެހިންގަނީ ހަމަ ޖަރީމާއެވެ. މިދަތި ދަނޑިވަޅުގައި ވެސް ބޮޑު ފައިދާ ހޯދުން ނޫން ނިޔަތެއް ނެތެވެ. އެޖަރީމާތައް ހުއްޓުވާން ބަޔަކު ތެދުވާން ޖެހޭ ނޫންތޯއެވެ.\nފޯނުން ބެލޭނެ ޑޭޓާބޭނުންކުރެވުނު ގޮތް. ނޭގިހުއްޓާ ޑޭޓާއެއް ހުހެއްނުވާނެ. ދިވެހިން ބޮޑު ފޯނެއް އަތަށްލައިގެން ތިއްބަކަސް ވާނުވާނޭގޭ. ފޭސްބުކު ވީޑިއޯތައް އޮޓޯއިން ޑައުންލޯޑުވެ ޑޭޓާކޮޅު ހުސްވާއިރުވެސް ނޭގޭ.\nވަރަށް އަވަހަށް މި ނޫހަށް އުރީދޫގެ ސްޕޮންސާރ ލިބޭނެކަމަށް ބެލެވޭ. އޭރުން މިކަހަލަ ލިޔުމެއް ދެން މި ނޫހުން ނުފެންނާނެ. އަނގަ ބަންދު ވާނެ\nލިޔުން ލިޔުމުގެ ކުރިން ރިސާޗް ކޮއްލުން ވ މުހިންމު 500 ސިމް ވިއްކި ޒަމާން ވެސް ދިވެހިން ދުށް މޯބައިލް ފޯނަކަށް ނުވަތަ ރާއްޖެތެރެއް ގުޅަން އަގުތައް ހުރީ މިހާރު ރާއްޖެއިން ބޭރައް ގުޅާ އަގުތަކުގަ ފުރަތަމަ ރާއްޖޭގަ ތާރަފް ކުރި މޮބައިލް ޑާޓާ ޕެކޭޖް އަގު ހުރީ 150 ރ 60 އެމްބީ\nވަރަށް ސަޅި ލިޔުމެއް ރާއްޖޭގެ އެހެން ނޫހަކުން ނުކެރޭނެ މި ގޮތަށް ރިޕޯޓެއް ލިޔެލާކަށް ސާބަސް ރަސް އޮންލައިން\nވަރަށް ބަރާބަރު ވާހަކަ އެއް ސާބަސް ރަސް\nބަޔަކު މޭ ކެރިޔަސް މީ ވަރަށް ފުރިހަމަ މޮޅު ލިޔުމެއް މި ރިޕޯޓަކު ނެތް ދޮގު އެއްވެސް ވާހަކަ އެއް ރަސް ނޫހަށާއި ލިޔުއްވި ނޫސް ވެރިޔާ އަށް އައްސަރިބަހާއި ސާބަސް ދަންނަވަންޖެހޭ މި ގޮތަށް ނުލިޔެ ދިރާގާ އުރީދޫ އާއި މިފަދަ ރައްޔަތުން ފެލާ ކުންފުނިތައް ސައިޒު ނުކުރެވޭނެ އަދި އޭޑީކޭ އަކީ ވެސް ސީދާ ފެލާ ތަނެއް\nލިޔުނުމީހާ ދުނީޔޭގެ އެހެންގަައުމަކަށްވެސް ނުދާ މިހާކާ ވ. ވައްތަރު. އިސްތިހާރެއް ނުލިބިގެން ހަސަދަފިލުވާލި ދޯ.. ވ މައުލޫމާތު ނެތް ގަމާރަކާ ވައްތަރީވެސް..\nވަރަށް ޒާތީ ލިޔުމެއް.ޒިންމާދާރުކަން ކުޑަ ހަގީގަތާ ޚިލާފް ލިޔުމެއް.\nމީ ހަމަ ވަރަށް ފުރިހަމަ ހަގީގަތް ހަމަ ކޮށް ލިޔެފައިވާ ލިޔުމެއް ސާބަހޭ ރަސް އޮންލައިން ގެ ޓީމް ތިޔަގޮތުގަ ތިއްބަވާ ދިރާގު ގެރިޕޯޓެއް ވެސް ފެންނާނެ ކަމަށް އުންމީދު ކުރަން\nމަ އޫރީދޫ ގައިމު\nކަލެއަށް ތިހެން ތިވަނީ. ބަރާބަރަށް ލޯޑް ވޭ...އަވަހަށް ހުސްވާކަން...ދިރާގައްވުރެ ގައިމު ރަނގަޅު އޫރީދޫ.\nއިތުރުށް އަދި ކުރާއެއްކަމަކީ ކުދިވިޔާފާރި ތެރެޔަށް ތޮރުފިގެން ކުދި ކުންފުނިތަށް މަރަނީ\nކޮބާ ލިޔުންތެރިޔާ އަތުގައި އޮތީ 5ޖީ ނޫނީ 4ޖީ+ އަށް ސަޕޯޓްކުރާ ފޯނެއްތޯ ޗެކްކޮށްލާ!\nދެކުންފުނިގެ ސިމް އާއި ޑޭޓާ ވެސް ގެންގުލެން ޢުރީދޫގެ ތަޖްރިބާ ވަރަށް ގޯސް ވަރަށް ނުބައި ގޯސް ބައެއް\nސްޕޮންސާ އެއް ނުޖެހީމަ، ޒާތީގޮތުން ލިޔުނު ލިޔުމަކާ ވަރަށް ވައްތަރު\nތިގޮތަށް ދިރާގު ވާހަކަ ވެސް ގެނެސް ދެއްވާ އެއީ ވެސް ފެލުމުގެ އެއްވަނަ ވިއްޔާ ދެކުންފުނިން ވެސް ކުރަނީ ހަމަ އެއްކަމެސް ސީދާ ފެލަނީ އަރުވާޖަހައިގެން ތިބެ\nޝުުުކުުުރުު ކޮއްލުން ކިހިނެއް ވާނެ؟\nކިތައްދުވަހު ތިގޮތަށް ތިވާހަކަ ދައްކާނެބާ\nލިޔުންތެރިޔާއަށް ސާބަސް. ވަރަށް ފުރިހަމަ ލިޔުމެއް.


ގޯލްޑެން ފުޓްސަލް ޗެލެންޖު: ދާންދޫ އާއި ދިއްގަރު ޒޯން ބުރުން ޖާގަ ހޯދައިފި\nރޭގެ މެޗަށް ނުކުތް ދިއްގަރު ޓީމް. ދެ މެޗުން މޮޅުވެ ދިއްގަރު ވަނީ އަތޮޅު ފައިނަލާއި ޒޯން ބުރުން ޖާގަ ހޯދާފައި. - ފޮޓޯ: ގޯލްޑެން ފުޓްސަލް ޗެލެންޖް\nގޯލްޑެން ފުޓްސަލް އެސޯސިއޭޝަނުން އިންތިޒާމުކޮށްގެން ހުޅުމާލޭގައި ކުރިއަށްގެންދާ ގޯލްޑެން ފުޓްސަލް ޗެލެންޖުގެ ޒޯން ބުރުގެ ފުރަތަމަ ޖާގަތައް މ. ދިއްގަރާއި ގއ. ދާންދޫން ހޯދައިފި އެވެ. މިދިޔަ އަހަރު އަތޮޅު ޗެމްޕިއަންކަމާއި ޒޯން ޗެމްޕިއަންކަން ހޯދި ދިއްގަރު ފުޓްސަލް ޓީމުން މި އަހަރުގެ މުބާރާތުގެ ޒޯން ބުރުން ޖާގަ ހޯދީ ރޭ ކުޅުނު އެ އަތޮޅުގެ ގްރޫޕް އެކެއްގެ މެޗުގައި 2-1 އިން މުލައް ބަލިކޮށްގެންނެވެ. ގއ. އަތޮޅުގެ ގްރޫޕް ދޭއްގެ އެއް ވަނަ ދާންދޫން ހޯދި ރޭ 4-2 އިން އެ އަތޮޅު ވިލިނގިލި ބަލިކޮށްގެންނެވެ.\nމުބާރާތުގައި އެންމެ ގިނަ ޓީމުތަކުން ބައިވެރިވެފައިވާ ހދ، މ، އަދި ގއ، އަތޮޅުގެ މެޗުތައް ކުރިއަށްގެންދަނީ ދެ ގްރޫޕަކަށް ބަހާލައިގެންނެވެ. ކޮންމެ ގްރޫޕަކުން އެންމެ ކުރި ހޯދާ ދެ ޓީމު އަތޮޅު ފައިނަލަށް ހޮވޭއިރު އެޓީމުތަކަށް ޒޯން ބުރުން ވެސް ޖާގަ ލިބޭނެ އެވެ. މ. އަތޮޅު ގްރޫޕް އެކެއްގެ އެއް ވަނަ ދިއްގަރު ހޯދީ އެޓީމު ހިމެނުނު ގްރޫޕުގެ ދެ ޓީމު ވެސް ބަލިކޮށްގެން ހަ ޕޮއިންޓާ އެކު އެވެ. ރޭ މުލަކުގެ މައްޗަށް ކުރި ހޯދި އިރު ފުރަތަމަ މެޗުގައި އެޓީމު ވަނީ 4-3 އިން މަޑުއްވަރީ ބަލިކޮށްފަ އެވެ. ރޭގެ މެޗުގައި ދިއްގަރު ޓީމަށް ގޯލުތައް ކާމިޔާބުކޮށްދިނީ އަހުމަދު މިދުހަތު މަހުމޫދު އާއި މެޗުގެ މޮޅު ކުޅުންތެރިޔާގެ މަގާމް ހޯދި އަލީ މާޖިދު އެވެ. މުލަކު ޓީމުގެ ހަމައެކަނި ގޯލު ކާމިޔާބުކޮށްދިނީ ޒާހިދު އިބްރާހީމް އެވެ. މި ގްރޫޕުގައި ބާކީ އޮތީ މަޑުއްވަރީ އާއި މުލަކު ވާދަކުރާ މެޗެވެ. އެކަމަކު އެ މެޗުގެ ނަތީޖާ ކޮންމެ ގޮތަކަށް ނުކުތަސް ޒޯން ބުރަށް ހޮވުމުގެ ފުރުސަތު މި ދެޓީމަކަށް ނެތެވެ. މިދިޔަ އަހަރުގެ މުބާރާތުގެ ގަދަ 16 ގައި ދިއްގަރު ބަލިވީ ބ. އޭދަފުށި އަތުންނެވެ.\nDhiggaru (M Atoll Group 1) & Dhaandhoo (G A Atoll Group 2) secures their spot in the Zone Round! 👏👏👏Golden Futsal Association#GoldenFutsalChallenge2019\nPosted by Fahuminet on Wednesday, 18 September 2019\nމ. އަތޮޅުގެ ގްރޫޕް ދޭއްގައި ރޭ ނާލާފުށި ވަނީ 3-2 އިން ކޮޅުފުށި ބަލިކޮށްފަ އެވެ. ރޭގެ މެޗުގައި ނާލާފުށީގެ ޔޫސުފް ޒަޔާން ދެ ގޯލު ޖެހި އިރު އަނެއް ގޯލު އެޓީމަށް ކާމިޔާބުކޮށްދިނީ މައުރޫފް އަބްދުއްސަމަދު އެވެ. ކޮޅުފުށީގެ ދެ ގޯލު ކާމިޔާބުކޮށްދިނީ އަބްދުﷲ ޝުޖާއު އަދި މީޝާގު މުހައްމަދު އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ނާލާފުށީ ޓީމުގެ އިބްރާހީމް ފިރުޝާން އެވެ. މި ގްރޫޕުގެ ފުރަތަމަ މެޗުގައި ނާލާފުއްޓާއި މުލީ ޓީމް ބައްދަލުކުރި މެޗު ނިމުނީ 0-0 އިން އެއްވަރުވެގެންނެވެ. ރޭގެ މެޗުން ބަލިވުމުން ޒޯން ބުރަށް ދިއުމުގެ ފުރުސަތު ކޮޅުފުއްޓަށް ވަނީ ގެއްލިފަ އެވެ. މ. އަތޮޅުން ދިއްގަރާ ދެކޮޅަށް ފައިނަލުގައި ކުޅޭ ޓީމެއް ކަށަވަރުވާނީ މުލީ ޓީމާއި ކޮޅުފުށި ބައްދަލުކުރާ މެޗަށް ފަހު އެވެ. މުލީ ޓީމަށް ފައިނަލަށް ޖާގައެއް ޔަގީން ކުރެވޭނީ ފަހު މެޗުގައި ކޮޅުފުށި ބަލިކޮށްގެންނެވެ.\nމުބާރާތުގައި ރޭ ވަނީ ގއ. އަތޮޅުގެ ތިން މެޗެއް ކުޅެފަ އެވެ. ގްރޫޕް އެކެއްގައި ކޮނޑޭ އިން 5-1 އިން ނިލަންދޫ ބަލިކޮށް ޒޯން ބުރުގެ ފުރުސަތު ވަނީ ބޮޑުކޮށްފަ އެވެ. ރޭ ކޮނޑޭއިން ޖެހި ފަސް ގޯލުގެ ތެރެއިން މުހައްމަދު އިންޝާއު އަހުމަދު ވަނީ ހެޓްރިކް ހަދައި މެޗުގެ މޮޅު ކުޅުންތެރިޔާގެ މަގާމް ހޯދައިފަ އެވެ. އިންޝާއުގެ އިތުރުން އެޓީމުގެ އަނެއް ދެ ގޯލު ކާމިޔާބުކޮށްދިނީ މުހައްމަދު އިމްތިޒާޔު އަހުމަދު އެވެ. ކޮނޑޭ ވަނީ ގްރޫޕުގެ ފުރަތަމަ މެޗުގައި 4-2 އިން ކަނޑުހުޅުދޫ ބަލިކޮށްފަ އެވެ. މި ގްރޫޕް އެކެއްގެ އަނެއް މެޗުގައި ރޭ ކޮލަމާފުށި ވަނީ 3-1 އިން ކަނޑުހުޅުދޫ އަތުން ބަލިވެ މުބާރާތުން ކަޓައިފަ އެވެ. ރޭގެ މެޗުގައި ކަނޑުހުޅުދޫގެ ގޯލުތައް ކާމިޔާބުކޮށްދިނީ މުހައްމަދު ހައިޝަމް އަހުމަދާއި މެޗުގެ މޮޅު ކުޅުންތެރިޔާގެ މަގާމް ހޯދި އަލީ ހައިޒަމް އަހުމަދު އެވެ. ކޮލަމާފުށީގެ ހަމައެކަނި ގޯލު ޖެހީ އަބްދުﷲ ވިޝާމް އެވެ.\nމި ގްރޫޕުގައި ކޮންމެ ޓީމަކުން ދެ މެޗު ކުޅެފައިވާއިރު6ޕޮއިންޓާ އެކު އެއް ވަނައިގައި އޮތީ ކޮނޑޭ އެވެ. ކޮނޑޭގެ ފަހަތުން ތާވަލުގައި އޮތް ނިލަންދޫ އާއި ކަނޑުހުޅުދޫ އަށް ލިބިފައިވަނީ ތިން ޕޮއިންޓެވެ. މި ގްރޫޕުގެ ފަހު މެޗުގައި ކޮނޑޭ އިން ކޮލަމާފުށި ބަލިކޮށްފި ނަމަ އަތޮޅު ބުރުގެ ފައިނަލާއި ޒޯން ބުރުން އެރަށަށް ޖާގަ ލިބޭނެ އެވެ. މި ގްރޫޕުގެ ފަހު މެޗުގައި ބައްދަލުކުރާނީ ކަނޑުހުޅުދޫ އާއި ނިލަންދޫ އެވެ. ގްރޫޕުގެ މެޗުތައް މިހާރު ރޭވިފައި އޮތް ގޮތުން އަތޮޅު ބުރުގެ ފައިނަލަށް ދިއުމުގެ ފުރުސަތު އެންމެ ބޮޑަށް ފަހިވެފައިވަނީ ކޮނޑޭއަށެވެ.\nމުބާރާތުގައި ވާދަކުރާ ދާންދޫ ޓީމް. އެޓީމު ވަނީ ޒޯން ބުރަށް ކޮލިފައިވެފައި. – ފޮޓޯ: ގޯލްޑެން ފުޓްސަލް ޗެލެންޖް\nގއ. އަތޮޅުގެ ގްރޫޕް ދޭއްގައި ރޭ 4-2 އިން ދާންދޫން ވިލިނގި ބަލިކުރި އިރު މި ގްރޫޕުގައި ދެން ހިމެނެނީ ގެމަނަފުއްޓެވެ. ގްރޫޕުގެ ފުރަތަމަ މެޗުގައި ދާންދޫ ވަނީ 8-2 ގެ ބޮޑު ތަފާތަކުން ގެމަނަފުށި ބަލިކޮށްފަ އެވެ. ރޭގެ މޮޅާ އެކު ހަ ޕޮއިންޓް ކަށަވަރުކޮށް ތިން ޓީމު ހިމެނޭ މި ގްރޫޕުން ޒޯން ބުރުގެ އިތުރުން އަތޮޅު ބުރުގެ ފައިނަލުން ދާންދޫ ވަނީ ޖާގަ ހޯދައިފަ އެވެ. ރޭގެ މެޗުގައި ދާންދޫ ޓީމުން ޖެހި ހަތަރު ގޯލުގެ ތެރެއިން މުހައްމަދު އަބްދުއްސައްތާރު ވަނީ ދެ ގޯލު ޖަހައި މެޗުގެ މޮޅު ކުޅުންތެރިޔާގެ މަގާމް ހޯދައިފަ އެވެ. އެޓީމުގެ އަނެއް ގޯލުތައް ކާމިޔާބުކޮށްދިނީ ހަސަން ސައީދު އާއި ޖާވިދު އަލީ އެވެ. ވިލިނގިލީ ޓީމުގެ ގޯލުތައް ޖެހީ ހުސައިން މިފްރާހް ވަހީދު އާއި އަލިއްޔު އަބްދުއްސަމަދު އެވެ. ދާންދޫ އަކީ މިދިޔަ އަހަރުގެ އަތޮޅު ޗެމްޕިއަންކަން ހޯދައި ޒޯން ރަނަރަޕް ހޯދި ޓީމެވެ. ޒޯން ބުރުގެ ދެ ވަނަ އެޓީމަށް ލިބުނީ ފައިދާ ގޯލުން ލ. ގަން ކުރި ހޯދުމުންނެވެ.\nހދ. އަތޮޅުގެ ގްރޫޕް ދޭއްގައި ރޭ ނެއްލައިދޫ ވަނީ 5-1 އިން ކުޅުދުއްފުށި ބަލިކޮށްފަ އެވެ. ރޭގެ މެޗުގައި ނެއްލައިދޫގެ ފަސް ގޯލުގެ ތެރެއިން މުހައްމަދު ވިޝާމް ވަނީ ތިން ގޯލު ޖަހައި ހެޓްރިކް ހަދައިފަ އެވެ. އެޓީމުގެ އަނެއް ދެ ގޯލު ކާމިޔާބުކޮށްދިނީ އަހުމަދު ރީހާން އާއި އަލީ ހަސަން އެވެ. ކުޅުދުއްފުށީގެ ހަމައެކަނި ގޯލު ޖެހީ އަރުޝަދު ހަސަން އެވެ. ރޭގެ މެޗުން ބަލިވުމާ އެކު ގްރޫޕް ދެއަކުން ކުޅުދުއްފުށި ވަނީ މުބާރާތުން ކަޓައިފަ އެވެ. މި ގްރޫޕުގެ ފުރަތަމަ މެޗުގައި މަކުނުދޫ އާއި ނެއްލައިދޫ ވާދަކުރި މެޗު ނިމުނީ 3-3 އިން އެއްވަރުވެގެންނެވެ. ގްރޫޕުގެ އެއް ވަނަ ޓީމުގެ ގޮތުގައި ފައިނަލަށް ދާ ޓީމަކާއި ޒޯން ބުރަށް ހޮވޭ ޓީމެއް ޔަގީން ވާނީ ކުޅުދުއްފުއްޓާއި މަކުނުދޫ ވާދަކުރާ ފަހު މެޗަށް ފަހު އެވެ. ޒޯން ބުރުގެ ޖާގައެއް ކަށަވަރުކުރަން ބޭނުންނަމަ ބޮޑު ތަފާތަކުން ކުޅުދުއްފުށީގެ މައްޗަށް މަކުނުދޫ ކުރި ހޯދަން ޖެހޭނެ އެވެ.\nމުބާރާތުގައި މިރޭ ވެސް6މެޗު ކުޅޭނެ އެވެ. މި ހަމެޗުގެ ތެރެއިން ލ. އަތޮޅުގެ ދެ މެޗާއި ގދ. އަތޮޅުގެ ދެ މެޗު ކުޅޭ އިރު ދެން ކުޅޭނީ އދ. އަތޮޅުގެ މެޗަކާއި ބ. އަތޮޅުގެ މެޗެކެވެ.\n66 ޓީމާ އެކު ކުރިއަށްގެންދާ ގޯލްޑަން ފުޓްސަލް ޗެލެންޖުގެ ފައިނަލް އޮންނާނީ އަންނަ މަހުގެ 18 ވަނަ ދުވަހު އެވެ. މިފަހަރުގެ މުބާރާތުގެ ހުރިހާ މެޗެއް ހާފް ކޯޓް މޯލްޑިވްސް އިން ލައިވް ސްޓްރީމް ކުރާއިރު މުބާރާތުގެ ސްޕޯޓްސް މީޑިއާ ޕާޓްނަރަކީ “ފަހުމިނެޓް” އެވެ.